Muzaahara eh nei, magumahchaai maahaulu mulhee badhaluvefai! Muzaahara eh nei, magumahchaai maahaulu mulhee badhaluvefai!\nމުޒާހަރާއެއް ނެތް، މަގުމައްޗާއި މާހައުލު މުޅީން ބަދަލުވެފައި!\nމާލޭ މަތިން: މަގުތައް އަމާންވެ މުޒާހަރާއެއް ނެތް އަހަރެއް-- | އަވަސް\nމަގުތަކަށް ނިކުމެ ހިޔާލު ފާޅު ކުރުމާއި މުޒާހަރާ ކުރުމުގައި ދިވެހިންނަކީ ލިސްޓުގެ ކުރީގައި ތިބި ބައެކެވެ. ތާރީހަށް ބަލާއިރު ދިވެހިން މުޒާހަރާތަކަށް ނިކުންނަން ފެށި ދުވަހަކީ މާ ފަހަތުގައިވާ ހިސާބެއް ނޫނެވެ. ކުރީގެ ރައީސް މައުމޫންގެ ދައުރުގައި 2003 ވަނަ އަހަރު މާފުށީ ޖަލުގައި އީވާން ނަސީމް މަރާލި ހާދިސާއަށްފަހު، އެމްޑީޕީ ނެތަސް މައުމޫން ފިކުރާ ދެކޮޅަށް ތެދުވެ މަގުމައްޗައް ގިނަ އަދަދެއްގެ މީހުން ނިކުމެ ހިޔާލު ފާޅުކުރަން ފެށި ދުވަހަކީ ރާއްޖެއަށް މުޒާހަރާތައް އުފަންވީ ދުވަސް ކަމަށް ބުނެވިދާނެ އެވެ. އަދި އޭރު ސަރުކާރަށް ބޭރުގައުމުތަކުން ކުރިމަތިވީ ޕްރެޝަރުތަކާއި އެކު ނޫ ގާނޫން އަސާސީއިން ފެހި ގާނޫން އަސާސީއަށް ބަދަލުކޮށް ޑިމޮކްރަސީއެއް ގެންނަން ޖެހުން ވެގެން ދިޔައީ މުޒާހަރާތައް ކުރުމަށް ހުޅުވިގެން ދިޔަ އިތުރު ދޮރަކަށެވެ.\nއޭގެ ފަހުން ގާތްގަނޑަކަށް 10 އަހަރުވެއްޖެ އެވެ. މާލޭގެ އޭރުގެ ހާލަތާއި މިހާރުގެ ހާލަތު ވަރަށް ބޮޑަށް ބަދަލުވެއްޖެ އެވެ. ވޭތުވެދިޔަ އަހަރުތަކު ތެރޭގައި ރާއްޖެ ތެރޭގެ ގިނަ ބަޔަކު މާލެއަށް ދިރިއުޅުން ބަދަލުކޮށް، އާބާދީ އިތުރުވެ މިހާރު މި އޮތީ ވަރަށް ބޮޑަށް ތޮއްޖެހިފައެވެ. މަގުތަކުގައި ކިރިޔާ މީހުން ގިނަވާ އިރަށް ނޭވާ ލެވެނީ ކިޔާއެވެ. އެ ހާލުގައި އޮވެ މުޒާހަރާ ކުރާ ދުވަހަކު މަގުމައްޗައް ނިކުންނަން ހިޔާލު ކުރުމަކީވެސް ބޭކާރު ކަމަކަށް ވެއެވެ. ނަމަވެސް އެ ހުރިހާ އުންދަނގޫތަކެއް ފުހެވިގެން ދިޔައީ މިދިޔަ އަހަރު ކުރީކޮޅު މަޖިލީހުން އެއްވެ އުޅުމާ ބެހޭ ގާނޫނަށް ގެނައި ބަދަލަކުންނެވެ. އެއާއެކު 2016 ވަނަ އަހަރަކީ މާލޭގައި މުޒާހަރާ ކުރުމަށް ނިމުމެއް އައެވެ. މިއަދު މާލޭގައި މުޒާހަރާތަކާ ހެދި މަގު ބަންދުވެެގެން ޝަކުވާ ކުރާނެ މީހެއް ނެތެވެ.\nމުޒާހަރާތަކާއެކު ސިޔާސީ ހަރާކާތްތައްވެސް ހުއްޓުނުތަ؟\nއެމްޑީޕީ އަދި އަދާލަތު ޕާޓީގެ ބައެއް އިސް ބޭފުޅުން: ދެ ޕާޓީން ވެސް ވަނީ ކަންބޮޑުވުން ފާޅުކޮށްފަ -- އަހުމަދު ޝުރާއު | އަވަސް\nސަރުކާރު ފަރާތުން ހުށަހަޅާގައި މަޖިލީހުން ގާނޫނަށް ގެނައި މި ބަދަލާއެކު ގިނަ އާންމު ބައެއްގެ ހައްގުތައް ސަލާމަތްވެއްޖެ އެވެ. އެއީ މަގުތަކުގައި ލައުޑް ސްޕީކަރު ޖަހަމުން ކުޑަ މާލެ ތެރޭގައި ދެ ދުވަހުން އެއްދުވަހު މުޒާހަރާ ކުރުމުގެ ސަބަބުން މީހުންނަށް ކުރިމަތި ވަމުން އައިދަަތިތައް ހުއްޓުމަކަށް އައުމުންނެވެ. ނަމަވެސް ގިނަ އިދިކޮޅު މެންބަރުން އެ އިސްލާހު ގެންނަން އުޅުން އިރު ކުރި އެންމެ ބޮޑު ޝަކުވާއަކީ ސިޔާސީ ހަރަކާތްތައް މާލޭގައި ދެން ނުބޭއްވޭނެ ކަމަށާއި ސިޔާސީ ޕާޓީތައް ހުއްޓުމަކަށް އަންނާނެ ކަމަށެވެ. ނަމަވެސް އަހަރު ނިމިގެން ދިޔަ އިރު ފަހަތަށް ގޮސް އެ ވާހަކަތައް ހަގީގަތަކަށް ވިތޯ ބަލާލަމާ ހެއްޔެވެ؟\nސުލްހަވެރިކަމާއެކު އެއްވެ އުޅުމުގެ ގާނޫނަށް ގެނައި އިސްލާހުގެ ދަށުން މާލޭގައި ސިޔާސީ ހަރަކާތައް ބޭއްވުން މަނައެއް ނުކުރެއެވެ. ކުރިޔަށް އެ ގާނޫނުގައި އޮންނަ ގޮތުން ގްރީން ޒޯންތައް ގޮތުގައި ކަނޑައަޅާފައިވާ ތަންތަނުގެ އިތުރުން ކޮންމެތަނެއްގައިވެސް ފުލުހުންގެ ހުއްދައަކާ ނުލާ އެއްވެ އުޅެވިދާނެ އެވެ. ނަމަވެސް އެ ގޮތް އިސްލާހުކޮށް މިހާރު އެ ގާނޫނަށް ގެނެސްފައިވާ ބަދަލުގައި ބުނަނީ އެނގުމަކާ ނުލާ އެއްވެ އުޅެވޭނީ ކާނިވާ ސަރަހައްދުގައި އެކަނި ކަމަށެވެ. އިތުރު ތަނެއްގައި އެއްވާން ބޭނުންވެއްޖެ ނަމަ ފުލުހުންގެ ހުއްދަ ހޯދަން ޖެހެއެވެ.\nއެގޮތަށް ގާނޫން ފާސްވެގެން ދިޔައިރު އެންމެ ފުރަތަމަ އެ ގާނޫންގެ ބޭނުން ހިފަން ފެށީވެސް ސިޔާސީ ހަރަކާތްތައް ހުއްޓުމަކަށް އަންނާނެ ކަމަށް ބުނި އެމްޑީޕީއިންނެވެ. އެގޮތުން ކާޑުން ސަބްސިޑީ ކޮންޓްރޯލް ކުރަން އުޅުން މައްސަލާގައި އަށެއް އޮކްޓޫބަރުގައި އެމްޑީޕީއިން ކާނިވާ ސަރަހައްދުގައި އެއްވުމެއް ބޭއްވި އެވެ. އޭގެ އިތުރުން ފަހުން ޕީޕީއެމްއިން ބޭއްވި "އަސްލު ޖަލްސާ"ވެސް ބޭއްވީ ކާނިވަ ސަރަހައްދުގައެވެ. އަދި ސަރުކާރަށް ތިން އަހަރު ފުރުމުގެ މުނާސަބަތުވެސް އެ ސަރަހައްދުގައި ވަރަށް ފުރިހަމަޔަށް ބޭއްވި އެވެ.\nދެން އޮތީ އެއްވެސް އެނގުމަކާ ނުލާ އެމްޑީޕީގެ ހެންވޭރުކޮޅުގައި ހުންނަ ހަރު ގޭގައި ދޭތެރެ ދޭތެރެއިން ބޭއްވި ހަރަކާތްތަކެވެ. އެ ހަރަކާތްތަކުގައި ބައިވެރިވުމަށް އެ ކަން މައްޗައް މީހުން އެއްވެ އެވެ. ނަމަވެސް އެ ހަރަކާތް ހިނގި އިރު ފުލުހުން އައީ ޓްރެފިކަށް ދަތުނުވާ ގޮތަށް މީހުން އެއްފަރާތް ކުރަމުންނެވެ. ކޮންމެއަކަސް ސިޔާސީ ހަރަކާތްތައް ހުއްޓުން ކަމަކަށް ބުނެވޭކަށް ނެތެވެ. ސިޔާސީ ހަރަކާތްތައްވެސް ހިންގި މަގުތަކުގައި ހިނގާ މީހުންގެ ހައްގުތައްވެސް ސަލާމަތް ކުރެވުނީއެވެ. މިއީ 2016 ވަނަ އަހަރު ތެރޭގައި ގެނައި އެންމެ ރަނގަޅު އެއް ބަދަލު ގޮތުގައި ބުނެވިދާނެ އެވެ.\nމޮނިކޮން އޯޑާ: ގޭންގުތައް ސައިޒުކޮށްލާ، މަގުތައް އަމާންކޮށްލި!\nމާލޭ މުޒާހަރާތައް ހުއްޓާލުމުގެ އިތުރުން މަގުތައް އަމާންވާން ސަރުކާރުން އެޅުއްވި އެންމެ މުހިންމު ފިޔަވަޅަކަށް ވީ މޮނިކޮން އޯޑާ ނެރި ގޭންގުތަކުގެ އެންމެ އިސް މީހުންގެ ފައިގައި ޓެގު އެޅުވުމެވެ. އެއީ ގާނޫނު އެބައެއްގެ މައްޗައް ނުހިންގިދާ ގޭންގުތައް "ކޮއްޓަކަށްލައި" ބަންދުކުރުމުގެ ބަދަލުގައި ފިޔަކޮށާލައި ސައިޒަށް ކަނޑައިލި ހަތިޔާރެކެވެ. އެއީ ހަމައެކަނި ފައިގައި ޓެގެއް އަޅުވައިގެނެއް ނޫނެވެ. ގާނޫނުގެ ތެރެއިން ކުރިން ނުލިބި ހުރި ބާރުތައް އެއްކޮށްލައި ކޮންޓްރޯލްކޮށް މޮނިޓާ ކުރުމުގެ ބާރު ބޭނުންކޮށްގެނެވެ.\nނޭންގި ތިއްބާ ކުށުގެ ވެއްޓަށް މި ވަރުގަދަ ހަތިޔާރު ކުއްލިއަކަށް ވައްޓާލުމުން ގޭންގުތަކަށް ލިބިގެން ދިޔައީ ބޮޑު ޝޮކެކެވެ. އެދުވަސް ވަރު 30 އަށްވެރެއް ގިނަ މީހުންގެ ފައިގާ ޓެގު އެޅުވި އެވެ. އޭގެ ތެރޭގައި ހިމެނެނީ ގޭންގުތަކުގެ ލީޑަރުންނާއި ނުރައްކާތެރި ކްރިމިނަލުންނެވެ. މީގެ ސަބަބުން ގޭންގުތައް ސައިޒުވެ މާލޭ މަގުތައް އަމާންވި އެވެ.\nހޯމް މިނިސްޓަރު ކަމުން އުމަރު އިސްތިއުފާ ދެއްވުމަށް ފަހު ވަޒީރު ކަމަށް އައްޔަން ކުރެއްވި މުހައްމަދު ޒުހޫރު ވަނީ އެ މަސައްކަތް އަމިއްލަ އަތްޕުޅުގައި ނުގެންގުޅުއްވާ ފުލުހުންނާއި ކަރެކްޝަންގެ މައްޗައް ދޫކޮށްލާފައެވެ. މިޙާރުވެސް މޮނިކޮން އަމުރު ނެރުން މީހުންގެ ފައިގަ ޓެގު ހުރެެއެވެ. އަދި އެ މީހުން ބަރާބަރަށް މޮނިޓާ ކުރަމުން ދެއެވެ.\nމީގެ ސަބަބުތަކާ ހެދި މި އަހަރު ވެގެން ދިޔައީ ކްރައިމް ރޭޓް ވަރަށް ބޮޑަށް ދަށް ކުރެވުން އަހަރެއް ކަމަށް ފުލުހުންގެ ތަފާސް ހިސާބުތަކުން ދައްކައެވެ. މާލޭ މަގުތައް އަމާންވެ ރައްޔިތުންގެ ހިތުގައި އޮތް ބިރުވެރި ކަމަށް ލުއިއެއް ލިބުނެވެ.\nމުޒާހަރާ ބޭނުންތަނެއްގައި ނުކުރެވޭ ގޮތަށް މިސަރުކާރުން ހެއްދެވި ކަމީ މިޤައުމު ތަރައްގީ ކުރުމަށް އަދި ކޮންމެ މީހަކުވެސް ތަރައްގީއާއި، އަމިއްލެ ކުރިއެރުމައިގެން ކުރިއަށް ދިއުމަށް ލިބިގެންދިޔަ މުހިންމު ފުރުޞަތެކެވެ. އެފުރުޞަތުގެ ފޮނިމީރުކަން މިހާރު އެދަނީ ލިބެމުންނެވެ.\nމުޒާހަރާއެއްނެތް އެކަމަކު މާލޭ މަގުތަކުގަ ފޭރުން އިންތިހާއައް


(13 ޖުލައި 2021 އާ ގުޅޭ)\nކުޑަދޮރު ލައްޕާލުމާއެކު ލައިޒަލް އައިސް އެނދު ކައިރީ މަޑުކޮށްލިއެވެ. އެނދުމަތީ އޮތް ފޯނު ގުދުވެލާފައި ނެގިއެވެ. އޭނާއަށް މެސެޖެއް އައިހެން ހީވެ ފޯނު ބަލަން ފެށިއެވެ. ގާބޫލުނުކުރެވިފައި ހުރި ލައިޒަލްގެ ލޮލުން ފާޅުވެލި ހައިރާންކަން އޮބި މަޑުމަޑުން ތުންފަތް ދެމިލައިފިއެވެ. ފޯނަށް ބަލަމުން އޭނާ އެނދުގައި އޮށޯވެ ހަމަޖެހިލިއެވެ. އެއްމިޔަކަނުން ހިނިއައިސްފަ އޮތް ގޮތުން އެ ސިކުނޑީގައި ދައުރުވަނީ ލާނެތް ޝުއޫރުތަކެއްކަން ގައިމެވެ. އިރުކޮޅަކު އެގޮތުގައި ފޯނަށް ގެއްލިފައި ލައިޒަލް އޮތެވެ. ދެން މަޑުމަޑުން މޭގައި ފޯނު ބާއްވާލިއެވެ.\n"ތިދިނީ ސިގްނަލްއެއްތަ؟ ނޫނީ އަހަރެން ކަންތައް ކުރާނީ ކިހިނެއްތޯ ބަލަންވެގެން ކުރި ކަމެއްތަ؟." ސީލިންގަށް ނަޒަރު ހުއްޓާލައިގެން އޮވެ ލައިޒަލް ވާހަކަދެއްކިއެވެ. ދެން އޭނާގެ ހިނިތުންވުން ފުޅާވެލައިފިއެވެ. ދެތުންފަތުގެ ދޭތެރެއިން އެއްވަރަށް ހުރި ހުދު ދަތްތައް ފެނިލިއެވެ.\nހިތުގެ ލަގަން ދޫވީ ލައިޒަލް ނުވިސްނާ ހުއްޓައެވެ. ދުވާލުގެ އަލިކަމުގައި ވަނިކޮށް އޭނާ ވަރުގަދަ ސިހުރެއްގައި ޖެހުނީއެވެ. ދެ ލޯ ކަނުކޮށްލާ ފަދަ ނޫރާނީ ކަމެވެ. ހަމަލޮލަށް ޕަރީއެއް ފެނުމަކީ ނާދިރުކަމެކެވެ. އެއީ ހިޔާލީ ވާހަކައަކުން ނޫނީ ނުފެންނާނޭ މަޙުލޫގެކެވެ. ނަމަވެސް އާދަމުގެ ދަރިއަކަށް ފެނިއްޖެނަމަ ބުއްދި ގޯސްވާކަމުގައި ތުންތުންމަތިން ބުނާތީ އަހައިފަ ވެއެވެ. އެކަމުގައި ހުރީ ކިހާ ވަރެއްގެ ތެދެއްކަމެއް ނޭނގުނަސް ލައިޒަލްއަށް ވީ އެހެނެވެ. ބުއްދި ގޯސްވާ ހިސާބަށް ދިޔައީ ކުރިމަތިން ފާޅުވީ ހޫރުޕަރީއެއް ވީމައެވެ. އެކަމުގެ ސަބަބުން އޭނާގެ ކެތްތެރިކަން ގެއްލުނީކަން ލައިޒަލް ގަބޫލުކުރެއެވެ. ބުއްދި އިސްކުރެވި އޭނާގެ އާންމު ތަބީޢަތަށް ރުޖޫއަވާން ވަގުތުތަކެއް ނެގިއެވެ. މިހާރު އޭނާ އެހެރީ އެގޮތުގައެވެ. ކުރީން އޭނާގެ އެންމެހާ ހިއްސުތައް ހިސާރުކުރީ މޭގައި ތެޅިފޮޅެމުން އައި ހިތެވެ. ނަމަވެސް އެ ހިތަށް އޭނާގެ ނަފްސު އަޅުދާސް ކުރުމުގެ ބާރު ނެތި އެ ހިތުގެ ޖަޒުބާތުތައް ހިފެހެއްޓުމުގައި ލައިޒަލް ކުރި ހޯދައިފިއެވެ. އެހެންވިޔަސް ހިތުގެ މަގްސަދު ބަދަލެއް ނުވެއެވެ. އެ ބޭނުންވުމުގެ އަސަރު ފިލައި ނުދެއެވެ. ހާސިލުވުމުން ނޫނީ ހަޔާތުގައި އުފެދިފައިވި ހަނަފަސްކަމަށް ތެތްކަމާއި އާރޯކަމުގެ އަސަރު ވެރިއެއްނުވާނެއެވެ.\nކޮޓަރިން ނުކުތް އަންހެން ދަރިފުޅަށް ސަލީމާ ގޮވާލިއެވެ. މިރޭ ވެސް ނުނިދިގެންތޯ އަހާލީ އޭނާގެ ގާތުގައި އުޝާ އައިސް ހުއްޓިލުމުންނެވެ. އޭނާ އިނީ ހުޅުވާފައި ހުރި ބެލްކަނީގެ ދޮރާ ދިމާވާނޭހެން ހުރި އުނދޯލީގައެވެ.\n"މަންމަ ނުނިދަންތަ؟." ދެ މީހުންނަށް އިށީނދެވޭނެހެން ހުރި އެ އުނދޯލީގައި ސަލީމާއާ ޖެހިގެން އުޝާ އިށީނެވެ.\n"މިރޭ ކާރުގަ އެ އައީ ލައިޒަލްތަ؟" ސަލީމާ އަހާލިއެވެ. އުޝާ ލައްވާލީ ހޫންއެކެވެ. ރައްޓެހިކުއްޖަކާއެކު ބޭރަށް ގޮސްލާފައި އަންނަމޭ ބުނިއިރު އެ ރައްޓެއްސަކީ ލައިޒަލްކަމެއް އުޝާ ނުބުނެއެވެ.\n"މީހަކާ އިންނާކަށް ދަރިފުޅު ނުވިސްނަންތަ؟" އަސްލު މައުލޫ ސަލީމާ ހާމަކޮށްލިއެވެ.\n"ދެން މަންމާ، ތިހެން އަބަދު ނާހަބަލަ... ހިތަށް އަރުވާލާއިރަށް ވާކަމެއްނަމަ މިހާރު އަހަރެން ވެސް ހުންނާނީ އިނދެގެން. އެހެންނޫނަސް ބޮޑުދޮންބެ ވެސް އެއުޅެނީނު. ފުރަތަމަ އޭނާއެއްނު މިއާއިލާއިން މީހަކާ އިންނަންވީ. ދޮށީ ވެސް އޭނާ ވިއްޔާ." އުޝާ ބުނެލިއެވެ. އެއީ އޭނާ ސަމާލުކަން ދޭން ބޭނުންވާ ވާހަކަތަކެއް ނޫނެވެ.\n"ބަލަ އުޝާ! އަންހެން ކުދީންނާއި ފިރިހެން ކުދީން ތަފާތޭ. އަންހެން ކުދީން އަވަހަށް ޒަވާޖީހަޔާތެއް ފެށުން ރަނގަޅީ. މަންމަ ހީކުރީ އަދުހަމްއާ ދެ ކުދީން ކައިވެންޏާ ހަމައަށް ދާނޭ."\n"އަދުހަމްގެ ވާހަކަނުދައްކާ މަންމާ." އުޝާ ގަޔާނުވިކަން އޭނާގެ އަޑަށް އައި ބަދަލުން ވެސް ދޭހަވެއެވެ. އުނދޯލިން ފޫހިއްލާލަން އުޅުމުން އުޝާގެ އަތުގައި ސަލީމާ ހިފާލިއެވެ. އަލުން ބައިންދައިފިއެވެ.\n"އެހެންއެވަނީ އުޝާއަށް ވެސް ވިސްނާނުލެވޭތީ، ރަނގަޅު ހަރުދަނާ ކުއްޖަކާ ގުޅިބަލަ." ސަލީމާ މިހެން ބުނިއިރު އެ ބުނާ ރަނގަޅު ކުއްޖެއްގެ ސޫރަ ލޯ ކުރިމަތީ ވާ ކަހަލައެވެ.\n"ހަރުދަނާ ކަމަށް ފެނިގެން ރައްޓެހިވަނީ، ރަނގަޅު އާއިލާތަކުގެ، ވަޒީފާ އަދާކުރާ، ތަނަވަސްކަން ހުރި، މާލޭ ކުދީން... ދެން މަންމަ ތިބުނާ ރަނގަޅު ހަރުދަނާކަމެއް ބަލާނެގޮތެއް މަށަކަށް ނޭނގޭ." އުޝާ ސުވާލު އުފެދުނެވެ.\n"ބަލާބަލަ ލައިޒަލް، ތީ ހާދަ ދުވަހެއްގެ އެކުވެރިކަމެކޭ، މަންމައަށް ވަރަށް ކަމުދޭ، ދަރިފުޅާމެދު ހާއްސަގޮތެއް ނެތްނަމަ އޭނާ އެހެން ނޫޅޭނެ."\n"އަނެއްކާ އަނެއް ވާހަކަ. އަހަރެމެންނަކީ ފްރެންޑްސް އޭ ބުނީމެންނު." އުޝާއަށް ބުނެވުނެވެ.\n"އެކުވެރީންވީމަ އަދި މާ ރަނގަޅެއްނު، އޭރުން އެކަކުއަނެކަކުގެ ގޮތް ބޮޑަށް އެނގޭނެ ދޯ. އިންނަންޏާ އިންނަންވީ ލައިޒަލް ކަހަލަ ކުއްޖަކާ. މަންމަ މީ އުޝާނަމަ، އަތްދަށުން އެ ފުރުސަތު ދާން ދޫކޮށެއްނުލާނަން. ތިހެން އެކުވެރިންނޭ ކިޔަކިޔާ ހުއްޓާ ލައިޒަލް ބައިވެރިއެއް ހިޔާރުނުކުރާ ކަމެއް ވެސް ނޭނގެ، އެކުވެރީންނަށްވުރެ ހުރިހާ ގޮތަކުން ވެސް ހަޔާތަށް އަންނަ ބައިވެރިޔާ މުހިންމުވާނެ. އޭރުން އޮންނާނީ އެކުވެރިކަން ދަމަހައްޓަން އުނދަގޫވެފަ." އަމިއްލަ ހަޔާތުގެ ހިތި އެ މާޒީގެ ތަޖުރިބާގައި ސަލީމާ ވާހަކަދެއްކިއެވެ.\nސަލީމާ ވާހަކަދައްކާ ނިމުނުއިރު ވެސް އުޝާ އިނީ ހިމޭނުންނެވެ. މަންމަ އެ ދެއްކި ވާހަކައާ މެދު އޭނާ ވިސްނަނީއެވެ. ލައިޒަލްއަކީ އޭނާގެ ވަރަށް ގާތް ރަހުމަތްތެރިއެކެވެ. ހިތުން ހާއްސަކަމެއް ދެވިފައިވާ ޒުވާނެކެވެ. ނަމަވެސް ސަލީމާ އެބުނާފަދަ ޝައުގުވެރިކަމެއް ލައިޒަލްގެ ފުށުން ދުވަހަކުވެސް ފެނިފައެއް ނެތެވެ. އުޝާއަށް އިސްނަގާކަށް ނުކެރޭނެއެވެ. ފިކުރުތަކުގައި ބަނދެފައި އުޝާ އިންދާ ސަލީމާ ތެދުވެއްޖެއެވެ. ވިސްނާލަން ނަސޭޙަތްތެރި ވަމުންނެވެ. އަދި ދަރިފުޅުގެ ބޮލުގައި އަތްބާއްވާލާފައި ނިދަން ދަނީ ކަމުގައި ސަލީމާ ބުންޏެވެ. އޭނާ ގޮސް ކޮޓަރިއަށް ވަންއިރު ވެސް އުޝާ އުނދޯލީގަ އިނީއެވެ.\nހުކުރު ދުވަހެވެ. އީހާންގެ އަތުން ފޯނު ދޫވާ ވަގުތެއް ނާދެއެވެ. އޭނާގެ ހުރިހާ ސަމާލުކަމެއް ފޯނަށް ދެވިފައި ވިއެވެ. އެހެންޏާ ނީރާ ކޮބާތޯ އޭނާ ބަލާނެއެވެ. ކޮންމެވެސް ޖެއްސުމެއް ކޮށްނުލެވޭނަމަ ހިތްހަމައެއް ނުޖެހޭނެއެވެ. މިއަދު އޭނާއަށް ނީރާ އުޅޭކަމުގެ ހިލަން ވެސް ނުވާ ކަހަލައެވެ. ކޮޓަރިއަކުން ވެސް އޭނާ ނުނިކުމެއެވެ. ލަމްހާ ހަޅޭފަޅޭ ޖަހައިގަނެގެން ހުކުރު ނަމާދަށް އީހާން ފޮނުވިއެވެ.\nރޭ އީހާން އައުމުން ފުރަތަމަ ފަހަރަށް ނީރާއަށް އުނދަގޫވެއްޖެއެވެ. ލައިޒަލްގެ ހިޔާލުތައް އޭނާ ނިންޖާ ދުރުކޮށްފިއެވެ. ނިދާފައި ހުރެ އީހާން އައިސް އޭނާގެ އެނދަށް އެރުމުން ނީރާއަކަށް މާގިނައިރަކު ނޯވެވުނެވެ. އީހާންގެ ފުށުން ދުވަހަކުވެސް ގޯނާއެއް ކުރިމަތިވެފައި ނެތަސް، އެއް އެނދުގައި ތިބެ އެހެން ފިރިހެނަކާމެދު ހިޔާލުކުރުން ނީރާއަށް ދަތިކަމަކަށްވީއެވެ. އޭނާ އެނދުން ފައިބައިގެން ކޮޓަރިން ނުކުތީއެވެ. ނިދުނީ ކިހިނެއް، ކޮންއިރަކު ކަމެއް އޭނާ ނުދެނަހުއްޓެވެ. ހޭލެވުނީ ލަމްހާ ގޮވީމައެވެ. އޮވެވުނީ ސިޓިންރޫމު ސޯފާގައެވެ. ރަޖާގަނޑު ދަމަމުން ގޮސް ކޮޓަރިއަށް ވަންއިރަކު އީހާނު ވެސް ހޭލައިފިކަން އެނގުނެވެ. އޭނާ ނީރާގެ ކޮޓަރިއަކު ނެތެވެ. ހޭލައިގެން އަމިއްލަ ކޮޓަރިއަށް ދިޔައީކަން ޔަގީންވަނީ އެހެންވެއެވެ.\nއިރުއޮއްސެންވީއިރު އީހާނު ގެއަކު ވެސް ނެތެވެ. ވާހަކަ ހިފައިގެން އީހާން ނާންނާތީ ވެގެން އުޅޭ ގޮތެއް ނީރާއަކަށް ނޭނގެއެވެ. އެހެންވިޔަސް އޭނާއަށް ޔަގީންވަނީ ޝީންއާ ގުޅުމެއް އޮތްކަމެވެ. އީހާން ގޭގައި ނެތް ނަމަވެސް ނީރާއަށް ގުޅާފައި ކެފޭއަށް ދާން ތައްޔާރުވެގެން ހުރުމަށް އޭނާ އޮތީ ބުނެފައެވެ. ރޭގަނޑު ދިހައެއް ޖަހަންވާއިރަށް ނީރާ ތައްޔާރުވީ އެހެންވެގެންނެއް ނޫނެވެ. އޭނާ ބޭރަށް ދާހިތެއް ހަގީގަތުގައި ނެތެވެ. ނަމަވެސް ގޭގައި އޮތުމުން އެންމެންގެ ލޯތަކަށް ފޮރުވިހުރެ ލައިޒަލް ކުރާ ގޯނާތަކުން ސަލާމަތް ނުވެވޭނެކަން އެނގެނީއެވެ. އެ ހިޔާލުތަކާއި ދުރަށް ދާން ނީރާ އިނީ ބޭނުންވެފައެވެ. ދާނަމޭ ބުނެ އެއްބަސްވީ އެންމެ ބޮޑު ސަބަބަކީ އެޔެވެ.\n"އެހާ ދަންވަންދެން ނޫޅެއްޗޭ. ބަލައިގެން އުޅެއްޗޭ..." ނީރާ ނުކުންނަން އައިއިރު އޭނާގެ ފަހަތުގައި ލަމްހާ ހުއްޓެވެ. ނީރާ ބޭރަށް ނުކުންނަންޏާ އެއީ ލަމްހާގެ އާދައެވެ.\n"މަންމަ ނިދަން ވަންނަ ފަހުން ކަންނޭގެ އާދެވޭނީ." ބޫޓަށް އަރައި ހިންދެމިލުމަށްފަހު ނީރާ ބުންޏެވެ. ލިފްޓް ހުރި ދިމާއަށް ނީރާ ހިނގައިގަތުމުން ލަމްހާ ނުކުމެލިއެވެ. ލޮލަށް ނީރާ ގެއްލެންދެން ދޮރުމަތީ ލަމްހާ މަޑުކޮށްލައިގެން ހުއްޓެވެ.\n"ހާދަ ތަތޭ." އިމާރާތުގެ އެންމެ ތިރީ ޕާކިން ސަރަހައްދުގައި އޮތް ކާރަށް ނީރާ އައިސް އެރުމާއެކު އީހާން ބުނެލިއެވެ. އޭރު ކުރީ ސީޓުގެ ދޮރުފަތް ނީރާ ހުޅުވާލީ ދެ ހިޔާލެއްގައި ހުރެއެވެ. ޝީން އިނދެފާނޭ ހީވާތީއެވެ.\n"ޝީން ނުގެންދަންތަ؟" ނީރާއަށް އަހާލެވުނެވެ.\n"އެއީ އަދި ތިއަށްވުރެ ތަތް މީހެއް." އީހާން ބުނެލިއެވެ. ނީރާގެ ތުންފަތަށް ހިނިތުންވުމެއް ވެރިވިއެވެ.\n"ތީގެ މާނައަކީ ޝީން ބައިވެރިވާނެއޭ ދޯ." ހިނިއައިސްފަ އިނދެ ނީރާ އަހާލިއެވެ. މަގަށް ކާރު ނެރި މަޑުކޮށްލި އީހާންގެ ނަޒަރު ނީރާއަށް ހުއްޓާލިއެވެ. އެއްލޯ މަރާލުމާއެކު އޭނާ ބޯޖަހާލީ ނީރާއާ އެއްބަސްވުމަށެވެ.\n"ޔާނުއާ ރިދާ އެކޮޅުގަ އެބައުޅޭ، އެމީހުން ކައިރިއަށް ނީރާ ވައްޓާލާފަ މިކޮޅަށް އައިސް ޝީން ގޮވައިގެން ދާނަން. އޯކޭތަ." އީހާން ގަސްދުކޮށްފައި އޮތް ގޮތް ބުނެލިއެވެ. ނީރާ ބޯޖަހާލަމުން އެންމެ ރަނގަޅޭ ބުނެލިއެވެ.\nއެންމެ ފަހުން ބޭއްވި "މޯލްޑިވިއަން އައިޑަލް"ގައި ވިދާލި އަންހެން ލަވަކިޔުންތެރިޔެއްގެ ރީތި ހިތްގައިމު އަޑު ކެފޭގެ ތެރޭގައި ވިއެވެ. ބޭންޑުގެ މިއުޒިކު އިތުރު ފުރިހަމަކަމެއް އެ އަޑަށް ގެނެސްދެއެވެ. ކެފޭގެ މޭޒުތައް މީހުންނާއިގެން ފުރިފައިވެއެވެ. ނީރާ ގޮވައިގެން އީހާން އެރީ ތަނުގެ މަތީ ފަންގިފިލާއަށެވެ. ޕްރައިވެޓް ކޮޓަރިތަކެއް ފަދައިން ހަދާފައި ހުރި ކަރޯކޭ ބޫތުތަކުން އެންމެ ބިއްދޮށުގައި ހުރި ކޮޓަރިއަށް އީހާން ވަނެވެ. އެތަނުގައި އެވަގުތު އިނީ ރިދާ އެކަންޏެވެ. ނީރާއާއި އީހާން ފެނުމާއެކު އެ މޫނު އުޖާލާ ވެއްޖެއެވެ. ދަތްދިލުވައި އިންތަނުން ރިދާ ތެދުވިއެވެ.\n"މިއަންނަނީ އިނގޭ." ނީރާ ގާތު އީހާން ބުނެލިއެވެ.\n"ޔާނު ކައިރިއަށްތަ އެދިޔައީ." ރިދާއަށް އަހާލެވުނެވެ.\n"ހީވަނީ... ރިދާ ކިހިނެއްތަ؟" އީހާންގެ ސިއްރު ބޭޒާރުކޮށްނުލާންވެގެން ނީރާ ވާހަކަ ބަދަލުކޮށްލިއެވެ.\nދެ އަންހެން ކުދީން ވާހަކައިގަ ތިއްބާ އެތަނަށް ޔަމާނު އައެވެ. ނީރާ ފެންނައިރަށް "ޑޯލް"އޭ ގޮވާލައިފިއެވެ. ދެއަތް ފުޅާކޮށްލުމާއެކު އައިސް ނީރާއާ ކަރާކަރުޖައްސާ ސަލާމްކޮށްލައިފިއެވެ. ނީރާގެ ރީތިކަމަށް ތައުރީފުކޮށްލިއިރު އެތަނުގައި ޔަމާނުގެ ޒަމާންވީ ލޯބިވެރިޔާ އިނީ ހިނިއައިސްފައެވެ. އެ ގުރޫޕުގައި އެންމެ ހަގު މެންބަރަކީ ނީރާއެވެ. އެހެންވެ ހާއްސަ ލޯތްބެއް އެންމެންގެ ހިތުގައި ވެސް އޭނާގެ މައްޗަށް ވެއެވެ. ޔަމާނަށް އައި ފޯނުކޯލާއެކު އެނާ ބޭރަށް ނުކުތެވެ. ޝީން ގޮވައިގެން އީހާން އައިސް ވަނީ އެވަގުތެވެ. ރިދާން އިނީ އަޖައިބުވެ އަންތަރީސް ވެފައެވެ. ރައްޓެއްސަކަށް ނުވިޔަސް ޝީންއަކީ ކާކުކަން އޭނާއަށް ވެސް އެނގެއެވެ. ރާއްޖޭގެ އުދަރެހުގައި މަޝްހޫރުކަން ހޯދަމުން އަންނަ ޒުވާން އަލިގަދަ ތަރިއެއްވީމައެވެ. ހާއްސަކޮށް ޒުވާނުންގެ މެދުގައި ނުހަނު މަގުބޫލުކަމެއް ހޯދާފައިވާތީއެވެ.\n"އީ..ހާ..ން..." އަކުރުތަކަށް ދަމާލަމުން ރިދާ ގޮވާލިއެވެ.\nރަކި ހިނިތުންވުމަކާއެކު އީހާންގެ އަތުގައި ހިފާލައިގެން ޝީން ހުއްޓެވެ. އަންނާށޭ ބުނެ ނީރާ އަތުން އިޝާރާތްކޮށްލިއެވެ. އެހިނދު ނީރާއާއި ޖެހިގެން އިން ރިދާ ވެސް ދުރަށް ޖެހިލައިފިއެވެ. ބޭނުންވީ އެ ދެމީހުންގެ މެދުގައި ޝީން ބައިންދާށެވެ.\n"މީ ރިދާ... ޔާނު ބިޓު." ތިން އަންހެން ކުދީންގެ ކުރިމަތީ ހުރެ އީހާން ބުނެލިއެވެ.\n"ޝީން... އަސްލު ނަންތަ އެއީ؟" ރިދާގެ "އޮންޓްރޮގޭޝަން" ފެށިއެވެ. ނީރާ ހީނގަތް އިރު އޭނާގެ ހުނުން ބާރެވެ. ރިދާގެ ގޮތް ރަނގަޅަށް އެނގޭތީއެވެ. ނަމަވެސް އެ ހިނިތުން ފަނޑުވީ ހަނދާނަށް ސޫޒަން އައުމުނެވެ. އެމީހުންނަށް ތައާރަފްކޮށްދޭން ސޫޒަން ގޮވައިގެން އީހާން އައި ދުވަހު ވެސް ރިދާ އުޅުނީ ހަމަ އެހެންނެވެ.\n"ގާއިޒް..." ދޮރުހުޅުވާލައި އެތެރެއަށް ވަން ޔަމާނު ގޮވާލިއެވެ. ހީވީ އެންމެންގެ ސަމާލުކަން ހޯދުމަށް ގޮވާލި ހެންނެވެ. އެހެންވެ އެ ދިމާއަށް އެންމެން ބަލާލީ އެކުއެކީގައެވެ. ނަމަވެސް ނީރާގެ ވައިނޮޅީގަ މީހަކު ހިފެހެއްޓި ކަހަލައެވެ. ނޭވާލާން ދަތިވެ މީހާ ހުއްޓުން އަރާފައި އިނދެވުނެވެ. އެ ހިޔާލުތަކަކާއި ދުރުވުމަށް އޭނާ ބޭނުންވިއިރު ހިތާއި ސިކުނޑީގައި ބިންވަޅު ނެގެމުން އައި ސޫރަ އެހެރީ ސީދާ ނީރާގެ ކުރިމަތީގައެވެ. އެ ތޫނު ބެލުން ނީރާއަށް އަމާޒުވެލި ހިނދު ހިތުގެ ތެޅުން ބަދަލުވެލައިފިއެވެ.\n"ލައިޒަލް... މީޓް ދި ކްރައުޑް، މައި ބޭބީ... އީހާން، އޭނާގެ ނިއު ގާލް... ދެން އޭނީ އަހަރެމެންގެ ޑޯލް." އެންމެންގެ ތައާރަފެއް ޔަމާނު ދިނެވެ. ކޮޅަށް ހުރި އީހާނާއި ލައިޒަލް ސަލާމެއްގެ ގޮތުގައި ބޮލުން އިޝަރާތެއް ކޮށްލިއެވެ.\nޝީންގެ އަތުގައި ހިފާލުމާއެކު ރިދާއާއި ނީރާގެ މެދުން އޭނާ ނަގައިގެން ގެނެސް އީހާންގެ ގާތުގައި ބޭންދިއެވެ. ޔަމާނު އިށީނީ ރިދާގެ ކައިރީއެވެ. އެއްފަރާތުގައި އެކަނިވެފައި އިން ނީރާގެ ކައިރީ ލައިޒަލް އިށީނީ ޔަމާނު އިށީންނާށޭ ގޮވާލީމައެވެ. އެތަނުގައި ވަށައިގެން އިށީނދެވޭނެ ގޮތަށް ހުރިއިރު ލައިޒަލްއަށް ދުރުގައި އިށީނދެވުނީހެވެ. އެކަން ނީރާއަށް ފާހަގަވިއެވެ. މަޑުމަޑުން އިސްޖަހާލެވުމާއެކު ނީރާ ފިނިވެއްޖެއެވެ. އެންމެން ބޭނުންވާ އެއްޗިއްސަށް އޯޑަރުދޭން ފެށީ ދެނެވެ. އެކަމުގައި ޔަމާނާއި އީހާން އިސްވެ އުޅުނެވެ.\n"އުޝާ ކީއްވެތަ ނައީ؟ ނުވެސް ބުނޭ ނާދެވޭނެއެކޭ..." ޔަމާނު ބުނެލިއެވެ.\n"ފެމެލީ ކަމެއް ޖެހުނީ." ލައިޒަލް ބުނެލިއެވެ. އެ އަޑު އިވުމުން އިސް އޮބާލައިގެން އިން ނީރާއަށް ތިރީ ތުންފަތުގައި ދަތްއަޅާލެވިއްޖެއެވެ. ނޭފަތުގައި ހަރުލާފައިވީ ލައިޒަލްގެ ގައިން ދުވާ ފިރިހެންވަންތަ ވަހެވެ. އެއީ ކޮން ސެންޓެއްގެ ވަސްކަން ނޭނގުނަސް ހިއްސުތަކަށް ބާރުފޯރުވާ ފަދަ ލުއިލުއި މީރު ވަހެކެވެ. ކުއްލިއަކަށް ސިހިފައި ކަހަލަ ގޮތަކަށް ނީރާއަށް ބަލާލެވުނީ އޭނާގެ އަތުގައި ލައިޒަލްގެ އަތް ބީހިލީމައެވެ. ކުރީން ރޭގެ މަތިން ހަނދާން އާކުރުވި އިޝާރާތަކަށް ވިއެވެ. ގަސްދުގައި ލައިޒަލް ކުރިކަމެކޭ މިފަހަރު ވެސް ނީރާގެ ހިތާއި ޟަމީރު އެއްބަސްވިއެވެ.\n"ބްރީތް... ބިއުޓިފުލް..." މޫނު ކައިރިކޮށްލުމާއެކު ސިއްރެއް ބުނެލި ފަދައިން ލައިޒަލް ބުންޏެވެ. އަދި އޭނާ ބުނި ބަސްތައް އަތުގެ އިޝާރާތުން ދައްކާލިއެވެ. ބޭއިޚްތިޔާރުގައި މޫނު ރަތްވެގެން އައިކަމުގެ ހޫނުކަމެއް ނީރާއަށް އިހްސާސް ކުރެވުނެވެ. އެހިނދު ލައިޒަލްގެ ތުންފަތް ހަރަކާތްކޮށްލިއެވެ. ހިނިތުންވެލަން އުޅުނު ފަދައިންނެވެ. ނަމަވެސް ބޭރަށް ފާޅެއްނުވިއެވެ. އޭނާ އެތެރެއެތެރެއިން ހީނލީ ފަދައެވެ. ނީރާއަށް އެ ބަދަލުތައް ގެނުވީ ގާތުން އެ ފިރިހެންވަންތަ އަޑު އިވިގެންކަމެއް ލައިޒަލް ނުދެނަހުއްޓެވެ. (ނުނިމޭ)


Maruge hukum ivvaafaivaa meehaku Sri Lanka parliament memberu kamuge huvaa kuravvaifi - vNews.mv\nޕްރެމަލާލް ޖަޔަސޭކަރަ، ޕާލަމެންޓް މެމްބަރުކަމުގެ ހުވާ ކުރައްވަނީ:\nމަރުގެ ހުކުމް އިއްވާފައިވާ މީހަކު ސްރީލަންކާ ޕާލަމެންޓް މެމްބަރުކަމުގެ ހުވާ ކުރައްވައިފި\nސައިފް އަޒްހަރު 08 September 2020, 18:20\nމެރުމަށް ހުކުމްކޮށްފައިވާ ސިޔާސީ ބޭފުޅަކު ސްރީލަންކާ ޕާލަމެންޓް މެމްބަރުކަމުގެ ހުވާ މިއަދު ކުރައްވައިފިއެވެ.\nމިއީ، ސްރީލަންކާގެ ތާރީޚްގައިވެސް ކުށްވެރިއެއްގެގޮތުގައި ހުރެ މީހަކު ޕާލަމެންޓް މެމްބަރުކަމުގެ ހުވާ ކުރެއްވި ފުރަތަމަ ފަހަރު ކަމަށްވެއެވެ.\nޕާލަމެންޓް މެމްބަރުކަމުގެ ހުވާ މިއަދު ކުރެއްވީ، ވެރިކަންކުރާ ސްރީލަންކާ ޕޮޑުޖަނަ ޕާޓީއަށް ނިސްބަތްވާ ޕްރެމަލާލް ޖަޔަސޭކަރައެވެ. ޕޮޑުޖަނަ ޕާޓީއަކީ ބޮޑުވަޒީރު މަހިންދަ ރާޖަޕަކްސަގެ ޕާޓީއެވެ.\nޕްރެމަލާލް ޖަޔަސޭކަރަ މެމްބަރުކަމުގެ ހުވާ ކުރައްވަން، ސަލާމަތީ އޮފިޝަލުންގެ ބެލުމުގެ ދަށުން ޖަލުން ސީދާ ޕާލަމެންޓަށެވެ.\nޕްރެމަލާލް ޖަޔަސޭކަރަގެ މައްޗަށް މަރުގެ ހުކުމް އިއްވާފައިވަނީ މިއަހަރުގެ ޖުލައިމަހުގެ ތެރޭގައެވެ.\nއޭނާގެ މައްޗަށް މަރުގެ ހުކުމް އިއްވާފައިވަނީ، 2015 ވަނަ އަހަރު އިދިކޮޅު ޕާޓީން ކެމްޕެއިން އެއްވުމެއް ބާއްވަން ސްޓޭޖް ތައްޔާރުކުރަމުން ދަނިކޮށް، އެތަނަށް ވަޑައިގެން އިދިކޮޅު އެކްޓިވިސްޓެއްގެ ގަޔަށް ބަޑިޖަހައި މަރާލިކަމުގެ ކުށް ސާބިތުވެގެންނެވެ.\nޕްރެމަލާލް ޖަޔަސޭކަރަގެ މައްޗަށް ކޯޓުން މަރުގެ ހުކުމް އިއްވާފައިވަނީ، މިއަހަރުގެ އޮސްޓް5ގައި ބޭއްވި އާންމު އިންތިޚާބުގައި ވާދަކުރަން ޕޮޑުޖަނަ ޕާޓީގެ ފަރާތުން އޭނާގެ ނަން ނޮމިނޭޓްކުރި ފަހުން ކަމަށްވާތީ، އިންތިޚާބުގައި ވާދަކުރުމުގެ ފުރުސަތު އޭނާއަށް ވަނީ ދީފައެވެ. އަދި އޭނާ ގޮނޑި ކާމިޔާބުވެސް ކުރެއްވިއެވެ.\nއަލަށް އިންތިޚާބު ކުރެވުނު ޕާލަމެންޓުގެ ފުރަތަމަ ޖަލްސާ ބާއްވާފައިވަނީ އޮގަސްޓުމަހުގެ 20 ވަނަ ދުވަހުއެވެ.\nނަމަވެސް، އެދުވަހުގެ ޖަލްސާއަށް ޕްރެމަލާލް ޖަޔަސޭކަރަ ހާޟިރުވެވަޑައެއް ނުގަންނަވައެވެ. އެއީ، ޖަލު ބަލަހައްޓާ އިދާރާއިން އޭނާ ޕާލަމެންޓަށް ގެންދިއުމާ ދެކޮޅު ހެދުމުންނެވެ.\nޕްރެމަލާލް ޖަޔަސޭކަރަ ޕާލަމެންޓް މެމްބަރުކަމުގެ ހުވާ މިއަދު ކުރެއްވީ، ޖަލު ބަލަހައްޓާ އިދާރާގެ ނިންމުން ކޯޓު އޮފް އެޕީލްއަށް އޭނާ ހުށަހެޅުމުން، އިންތިޚާބީ މެމްބަރެއްގެ ހައްގު އަދާކުރުމަށް އޭނާ ޕާލަމެންޓަށް ގެންގޮސްދޭން އެޕީލް ކޯޓުން ނެރުނު ވަގުތީ އަމުރެއްގެ ދަށުންނެވެ.\nޕްރެމަލާލް ޖަޔަސޭކަރަ މެމްބަރުކަމުގެ ހުވާ ކުރައްވަން ޕާލަމެންޓަށް ވަޑައިގެންނެވިއިރު، އިދިކޮޅު މެމްބަރުން ތިއްބެވީ ކަލުކުލައިގެ ސްކާފް އަޅުއްވައިގެންނެވެ. އަދި ޕްރެމަލާލް ޖަޔަސޭކަރައާ ދިމާއަށް ހަޅޭފަޅޭލައްވައި، ނުރުހުން ފާޅުކުރެއްވިއެވެ.\nއިދިކޮޅު ގިނަ މެމްބަރުންވަނީ ޖަލްސާ ދޫކުރައްވައި ވަޑައިގެންފައެވެ.\nޕާލަމެންޓްގެ މިއަދުގެ ޖަލްސާގެ ތެރެއިން:\nޕާލަމެންޓުގެ މިއަދުގެ ސެޝަން ނިމުމާއެކު، ސަލާމަތީ އޮފިޝަލުންގެ ބެލުމުގެ ދަށުން ޕްރެމަލާލް ޖަޔަސޭކަރަ ވަނީ އަނބުރާ ޖަލަށް ގެންގޮސްފައެވެ.\nޕްރެމަލާލް ޖަޔަސޭކަރައަކީ 2001 ވަނަ އަހަރުން ފެށިގެން ސްރީލަންކާ ޕާލަމެންޓް މެމްބަރުކަން ކުރައްވަމުން ގެންދަވާ ބޭފުޅެކެވެ.\nމެރުމަށް ކޮށްފައިވާ ހުކުމް ޕްރެމަލާލް ޖަޔަސޭކަރަ އިސްތިއުނާފް ކޮށްފައިވާއިރު، ކޯޓުތަކުން މަރުގެ ހުކުމް އިއްވި ނަމަވެސް 1976 ވަނަ އަހަރުން ފެށިގެން ސްރީލަންކާގައި މަރުގެ ހުކުމް ތަންފީޒެއް ނުކުރެއެވެ.\nސްރީލަންކާގެ ޕާލަމެންޓް އެހެން މެމްބަރެއް ކަމަށްވާ ސިވަނެސަތުރައި ޗަންދްރަކާންތަންވެސް މިހާރު ހުންނެވީ، މީހަކު މެރިކަމުގެ ތުހުމަތުގައި ޝަރީއަތް ފެށެންދެން ޖަލުގައި ބަންދުކޮށްފައެވެ. އޭނާވެސް ޕާލަމެންޓް ޖަލްސާއަށް ގެނައީ، ސަލާމަތީ އޮފިޝަލުންގެ ބެލުމުގެދަށުން ސީދާ ޖަލުންނެވެ.\nދެކުނު އޭޝިޔާގެ ބައެއް ގައުމުތަކުގައި ޝަރީއަތުން މީހަކު ކުށްވެރިވުމަކީ ސިޔާސީ މައިދާނުގައި ހަރަކާތްތެރިވުމަށްއޮތް ހުރަހެއް ނޫނެވެ.\nއިންޑިއާގެ ޕާލަމެންޓަށް އެންމެފަހުން އިންތިޚާބުވެވަޑައި ގެންނެވި ބޭފުޅުންގެ %40 އަކީ ތަފާތު ޖަރީމާތައް ހިންގެވުމުގެ ދައުވާ އުފުލިފައިވާ ބޭފުޅުންނެވެ. ބައެއް މެމްބަރުންގެ މައްޗަށް މީހުން މެރުމާއި، ރޭޕްގެ ދައުވާތައްވެސް އުފުލިފައިވާ ކަމަށް އެސޯސިއޭޝަން ފޮރ ޑީމޮކްރަޓިކް ރިފޯމްއިން ބުނެއެވެ.


Fibre: Hashigandah muhimmu maahdhaa eh | Hurihaa.mv\nފައިބާ: ހަށިގަނޑަށް މުހިއްމު މާއްދާއެއް\nPublished on 15 Sep 2021, 07:20\nފައިބާއަކީ ދުޅަހެޔޮ ސިއްހަތަކަށް މުހިއްމު މާއްދާއެއް\nފައިބާއަކީ އިންސާނެއްގެ ހަށިގަނޑަށް ބޭނުންވާ މައުދަންތަކުގެ ތެރެއިން މުހިއްމު މައުދަނެކެވެ. ބޭނުންވާ ވަރަށް ހަށިގަނޑަށް ފައިބާ ނުލިބުމަކީ ވަރުދެރަވުމާއި ބަނޑުހިކުން ފަދަ ގިނަ މައްސަލަތަކެއް ކުރިމަތިވެދާނެ ކަމެކެވެ.\nއަންހެނުންނަށް ދުވާލަކު 25 ގްރާމް ފައިބާ ބޭނުންވާއިރު ފިރިހެނަކަށް ދުވާލަކު ފައިބާ ބޭނުންވާވަރު އުޅެނީ 38 ގްރާމްގަ އެވެ. އެހެންކަމުން މި މިނަށް ފައިބާ ހަށިގަނޑަށް ލިއްބައި ދިނުމަށްޓަކައި ކެއުމުގައި ބަލަންވީ ބައެއް ކަންކަމަށް މި ލިޔުމުގައި ބަލާލަމެވެ\nގުދުރަތީ ގޮތުން އުފެދޭ ކާނާއަކީ އޭގައި ފައިބާ ގިނަ އަދަދަކަށް އެކުލެވޭ ބާވަތެކެވެ. އެގޮތުން ތަރުކާރީއާއި މޭވާއާއި ބަދަނުގެ އިތުރުން ގޮވާމަކީ ވެސް ފައިބާ ހިމެނޭ ކެއުމުގެ ބާވަތްތަކެވެ.\nގޮވާމުގެ ބާވަތްތައް ބޭނުން ކުރާއިރު އިސްކަން ދޭންވީ ރިފައިންޑް ގްރެއިންސް ބޭނުން ނުކުރުމަށެވެ. އެގޮތުން އާދައިގެ ހަނޑުލާއި ހުދުފުށުގެ ބަދަލުގައި ރަތް ހަނޑޫ ނުވަތަ މުށި ހަނޑުލާއި އާޓާ ފުށް ބޭނުން ކުރުމަކީ އެއިން ފައިބާ އެންމެ އެދެވޭ ގޮތުގައި ލިބޭނެ ކަމެކެވެ.\nއެއާއެކު ފަތްޕިލާވެލީގަ ބާވަތްތަކާއި ފަލަމަޑީގެ ބާވަތްތަކަކީ ވެސް ފައިބާ މުއްސަނދި ބާވަތްތަކެކެވެ. ލެޓިއުސް އާއި ކޮޕީފަތް ފަދަ ފެހިކުލަ ގަދަ ބާވަތްތައް ކެއުމުގައި ގިނަ ކުރާށެވެ. ހަމަ އެހެންމެ ތޮށްޓާއަކު އަލުވި އަދި ކައްޓަލަ ފަދަ ބާވަތްތައް ކެއުމަކީ ވެސް ފައިބާ އިންތިހާއަށް ލިބޭނެ ކަމެކެވެ.\nހެޔޮ މިންވަރަށް ފައިބާ ލިބުމަކީ ހަށިގަނޑުގެ ހެދިބޮޑުވިމަށާއި ރަނގަޅަށް ހިނގުމަށް މުހިއްމު ކަމަކަށް ވީއިރު މިއީ އަހަރެމެންގެ ތެރެއިން ކޮންމެ މީހަކަށް ވެސް އެނގިފައި އޮތުން މުހިއްމު ކަމެކެވެ.


ކަރަންޓީނު ވާން ނުޖެހޭ ގޮތަށް ދެން ރަށްރަށަށް ދެވޭނީ ވަރަށް ހާއްސަ ކަންކަމުގައި ކަމަށް ހެލްތު އެމަރޖެންސީ އޮޕަރޭޝަންސް ސެންޓަރ (އެޗްއީއޯސީ)އިން ބުނެފިއެވެ. އެޗްއީއޯސީއިން މިރޭ ބޭއްވެވި ޕްރެސްގައި މީޑ...\nދިވެހިރާއްޖެއަށް އިންޑިއާގެ ހިލޭ އެހީގައި ގެނައި ވެކްސިނަކީ ދުނިޔޭގެ ސިއްހަތު ޖަމިއްޔާއިން އިތުބާރު ލިބިފައިނުވާ ވެކްސިނެއްކަމަށް ބުނާ ފަރާތްތަކަށް ހެލްތު އެމަރޖެންސީ އޮޕަރޭޝަންސް ސެންޓަރުގެ ތަރުޖަމާނ...\nއެއް ކޮޓަރި އާއި ސިޓިން ރޫމް ކޮޅެކެވެ. މުޅި އެ އެޕާޓްމެންޓްގެ ބޮޑުމިން ވެސް 150 އަކަފޫޓަށް ވުރެއް ބޮޑެއް ނުވާނެ އެވެ. ފާރުތަކުން ފެން ލީކު ވެއެވެ. ގިނަ ދުވަސް ދުވަހު ފާހާނާ ހުންނަނީ ބެދިފަ އެވެ. ހަލާކ...\nޖާނުން ފިދާވެގެން ޓެރަރިސްޓް ހަމަލާއެއް ދޭން އުޅުނު ކަމަށް ބުނެ ދެ މީހެއްގެ މައްޗަށް ދައުލަތުން ކުރި ޓެރަރިޒަމްގެ ދައުވާ ސާބިތުނުވާ ކަމަށް ކްރިމިނަލް ކޯޓުން މިއަދު ހުކުމްކޮށްފި އެވެ....\nވަޒީފާގެ ވާޖިބުތަކާ ގުޅިގެން ފުރިހަމަ ކުރަންޖެހޭ ކޯހެއް ނުވަތަ ތަމްރީނެއް ފުރިހަމަ ނުކޮށްފި ނަމަ ނުވަތަ ފާސް ނުވެއްޖެ ނަމަ އެ މީހަކު ވަޒީފާއިން ވަކިކޮށް އަދި ކޯހުގެ ޚަރަދު އެ މީހަކު އަތުން އަނބުރާ ހޯދ...\nއަލީ ޔާމިން 08 ޑިސެމްބަރ 2020\nރަށްރަށުގައި އަދި ސިޓީތަކުގައި ހިންގާ ގެސްޓްހައުސްތައް ހުޅުވަން އެރަށެއްގެ ނުވަތަ ސިޓީއެއްގެ ކައުންސިލުގެ ހުއްދަ ބޭނުން ނުވާ ގޮތަށް ޓޫރިޒަމް މިނިސްޓްރީން އުސޫލަށް ބަދަލު ގެނެސްފި އެވެ. ކޮވިޑާއި ގުޅިގެ...\nފާތިމަތު ސައީދު 08 ޑިސެމްބަރ 2020\nރަށްރަށުގައި އަދި ސިޓީތަކުގައި ހިންގާ ގެސްޓްހައުސްތައް ހުޅުވަން އެރަށެއްގެ ނުވަތަ ސިޓީއެއްގެ ކައުންސިލުގެ ހުއްދަ ބޭނުން ނުވާ ގޮތަށް ޓުއަރިޒަމް މިނިސްޓްރީއިން އުސޫލަށް ބަދަލު ގެނެސްފި އެވެ. ކޮވިޑާއި ގު...\nފާތުމަތު ސައުޝަން އަލީ 07 ޑިސެމްބަރ 2020\nކޮވިޑަށް ފަހު ތައިލެންޑް ހުޅުވާލާފައިވާއިރު އެ ގައުމަށް ގޮސް ކަަރަންޓީން ވާން ނުޖެހޭ ލިސްޓަށް ރާއްޖެ ލައިފި އެވެ. ތައިލެންޑުގެ ޓޫރިޒަމުން ނެރުނު ކޮވިޑް ރިސްޓްރިކްޝަންސް ލިސްޓުގައި ބުނެފައި ވަނީ މާދަމާ...\nއެމްއެމްޕީއާރުސީގެ ބޮޑު ހިޔާނާތުގައި ބައިވެރި ނުވާ ވެރިޔަކު ނެތްކަމަށް، ރާއްޖޭގެ ފުރަތަމަ އަންހެން ބަންޑާރަ ނައިބު ފާތުމަތު ދިޔާނާ ސައީދު ވިދާޅުވެއްޖެއެވެ. ދިޔާނާ މިހެން ވިދާޅުވީ އެމްއެމްޕީއާރުސީގެ ހި...\nމިވަގުތު އެންމެންވެސް އެންމެ ބޮޑަށް ބޭނުވެފައި ތިބީ ކޯވިޑް-19އާއި ގުޅިގެން އަޅާފައިވާ ފިޔަވަޅުތަކަށްލުއި ލިބި މިނިވަންކަމާއެކު ރަށްރަށް ދަތުރުކުރެވޭނެ ދުވަހަކަށެވެ. އެދުވަސް ދެކެން އެންމެންވެސް ބޭނުން...\nޝައިހާން ޒަރީރު 31 މިނެޓު ކުރިން\nއައިޝަތު ހިދާޔާ 47 މިނެޓު ކުރިން


Nabeebeykalunge vaahaka: saalihu aalaihisalaam (4 vana bai) - DhiIslam via Habaru\nThu, 08 Jul 2021 05:09 PM\nView on this article on DhiIslam\nއަދިވެސް ވަޙީ ކުރައްވައިފައިވެއެވެ. ﴿كَذَّبَتْ ثَمُودُ بِطَغْوَاهَا﴾ ثمود ބާގައިމީހުން، އެއުރެންގެ އަނިޔާވެރިކަމުން (އެއުރެންގެ ނަބިއްޔާ) ދޮގުކުރޫއެވެ.\n﴿ إِذِ انبَعَثَ أَشْقَاهَا﴾ އެއުރެންކުރެ އެންމެ އަބާއްޖަވެރިމީހާ (ޖަމަލު މެރުމަށް) އަވަސްވެގަތްހިނދެވެ.\n﴿ فَقَالَ لَهُمْ رَسُولُ اللَّـهِ نَاقَةَ اللَّـهِ وَسُقْيَاهَا ﴾ ފަހެ، އެއުރެންނަށް اللَّه ގެ رسول އާ (އެބަހީ: صالح ގެފާނު) ވިދާޅުވިއެވެ. اللَّه ގެ ޖަމަލަށާއި، އޭގެ ބުއިމަށް ރައްކާތެރިވާށެވެ! ﴿ فَكَذَّبُوهُ فَعَقَرُوهَا فَدَمْدَمَ عَلَيْهِمْ رَبُّهُم بِذَنبِهِمْ فَسَوَّاهَا﴾ފަހެ، އެއުރެން އެކަލޭގެފާނުގެ ބަސްފުޅު ދޮގުކުޅައޫއެވެ. ދެން އެއުރެން އެ ޖަމަލު މަރައިލޫއެވެ. ފަހެ، އެއުރެންގެ ފާފައިގެ ސަބަބުން އެއުރެންގެ ވެރިރަސްކަލާނގެ އެއުރެންގެ މައްޗަށް عذاب ފޮނުއްވިއެވެ. އަދި އެއުރެން އެންމެން، އެ عذاب ގައި ހަމަހަމަ ކުރެއްވިއެވެ. ﴿وَلَا يَخَافُ عُقْبَاهَا﴾ އަދި އެ عذاب ގެ ނަތީޖާއާމެދު، އެކަލާނގެ ބިރުވެތިވެވޮޑިގެނެއްނުވެއެވެ."\nކީރިތި ޤުރްއާނުގައި ވަރަށް ގިނަ އާޔަތްތަކުގައި ޢާދުބާގައާއި ޘަމުދުބާގަ ވަނީ އަޅާކިޔުއްވައި ފައެވެ. އެއީ އަންނަނިވި ސޫރަތްތަކުގައި ވާފަދައިންނެވެ. التوبة، إبراهيم، الفرقان، ص، ق، النجم، الفجر އެވެ. ބުނެވޭ ގޮތުގައި އަހުލުކިތާބީންގެ ފޮތްތައްކަމުގައިވާ ތައުރާތައި އިންޖީލުގައި މި ދެއުންމަތުގެ މީހުންނާއި ބެހޭ އެއްވެސް ޚަބަރެއް ބަޔާން ކުރައްވައިފައެއް ނުވެއެވެ. ނަމަވެސް موسى عليه السلام އެކަލޭގެފާނުގެ ޤައުމުގެ މީހުން ދެ އުންމަތުގެ މީހުންގެ ވާހަކަތައް ބަޔާންކޮށް ދެއްވައިފައިވާކަމަށް ކީރިތި ޤުރްއާނު ބަޔާން ކުރައްވައިފައިވެއެވެ.\n﴿ وَقَالَ مُوسَىٰ إِن تَكْفُرُوا أَنتُمْ وَمَن فِي الْأَرْضِ جَمِيعًا فَإِنَّ اللَّـهَ لَغَنِيٌّ حَمِيدٌ ﴾ އަދި موسى ގެފާނު ވިދާޅުވިއެވެ. ތިޔަބައިމީހުންނާއި، ބިމުގައި ވާހާ އެންމެން (شكر ނުކޮށް) كافر ވިޔަސް، ފަހެ، ހަމަކަށަވަރުން، اللَّه އީ، ފުދިވޮޑިގެންވާ، حمد ލިބިވޮޑިގެންވާ ރަސްކަލާނގެކަން ކަށަވަރެވެ.\n﴿ أَلَمْ يَأْتِكُمْ نَبَأُ الَّذِينَ مِن قَبْلِكُمْ قَوْمِ نُوحٍ وَعَادٍ وَثَمُودَ وَالَّذِينَ مِن بَعْدِهِمْ لَا يَعْلَمُهُمْ إِلَّا اللَّـهُ جَاءَتْهُمْ رُسُلُهُم بِالْبَيِّنَاتِ﴾ ތިޔަބައިމީހުންގެ ކުރިން އުޅުނު މީހުންގެ خبر ތިޔަބައިމީހުންނާ ހަމަޔަކަށް ނާދޭހެއްޔެވެ؟ (އެއީ) نوح ގެފާނުގެ قوم ގެމީހުންނާއި، عاد ބާގައިމީހުންނާއި، ثمود ބާގައިމީހުންނާއި، އެއުރެންގެ ފަހުން އުޅުނު މީހުންނެވެ. اللَّه އަށް މެނުވީ، އެއުރެންނެއް ނޭނގެތެވެ." މިއީ މޫސާގެފާނުގެ ވާހަކަފުޅު ފުރިހަމަ ކުރެއްވުމެކެވެ. މިދެއުންމަތަކީ ޢަރަބި ދެއުންމަތެވެ، އެހެން ކަމުން ނަޞާރާއިންނާއި ޔަހޫދީންނަށް މިބައި މީހުންނާ ބެހޭ ޚަބަރުތައް ރަނގަޅަށް އޮޅުން ފިލައިފައިނެތީއެވެ. ނަމަވެސް މޫސާގެފާނު އެދެޤައުމުގެ ވާހަކަތައް އެމީހުންނާށް ބަޔާންކޮށްދެއްވިއެވެ. ވާހަކަ ބަޔާންކޮށްފައިވުމޭ ބުނެވޭބަހުގެ މާނައަކީ މާތް ﷲ އެކަލާނގެ ނަބިއްޔާ ޞާލިޙުގެފާނާއި އެކަލޭގެފާނަށް އިމާންވީ މީހުން ރައްކާތެރި ކުރެއްވި ގޮތުގެ ވާހަކައެވެ. އެޤައުމުގެ މީހުން އަނިޔާވެރިކަމާއި އިދިކީލި ކަމާއި އެމީހުންގެ ރަސޫލާ މެދު ޢަމަލު ކުރި ގޮތުގެ ވާހަކައެވެ. މިބައިމީހުންނަކީ ޢާދުގެ ފަހުން އައި ޢަރަބިންނެވެ. އެހެންކަމުން އެމީހުންގެ ނަބިއްޔާ ވިދާޅުވެފައިވެއެވެ.\n﴿ اعْبُدُوا اللَّـهَ مَا لَكُم مِّنْ إِلَـٰهٍ غَيْرُهُ قَدْ جَاءَتْكُم بَيِّنَةٌ مِّن رَّبِّكُمْ هَـٰذِهِ نَاقَةُ اللَّـهِ لَكُمْ آيَةً فَذَرُوهَا تَأْكُلْ فِي أَرْضِ اللَّـهِ وَلَا تَمَسُّوهَا بِسُوءٍ فَيَأْخُذَكُمْ عَذَابٌ أَلِيمٌ ﴾ ތިޔަބައިމީހުން، اللَّه އަށް އަޅުކަންކުރާށެވެ! އެކަލާނގެ ފިޔަވައި، އެހެން إله އަކު ތިޔަބައިމީހުންނަކަށް ނުވެއެވެ. ތިޔަބައިމީހުންގެ ވެރިރަސްކަލާނގެ حضرة ން ބަޔާންވެގެންވާ معجزة އެއް ތިޔަބައިމީހުންނަށް އަތުވެއްޖެކަން ކަށަވަރެވެ. معجزة އެއްގެ ގޮތުން މިއޮތީ ތިޔަބައިމީހުންނަށްޓަކައި اللَّه ފޮނުއްވި ޖަމަލެެވެ. ފަހެ، اللَّه ގެ ބިމުން އޭތި ކައިއުޅުމަށް ތިޔަބައިމީހުން ދޫކުރާށެވެ! އަދި އެއަށް އެއްވެސް ގޯނާއެއް ތިޔަބައިމީހުން ނުކުރާށެވެ! ފަހެ، (އެކަން ކޮށްފިނަމަ) ވޭންދެނިވި عذاب އެއް ތިޔަބައިމީހުންނަށް ލިބޭނެތެވެ.\n﴿وَاذْكُرُوا إِذْ جَعَلَكُمْ خُلَفَاءَ مِن بَعْدِ عَادٍ وَبَوَّأَكُمْ فِي الْأَرْضِ تَتَّخِذُونَ مِن سُهُولِهَا قُصُورًا وَتَنْحِتُونَ الْجِبَالَ بُيُوتًا فَاذْكُرُوا آلَاءَ اللَّـهِ وَلَا تَعْثَوْا فِي الْأَرْضِ مُفْسِدِينَ﴾ އަދި عاد ބާގައިމީހުންގެ ފަހުން، خليفة އިން ކަމުގައި އެކަލާނގެ ތިޔަބައިމީހުން ލެއްވިކަމާއި، ބިމުގައި ތިޔަބައިމީހުން ވަޒަންވެރި ކުރެއްވިކަން ހަނދުމަކުރާށެވެ! އެތާނގެ ހަމަބިންތަކުން ގަނޑުވަރުތައް ތިޔަބައިމީހުން ހަދަމުއެވެ. އަދި ފަރުބަދަތައް ކަނޑައިގެން، ގެތައްވެސް ތިޔަބައިމީހުން ހަދަމުއެވެ. ފަހެ، اللَّه ގެ نعمة ތައް ތިޔަބައިމީހުން ހަނދުމަކުރާށެވެ! އަދި فاسد ން ކަމުގައިވެތިބެ، ތިޔަބައިމީހުން ބިމުގައި فساد ނުކުރާހުށިކަމެވެ!"\nމާނާއަކީ އެއަށްފަހު އައިމީހުންގެ خليفة އިން ކަމުގައި އެކަލާނގެ ތިޔަބައިމީހުން ލެއްވީމާ އެކަންތަކަށް ވިސްނާ ފިކުރުކުމަށް އެންގެވުމުން، އެގޮތާއި ޚިލާފަށް ތިޔަބައިމީހުން ޢަމަލު ކުރާށެވެ. އެކަލާނގެ ތިޔަބައިމީހުންނަށްޓަކައި ބިންލެއްވިއެވެ. އެއީ އެ ބިމުގައި ހަމަބިންތަކުގައި ގަނޑުވަރުތަކާއި އެނޫންތަންތަން ތިޔަބައިމީހުން ހަދަމުއެވެ.\n﴿ وَتَنْحِتُونَ مِنَ الْجِبَالِ بُيُوتًا فَارِهِينَ﴾ އަދި ތިޔަބައިމީހުން ބޮޑާވެ، ފަރުބަދަ ފަރުބަދައިގައި ކަނޑައި ނަގައިގެން ގޭގެ ހަދަމުއެވެ." ، މާނައަކީ އެ ފަރުބަދަތައް ކަނޑައި އެއިން ގެތަށް ހަދަނީ ވަރަށް ވިސްނުންތެރިކަމާއި ފަރުވާތެރިކަމާއި އެކުގައެވެ. އެކަންކަމުގެ ވިސްނުމާއި ބާރުވެރިކަން ދެެއްވީ އެކަލާނގެ އެވެ. އެކަމަށްޓަކައި އެ ނިޢުމަތްތަކަށް ޝުކުރުވެރިވެ ހެޔޮޢަމަލުތައް ކޮށް، ހަމައެކަނި އެކަލާނގެއަށް އަޅުކަން ކުރާށެވެ. އެކަލާނގެ އަށް އަޅުކަން ކުރުމުގައި އެއްވެސް ބައިވެރިއަކު ނުވެއެވެ. ތިޔަބައި މީހުން މި އަމުރުތަކާއި ޚިލާފު ނުވާށެވެ. އެކަލާނގެއަށް ކިޔަމަންތެރިކަމުގެ އަތް ދޫކޮށް ނުލާށެވެ. އަމުރުފުޅު ތަކާއި ޚިލާފުވާ މީހުންނަށް ހުރީ ގެއްލުމާއި ހަލާކެވެ.\nއެހެންކަމުން އެމީހުންނަށް އިރުޝާދު ދެއްވަމުން ވިދާޅުވިއެވެ. ﴿ أَتُتْرَكُونَ فِي مَا هَاهُنَا آمِنِينَ މި ދުނިޔެމަތީގައިވާ نعمة ތަކުގައި، أمان ކަން ލިބިގެން ތިޔަބައިމީހުން އުޅުމަށް ދޫކޮށްލައްވާނެ ހެއްޔެވެ؟ فِي جَنَّاتٍ وَعُيُونٍ ބަގީޗާތަކާއި، ފެންއާރުތަކުގެ ތެރޭގައެވެ. وَزُرُوعٍ وَنَخْلٍ طَلْعُهَا هَضِيمٌ އަދި ދަނޑުތަކާއި، އޭގެ އެތްތައް ފޮޅި، މޭވާ ފައްކާވެގެންވާ ކަދުރުރުއްތަކުގެ މެދުގައެވެ. وَتَنْحِتُونَ مِنَ الْجِبَالِ بُيُوتًا فَارِهِينَ އަދި ތިޔަބައިމީހުން ބޮޑާވެ، ފަރުބަދަ ފަރުބަދައިގައި ކަނޑައި ނަގައިގެން ގޭގެ ހަދަމުއެވެ. فَاتَّقُوا اللَّـهَ وَأَطِيعُونِ ފަހެ، ތިޔަބައިމީހުން اللَّه އަށް تقوى ވެރިވާށެވެ! އަދި ތިޔަބައިމީހުން އަހުރެންނަށް ކިޔަމަންތެރިވާށެވެ! وَلَا تُطِيعُوا أَمْرَ الْمُسْرِفِينَ އަދި ހައްދުފަހަނަޅައިދާ މީހުންގެ أمر އަށް ތިޔަބައިމީހުން ކިޔަމަންތެރި ނުވާށެވެ! الَّذِينَ يُفْسِدُونَ فِي الْأَرْضِ وَلَا يُصْلِحُونَ﴾ އެއުރެންނީ ބިމުގައި ފަސާދަ އުފައްދާ، އަދި إصلاح އެއް ނުކުރާ މީހުންނެވެ."\nއަދިވެސް އެމީހުންނާއި މުޚާޠަބު ކުރައްވައި އެކަލޭގެފާނު ވިދާޅުވިއެވެ.\n﴿ قَالَ يَا قَوْمِ اعْبُدُوا اللَّـهَ مَا لَكُم مِّنْ إِلَـٰهٍ غَيْرُهُ ۖ هُوَ أَنشَأَكُم مِّنَ الْأَرْضِ وَاسْتَعْمَرَكُمْ فِيهَا فَاسْتَغْفِرُوهُ ثُمَّ تُوبُوا إِلَيْهِ ۚ إِنَّ رَبِّي قَرِيبٌ مُّجِيبٌ﴾ އޭ އަހުރެންގެ قوم ގެމީހުންނޭވެ! اللَّه އަށް ތިޔަބައިމީހުން އަޅުކަންކުރާށެވެ! އެކަލާނގެ ފިޔަވައި، އެހެން إله އަކު ތިޔަބައިމީހުންނަކަށް ނުވެއެވެ. އެކަލާނގެ ތިޔަބައިމީހުން ބިމުގެ ތެރެއިން އުފެއްދެވިއެވެ. އަދި އެ ބިމުގައި عمارة ކޮށް، އެ ބިމުގެ ފައިދާ ލިބިގަންނަ ބަޔަކު ކަމުގައި ތިޔަބައިމީހުން ލެއްވިއެވެ. ފަހެ، ތިޔަބައިމީހުން ފާފަފުއްސެވުންއެދި، އެކަލާނގެއަށް ދަންނަވާށެވެ! ދެން ތިޔަބައިމީހުން، އެކަލާނގެއަށް توبة ވާށެވެ!\nހަމަކަށަވަރުން، ތިމަންކަލޭގެފާނުގެ ވެރިރަސްކަލާނގެއީ، ކުއްތަންވެވޮޑިގެންވާ (دعاء) އިޖާބަކުރައްވާ ރަސްކަލާނގެއެވެ." މާނައަކީ އެކަލާނގެ ތިޔަބައި މީހުން ޚަލްޤު ކުރައްވައި ބިމުގައި ލެއްވިއެވެ. އަދި އެ ބިން ތަޢްމީރު ކުރާ ބަޔަލީ ތިޔަބައި މީހުން ކަމުގައި ލެއްވިއެވެ. އެކަލާނގެ ތިޔަބައި މީހުންނަށް އެ ބިން ތަޢްމީރު ކުރުމަށް ބޭނުންވާ ގަސްގަހާ ގެއްސާއި އެނުން ވަޞީލަތްތައް ދެއްވިއެވެ. އެކަލާނގެ އީ ޚަލްޤު ކުރައްވާ އަދި ރިޒުޤު ދެއްވާ ރަސްކަލާނގެއެވެ. އަޅުކަން ކުރުން ޙައްޤުވެގެންވާ ހަމައެކަނި ފަރާތަކީ އެކަލާނގެއެވެ. ތިޔަބައި މީހުން ތިކުރާ ނުބައިކަންތައް ތައް ދޫކޮށްލާށެވެ. އެކަލާނގެ އަށް އަޅުކަން ކުރުމާއި ކުރިމަތި ލާށެވެ. އެކަލާނގެ ތިޔަބައި މީހުންގެ ކިބައިން ޤަބޫލު ކުރައްވާނެއެވެ. އަދި ތިޔަބައި މީހުންގެ ފާފަތައް ފުއްސަވާ ދެއްވާނެއެވެ.\nThe post ނަބީބޭކަލުންގެ ވާހަކަ: ޞާލިޙު ޢަލައިހިއްސަލާމް (4 ވަނަ ބައި) first appeared on Dhiislam.\nMore from DhiIslam\nTue, 14 Sep 2021 07:28 PM\nThu, 08 Jul 2021 05:16 PM\nMon, 28 Jun 2021 11:47 PM\nThu, 24 Jun 2021 03:39 PM\nWed, 23 Jun 2021 11:14 PM


Ehen meehakaa innan anhenun lahvaa loaneh nagaifi\nއެހެން މީހަކާ އިންނަން އަންހެނުން ލައްވާ ބޮޑު ލޯނެއް ނަގައިފި\nއުފާވެރި ކައިވެންޏެއްގައި މައްސަލަތައް ޖެހެނީ ހަމައެކަނި ފައިސާގެ ދަތިކަމާ ހުރެއެއް ނޫނެވެ. ސައޫދީ އަރަބިޔާގެ މި ދެމަފިރިންގެ ކައިވެނި ރޫޅެން މެދުވެރިވީ ފިރިހެންމީހާ މަކަރު ހަދައި އޮޅުވާލައިގެން އޭނާގެ އަންހެނުންނަށް ބޮޑު ލަނޑެއް ދިން ކަން ފަޅާ އެރީމަ އެވެ.\nތިމާގެ ފިރިމީހާ ތިމާ ލައްވާ ބެންކުން ބޮޑު ލޯނެއް ނެންގީ އެހެން އަންހެނަކާ ކައިވެނިކުރަންކަން އެނގުމުން އެ އަންހެނަކަށް ވާނީ ކިހިނެއް ހެއްޔެވެ؟ ސައޫދީ މި އަންހެންމީހާއަށް ވެސް ލިބުނީ މިފަދަ ޝޮކެކެވެ. ފިރިހެންމީހާ އޭނާ ލައްވާ ބޮޑު ލޯނެއް ނެންގުވީ އެހެން އަންހެނަކަށް ޚަރަދުކޮށް އެމީހާއާ ސިއްރުން ކައިވެނިކުރަންކަން އަންހެންމީހާއަށް އެނގުނީ މާ ފަހުންނެވެ.\nކުރިން ވެސް މި ދެމަފިރިންގެ ކައިވެނީގެ މައްސަލަތައް ޖެހެމުން އައެވެ. ނަމަވެސް ފިރިހެންމީހާ ކައިރިން ވަރިވާން އަންހެންމީހާ ކޯޓަށް ދިޔައީ މަކަރުހަދައި އޮޅުވާލައިގެން އޭނާލައްވާ ގިނަ އަދަދެއްގެ ފައިސާ ހޯދި އެހެން އަންހެނަކާ ކައިވެނިކުރަންކަން އެނގުނީމަ އެވެ.\nސައޫދީ ނޫހެއްގައިވާ މި ރިޕޯޓުގައި ބުނެފައިވާ ގޮތުގައި ފިރިހެންމީހާ އޭނާގެ އަންހެނުން ލައްވާ 120،000 ސައޫދީ ރިޔާލައިގެ ލޯނެއް ބެންކުން ނެންގުވީ މީހަކަށް ދަރާފައި އޮތް ދަރަންޏެއް އަދާކުރަން ކަމަށް ބުނެ އެވެ. ނަމަވެސް ހަގީގަތުގައި ލޯނު ނެގީ އެހެން މީހަކާ ކައިވެނިކުރަންކަން އަންހެންމީހާއަށް އެނގުނީ އޭނާގެ ތިމާގެ މީހެއްގެ ފަރާތުންނެވެ.\nވަގުތުން އަންހެންމީހާ އޭނާގެ ފިރިމީހާއާ މިކަމާ ގުޅޭ ގޮތުން ސުވާލުކުރުމުން ފުރަތަމަ ހެދީ ދޮގެވެ. ސައޫދީގެ އަލް ވަތަން ނޫހުގައި ބުނެފައިވާ ގޮތުގައި ލޯ ފާމް އަކާ ގުޅައިގެން މިކަމުގެ ހަގީގަތް އަންހެންމީހާ ހޯދީ ފިރިހެންމީހާ ދޮގު ހަދާކަން ޔަގީންވެގެންނެވެ.\nފިރިހެންމީހާ އުޅޭ އޮފީހުން ދަރަންޏަށް ނެގި ލޯނެއް ނުދެއްކިގެން އޮފީހުން ކަނޑާލާ ހިސާބަށް ގޮސްފައިވާކަމަށް އޭނާގެ އަންހެނުން ކައިރީ ބުނެ އާދޭސް ކުރަން ފެށުމުން އަންހެންމީހާ އޭނާގެ އަމިއްލަ ނަމުގައި ބެންކުން ޕާސަނަލް ލޯނެއް ނަގައި އެ ފައިސާ ފިރިހެންމީހާއަށް ދިނީ އެވެ.\nނަމަވެސް އޭގެ ދެ ތިން ހަފުތާ ފަހުން އޭނާ އެހެން މީހަކާ ކައިވެނިކުރަން އުޅޭކަމުގެ ޚަބަރު އަންހެންމީހާ އަށް ލިބުނެވެ. އަންހެންމީހާ ވަގުތުން ފިރިހެންމީހާއާ ސުވާލުކުރި ނަމަވެސް ފުރަތަމަ ހެދީ ދޮގެވެ. ވަރަށް އަވަހަށް ދެ ވަނަ ކައިވެންޏެއް ކުރާނެކަމަށް ބުނީ ދޮގު ހަދާ ހަދާ ގަބޫލު ނުކުރީމަ އެވެ.\nއެހިސާބުން އޭނާ ދިން ފައިސާ އަނބުރާ ދިނުމަށް އަންހެންމީހާ އެދުނެވެ. ނަމަވެސް ފިރިމީހާ ވަނީ އެ ފައިސާ ދޭން އިންކާރުކޮށްފަ އެވެ.\nފިރިމީހާ ކައިރިން ވަރިވާން އަންހެންމީހާ ކޯޓަށް ދިޔައީ ދެނެވެ. އަންހެންމީހާގެ ގާނޫނީވަކީލު އާސިމް އަލް މުއްލާ ބުނި ގޮތުގައި ސައޫދީ ގާނޫނުތައް އޮންނަ ގޮތުން ކޯޓަށް ގަބޫލު ކުރެވޭ ފަދަ ސަބަބެއް ނެތި އަންހެނަކަށް އޭނާގެ ފިރިމީހާ ކައިރިން ވަރިއެއް ނުވެވޭނެ އެވެ. އަދި މި އަންހެންމީހާއަށް އޭނާގެ ފިރިމީހާ މަކަރު ހަދައި އޮޅުވާލާފައިވާތީ ވަރިވާން އުނދަގޫ ކަމަކަށްނުވާނެކަމަށް ގާނޫނީ ވަކީލު ބުނެފައި ވެއެވެ.\nސައުދީ އަަރަބިއްޔާ ވަރި ކައިވެނި


Dhathuruverin Ge Maaruket Ge Golhithakah Kurimathilumah Maadhamaa Hulhuvaalanee - Vaguthu\n1 މަސް ކުރިން ( ނޮވެމްބަރު 30, 2019 )\nމާލޭ ދަތުރުވެރިންގެ މާރުކޭޓު / ވަގުތު އިމޭޖަސް: އަމީން ފަހުމީ\nމާލެ ދަތުރުވެރިންގެ މާރުކޭޓްގައި ހުންނަ ގޯޅިތަކަށް ކުރިމަތިލުމުގެ ފުރުސަތު މާދަމާ ހުޅުވާލަން ނިންމައިފިއެވެ.\nމި ފުރުސަތު ހުޅުވާލާފައިވަނީ ޑިސެމްބަރު މަހުގެ އެެއްވަނަ ދުވަހުން ފެށިގެން 19 ވަނަ ދުވަހުގެ ނިޔަލަށް ކަމަށް މާލެ ސިޓީ ކައުންސިލުން ވަނީ މައުލޫމާތު ދެއްވާފައެވެ.\nގޮޅިތަކަށް އެދޭ ފޯމު ރަސްމީ ދުވަސްތަކުގައި ހެނދުނު 8:00 އިން މެންދުރުފަހު 2:00ގެ ނިޔަލަށް ސިޓީ ކައުންސިލުން ލިބޭނެ އިންތިޒާމު މިހާރު ވަނީ ހަމަޖައްސާފައެވެ. އަދި އެ މުއްދަތުގައި ފޯމު ބަލައިގަންނާނީ ހެނދުނު 8:00 އިން މެންދުރުފަހު 1:00 އަށް ކަމަށްވެސް ސިޓީ ކައުންސިލުން ބުނެފައިވެއެެވެ. މި ފޯމާއިއެކީ މައުލޫމާތު ގަނޑުވެސް ލިބޭނެ ކަމަށް ސިޓީ ކައުންސިލުން ބުންޏެވެ.\nމަރާމާތަކަށް ދަތުރުވެރިންގެ މާރުކޭޓް ބަންދުކޮށްފައިވަނީ މިދިޔަ އޮގަސްޓް މަހުގެ 31 ވަނަ ދުވަހުއެވެ. އަދި މި މާރުކޭޓް ބަންދުކޮށްފައިވަނީ 45 ދުވަހުގެ ތެރޭގައި އަލުން މަރާމާތުކޮށް ހުޅުވޭނެ ކަމަށް ބުނެފައެވެ. އެހެން ނަމަވެސް ގޮޅިތަކުގެ އަދަދު ކަނޑަނޭޅި އެކަން ވަނީ ދިގުލައިގެން ގޮސްފައެވެ.\nމާލެ ސިޓީ ކައުންސިލްގެ މޭޔަރު ޝިފާ މުހައްމަދު ވިދާޅުވީ، ދަތުރުވެރިންގެ މާރުކޭޓްގެ ގޮޅިތަކުގެ އަދަދު އިތުރުކޮށް ގޮޅިތައް ދޫކުރުމާ ގުޅޭ އުސޫލުތައް ވަރަށް އަވަހަށް އާންމު ކުރާނެ ކަމަށެވެ.\nޝިފާ ވިދާޅުވި، މާރުކޭޓްގެ ގޮޅިތަކުގެ ސައިޒާއި މެދު ކައުންސިލް މެމްބަރުންގެ މެދުގައި މަޝްވަރާކުރުމަށްފަހު މިހާރުގެ ވިސްނުން ހުރީ އެތަމުގައި އޮތް ޖާގައިން ގޮޅި ދޫކުރާ ގޮތަށް ކަމަށެވެ.\nމަރާމާތަށް ދަތުރުވެރިންގެ މާރުކޭޓް ބަންދުކުރުމުގެ ކުރިން އެތަނުގައި ޖުމްލަ 160 ގޮޅި ހުއްޓެވެ. އޭގެ ތެރެއިން 50 ގޮޅިއެއް ދިވެހިން ހިންގަމުން އަންނައިރު 53 ގޮޅިއެއް ހިންގަމުން އައީ ބިދޭސީންނެވެ. އެތަން މަރާމާތަށް ބަންދުކުރަމުން ސިޓީ ކައުންސިލުން ބުނެފައިވަނީ ދަތުރުވެރިންގެ މާރުކޭޓު، މަރާމާތަށް ފަހު ހުޅުވާއިރު ހުންނާނީ ޖާގަބޮޑު 63 ގޮޅި ކަމަށެވެ.


BML Community fund ah proposal husha elhumuge furusathu hulhuvaalaifi - vNews.mv\nބީއެމްއެލް ކޮމިއުނިޓީ ފަންޑަށް ޕްރޮޕޯސަލް ހުށަހެޅުމަށް ހުޅުވާލައިފި\nމަރްޔަމް ލީން 16 November 2021, 15:03\nބޭންކް އޮފް މޯލްޑިވްސް އިން "އަހަރެންގެ ބޭންކް" ކޮމިއުނިޓީ ފަންޑަށް ޕްރޮޕޯސަލް ހުށަހެޅުމުގެ ފުރުސަތު ހުޅުވާލައިފިއެވެ.\nކޮމިއުނިޓީ ފަންޑަށް އެދި ހުށަހެޅުމުގެ ފުރުސަތު އަމިއްލަ ފަރުދުންނާއި ރަޖިސްޓްރީކޮށްފައިވާ ޖަމިއްޔާތަކަށް ވަނީ ހުޅުވާލެވިފައެވެ. މިއަހަރުގެ ހަތަރު ވަނަ ފިޔަވަހީގައި ހުށަހަޅާ ޕްރޮޕޯސަލްތަކުގެ ތެރެއިން އެންމެ ރަނގަޅު5ޕްރޮޕޯސަލް ހޮވުމަށް ވަނީ ހަމަޖެހިފައެވެ.\nތަޢުލީމާއި، ކުޅިވަރު ހަރަކާތްތަކުގެ އިތުރުން ތިމާވެށި ހިމާޔަތްކުރުމާއި މުޖުތަމައަށް ފައިދާހުރި ކަންކަމަށް އަމާޒުކޮށްގެން ހުށަހަޅާ ޕްރޮޖެކްޓް ތަކުގެ ތެރެއިން ހޮވޭ ކޮންމެ ޕްރޮޕޯސަލް އެއްގައި ހިމެނޭ ހަރަކާތް ހިންގުމަށްޓަކައި 50،000 ރުފިޔާ ދިނުމަށް ވަނީ ކަނޑައެޅިފައެވެ.\nކޮމިއުނިޓީ ފަންޑަށް ޕްރޮޕޯސަލް އާއި ގުޅޭ ލިޔެކިއުންތައް ހުށަހެޅުމުގެ ސުންގަޑި އަކީ 30 ނޮވެމްބަރު 2021 ގެ ރޭގަނޑު 11.59 އެވެ. ޕްރޮޕޯސަލް އާއި އެޕްލިކޭޝަން ފޯމު [email protected]އަށް އީމެއިލް މެދުވެރިކޮށް ހުށަހެޅޭނެއެވެ.\nކޮމިއުނިޓީ ފަންޑަކީ އަމިއްލަ ފަރުދުންނާއި ހިލޭ ސާބަހަށް މަސައްކަތްކުރާ ޖަމިއްޔާތަކުން ރަށްރަށުގައި ހިންގަން ބޭނުންވާ ޕްރޮޖެކްޓްތަކަށް މާލީ އެހީތެރިކަން ފޯރުކޮށްދިނުމަށް ހުޅުވާލެވިފައިވާ ފަންޑެކެވެ.\nމިހާތަނަށް ކޮމިއުނިޓީ ފަންޑުގެ ދަށުން 55 ޕްރޮޖެކްޓް ހިންގުމަށް ފައިސާގެ އެހީ ވަނީ ފޯރުކޮށްދީފައެވެ.


މަޢާފް – އަށާރަވަނަ ބައި – Esfiya\nހިތާމަ އެހެނިހެން March 29, 2020\nމަޢާފް – އަށާރަވަނަ ބައި\nފޮޓޯ ގަނޑުގައި އިން ލިޔުންކޮޅުން ހަތަރު ވަނަ ޖުމުލަ ކިޔުނުތަނާ ޒައިން ހާސްވާން ފަށައިފިއެވެ. ވާން މިއުޅެނީ ކިހިނެތްބާއެވެ؟ ވާން އުޅޭ ގޮތެއްވެސް އިނގޭނީ ދެން ހުރި ޖުމުލަތައް ވެސް ކިޔައިގެންތާއެވެ. އެކަމަކު ދެން އިން ޖުމުލައިގެ ފުރަތަމަ އަކުރުވެސް ކިޔައިނުލެވެނީސް އެ ދޮރުގައި މީހަކު ޓަކިދޭން ފެށިއެވެ. މޫނުމަތީގައިވި ހާސްކަން އެއްފަރާތް ކޮށްލުމަށް ފަހު ޒައިން އެނދުން ތެދުވެ ގޮސް ދޮރު ހުޅުވިއެވެ. “ޝިމް. ކަމަކުތަ؟ ކޮބާ ދޮންބެ؟” ކުރިމަތީގައި ހުރި ޝިމާޔާ ފެނި ޒައިން އަހައިލިއެވެ. އޭރުވެސް އޭނާގެ ނިތްކުރިން ދާތިކިތައް ފައިބައެވެ. މީހާ މާބޮޑަށް ވެސް ހާސްވީ ކަންނޭނގެއެވެ. “ކަމަކު ނޫން. ދޮންބެ ކުއްލިއަކަށް ހުޅުމާލެ ދާން ޖެހިގެން ހުޅުމާލެ ދިޔައީ. ހިއެއްނުވޭ ދެން މިއަދު މާލެ އަންނާނެހެނެއް. ދޮންބެ އަންނަންދެން އަހަރެން ހުންނާނީ ލައި ގާތުގަ އެގޭގަ. ދެން ކާގަޑިތަކުގަ މިގެއަށް އައިސް ކައްކައި ޒައިންއާއެކު ކައިގެން ދާނީ އެގެއަށް އަނެއްކާވެސް.” ޝިމާޔާ ބުންޏެވެ. ޒައިން އެކަނި ބަހައްޓަންވުމުން ޝިމާޔާގެ ހިތަށް އުނދަގޫތަކެއް ވިއެވެ. ނަމަވެސް ޒައިންއަކީ ދުރު މީހެކެވެ. ޒައިންއަށް ކިތަންމެ އިތުބާރު ކުރިޔަސް ޝިމާޔާ އަށް އޭނާގެ ދޮންބެ ނުފެންނަ ހިސާބުގައި އެހެން ފިރިހެނަކާއި އެއް ގެއެއްގައި އުޅޭކަށް ނުކެރެއެވެ. ޒައިން ފުރަތަމަ އެކަމަށް އިންކާރު ކުރަން އުޅުނެވެ. އެއީ ޝަމީމް ނެތިއްޔާ ދެން ޝިމާޔާގެ ބެލެނިވެރިޔަކީ އޭނާ ކަމަށް ހިތް ބުނުމުންނެވެ. ނަމަވެސް ދެވަނަ ސިކުންތުގައި ޒައިންގެ ވިސްނުން ބަދަލުވިއެވެ. ޒައިން އަށް ވެސް އެކަން ވިސްނުނީ ކަންނޭނގެއެވެ. “ރަނގަޅު ތިގޮތް. އެކަމަކު ލައި އާ ދުރަށް ނުދާތި. އެކަނި ބޭރަށް ވެސް ނުނުކުންނާތި. ޝަމީމް ގުޅީމަ ފޯނު ނަގާތި. ވަރަށް ބަލައިގެން އުޅޭތި.” ޒައިން ބުންޏެވެ. ޝިމާޔާ ބޯ ޖަހައިލުމަށްފަހު ދާން ހިނގައިގަތެވެ.\nޝިމާޔާ ދިޔުމުން ޒައިން ޝަމީމް އަށް ގުޅިއެވެ. އަދި ޝިމާޔާ ލައިލާ މެން ގެއަށް ދިޔަ ވާހަކަ ބުންޏެވެ. ޝަމީމް ވެސް އެކަމަށް އެއްބަސްވަމޭ ބުނެ އޭނާ މާދަމާގެ ވަގުތެއްގައި މާލެ އަންނާނެ ވާހަކަ ބުންޏެވެ. އަދި ޝިމާޔާ އާއި ކިތަންމެ ދުރުގައި ހުއްޓަސް ޝިމާޔާއަށް ވާނުވާ ބަލައިދޭން ބުނަމުން ފޯނު ކަނޑައިލިއެވެ. ޒައިން އޭނާގެ ނިތްކުރިން ހިއްލައިފައި ހުރި ދާތީ ކިތައް ފުހެލަމުން އަނެއްކާވެސް ފޮޓޯގަނޑު ހުޅުވައިލިއެވެ. އޭގައިވި ލިޔުންކޮޅަށް ބަލައިލަމުން އެއަށް ވަރަށް ސަމާލުވެގެން އިނދެ އަނެއްކާވެސް ޒައިން އެ ލިޔުން ފައްޓައިގެން ކިޔަން ފެށިއެވެ.\n‘ޒައިންއަށް… ޒައިން އެވެ. މި މަންމައަށް މަޢާފުކުރާށެވެ. ޒައިން މިއޮތް ހުރިހާ ދުވަހު ކަނު އަނދިރިގަނޑެއްގެ ތެރޭ މި މަންމައަށް ބެހެއްޓުނީއެވެ. މީ ޙަޤީޤަތުގައި ޒައިންގެ މަންމައަށް ނުވިޔަސް ޒައިން ތީ ކާކުކަން މި މަންމައަށް އެނގެއެވެ. މިގޮތަށް މިއަދު މި ވާހަކަތައް މި ލިޔަން ޖެހުނީ ޒައިން ގާތުގައި މި ވާހަކަތައް ބުނާނެހާ ހިތްވަރު މި މަންމައަށް ނުލިބުމުންނެވެ. އަދި މި ވާހަކަތައް ޒައިން އަށް ކިޔައިދިނުމަށްފަހު ޒައިން މި ނިކަމެތި މަންމަ ދޫކޮށްލާފައި ގޮސްދާނެކަމުގެ ބިރު ހީވާތީއެވެ.\nޒައިން އެވެ. މި ދައްކާ ވާހަކަތައް ކަނުލައި އަޑުއަހާށެވެ. މިއުޅެނީ ކުޑަ ކުޑަ ވާހަކައެއް ބުނާކަށް ނޫނެވެ. މިއުޅެނީ ޒައިންއަށް ނޭނގޭ ބޮޑު ޙަޤީޤަތެއް ކިޔައިދޭށެވެ. ބޮޑޭ ބުންޏަސް މިއީ ޒައިންއަށް ސިއްރުކުރެވިފައިވި އަދި ޒައިންގެ އުފަން މަންމައަށްވެސް ސިއްރުކުރެވިފައިވި ބޮޑު ޙަޤީޤަތެކެވެ. ވީމާ ވަގުތު ފާއިތުވުމުގެ ކުރިން މި ދައްކާ ވާހަކަތައް އަޑު އަހައި ޒައިންގެ އަސްލު އާއިލާ ކައިރިއަށް އަވަހަށް ދާށެވެ.\nޒައިން އެވެ. ޒައިންގެ ބައްޕަ ޢަލީ ޒައިދް އަކީ މާލޭގައި އޭރު ހުރި ބޮޑު މުއްސަންޖެކެވެ. އޭނާ އެއްދުވަހަކު މި ރަށަށް އައީ އޭނާގެ އޮފީސް ދަތުރަކު މި ރަށުގައި ކުރިއަށްދާ އިވެންޓު ޙަރަކާތެއް ރެކޯޑު ކުރުމަށެވެ. އަހަންނާއި ޒައިދް ދިމާވީ ވެސް އެ ހިސާބުންނެވެ. އަހަންނަށް ފުރަތަމަ ނަޒަރުންވެސް ޒައިދް ކަމުދިޔައެވެ. އޭނާ ހުންނަ ތަނެއްގައި އެނޫން އެހެން ދިމާލަކަށް ބަލައެއްނުލެވެއެވެ. އެކަމަކު އޭނާގެ ހިތުގައި އަހަންނާއި ދޭތެރޭ އެއްވެސް ޝައުޤެއް ނެތްކަން އަހަންނަށް އެނގުނީ އަހަރެންނާ ދިމާވި ފުރަތަމަ ދުވަހު އޭނާ މޫނަށް ޖެއްސި ވައްތަރުންނެވެ. މާލޭގެ ބޮޑެތި މުއްސަނދިންނަށް ރާއްޖެތެރޭގެ އެއްވެސް ނިކަމެއްޗަކު ކަމަކުނުދާނެކަން އެދުވަހު އަހަންނަށް ވިސްނުނެވެ. އޭގެ ފަހުން އަހަރެންވެސް އެކަމަކާ މާ ބޮޑަކަށް އަޅައެއް ނުލައެވެ. އެކަމަކު އޭގެ އަނެއްދުވަހު އަހަންނަށް އެ ވިސްނުން ބަދަލުކުރަން މަޖުބޫރުވީ ޒައިދް އަހަރެންގެ އެއްބަފާ ދައްތަ އަސްމާ އާއިއެކު އަތިރިމަތީގައި ހުއްޓާ ފެނުމުންނެވެ. އަހަރެންގެ ހިތުގައި އަސްމާ އާއި ދޭތެރޭ ޙަސަދަވެރިކަން އުފެދުނެވެ. ނަފްރަތު އުފެދުނެވެ. ޒައިދް އަކީ ހަމައެކަނި އަހަރެންގެ މީހެކޭ އެވަގުތު އަހަރެންގެ ހިތް ބުނަން ފަށައިފިއެވެ. އިތުރަށް އެ މަންޒަރުތައް ބަލަން ކެތް ނުވުމުން އަހަރެން ގެއަށް ދިޔައީމެވެ. ގެއަށް ދިޔަ މަގުމަތީގައިވެސް އަހަރެން ދިޔައީ އަސްމާ އަށް ހަދައިލާނެ ގޮތަކާ ދޭތެރޭ ވިސްނަމުންނެވެ.\nއަހަރެން ބަދިގޭގައި ކެއުން ތައްޔާރުކުރަން ހުއްޓައި އަސްމާ ބަދިގެތެރެއަށްވަނެވެ. އޭރު އޭނާގެ ތުންފަތުގައިވި ހިނިތުންވުން ފެނި އަހަރެންގެ ރުޅިގަނޑު ފަޅައިގެން ނުދިޔައީ ކިރިޔާއެވެ. ނަމަވެސް އަހަރެން ކެތް ކޮށްލައިގެން ހުރީ އަސްމާ އެއްޗެއް ބުނަންދެނެވެ. އިރުކޮޅެއްފަހުން ލޮނު ފުޅި ހިފައިގެން އަހަރެން ކައިރިއަށް އަސްމާ އައިސް ހަފްތާ އެއް ފަހުން މާލެ ދާން އުޅޭ ވާހަކަ ބުންޏެވެ. އަހަރެންނަށް ކެތްކުރެވުނީ އެހިސާބަށެވެ. ކޮށައިފައި ހުރި ފިޔާ ތަށި އަތުން ޖަހައި ހޫރުވައިލެވުނެވެ. “ކަލޭ ކޮންމެހެން މަށަށް ދެރަ ދީފަ މާލެ ދާން ހަދާނެކަމެއްނެތް. ހިތުން މާ ރީތިވެފަ ދޮންވީމަ މާލޭގެ ބޮޑެތި މުއްސަނދި މަހުޖަނުންނާ އިނދެގެން ކަލޭ ކޮންމެހެން ދާން އުޅޭނެކަމެއްނެތް. ޒައިދް އާ އިންނާނީ އަހަރެން. އެއީ ހަމައެކަނި އަހަރެންގެ މީހެއް. ލައްކަ ދުވަހު އަހަންނަށް ކެތްކުރެވިއްޖެ. ދުނިޔޭގައި ލިބެން އޮތިއްޔާ ލިބެން ހުރި ހުރިހާ މޮޅެއް ކުރިން ލިބުނީ ކަލެއަށް. އެކަމަކު މިފަހަރަކު އެ ފުރުސަތެއް މަށެއް ކަލެއަކަށް ނުދޭނަން. ސާފްވެއްޖެ؟ ކަލޭ އަހަ….” އަހަންނަށް އަސްމާ އާއި ދިމާލަށް އެތިވަރު ގޮވުނީ އެހާ ހިސާބަށެވެ. އާނއެކެވެ! އެވަގުތު އަސްމާގެ އަތުގެ ހޫނު އެތިފަހަރެއް އަހަރެންގެ ކޮލަށް އެރީއެވެ. އައި ރުޅިން އަހަރެންވެސް އަސްމާގެ ކޮލުގައި ޖަހަން އަތް ހިއްލައިލީމެވެ. އެކަމަކު އަސްމާ ޚުޝިޔާރުވެފައި އެ އަތުން އަހަރެންގެ އަތް ފޮޅުވައިލީއެވެ. “މަ ހީވެސް ނުކުރަން ދައްތަ ތިހެން ހަދާފާނެކަމަކަށް. އެހެންވީމަ ދައްތަ މަށަށް ފާރަލީދޯ މާވަރަކަށް. ދައްތަ ރުހުނަސް ނުރުހުނަސް އަހަރެން މި ފުރުޞަތު ގެއްލުވައެއްނުލާނަން. އަހަރެން މިއުޅެނީ އޭނާގެ މުއްސަނދިކަން ދެކެ ލޯބިވެގެނެއް ނޫނޭ. އަހަރެން އެންމެ ހިނދުކޮޅަކަށްވެސް ނުހުންނާނަން ދައްތަ ކައިރީގަ ދެނެއް. އަހަރެން މި ދަނީ ޖާލިޔާމެން ގެއަށް. މާލެދާ ދުވަހާ ޖެހެންދެން އަހަރެން ހުންނާނީ ދެން އެގޭގަ. ދައްތަގެ ލޮލަށް ދެން އަހަރެން ނުފެނުނިއްޔާ ކަންނޭނގެ ރަނގަޅުވާނީ. ދައްތަގެ ހިތުގަ އަހަންނާ ދޭތެރޭގަ ތިހާވަރަށް ޙަސަދަވެރިކަން އޮތް ކަމެއް ކުރި އަކުން މަށަކަށް ނޭނގެ.” މި ހުރިހާ އެއްޗެއް ބުނެ އަސްމާ ގެއިން ނުކުމެގެން ދިޔައީއެވެ. އޭނާގެ ލޮލުން އަހަންނަށް ވޭނާ ރިހުމުގެ އަސަރު ފެނުނެވެ. ނަމަވެސް އެވަގުތު އައިއްސަ ހުރި ގަދަ ރުޅިއެއްގެ ސަބަބުން ކަންނޭނގެއެވެ. އަހަރެން ގެ ހިތަކަށް އެކަމުން އެއްވެސް އަސަރެއް ނުކުރިއެވެ. އަހަރެން އަދިވެސް ޢަޒުމު ކަނޑައެލީ އަސްމާ އަށް ފާރަލައި އަސްމާ އާއި ޒައިދް އާއި ދެމީހުން ދުރުކުރެވޭތޯއެވެ.\nއަހަރެން ހީކުރި ވަރަށްވުރެ އަވަހަށް އަސްމާ ރަށުން ފައިބައިގެން މާލެ ފުރައިފިއެވެ. އަހަންނަށް އެކަން އެނގުނީ ޖާލިޔާގެ ފަރާތުންނެވެ. އަހަރެން މާލެ ދެވޭތޯ އެ ދުވަހުން އެ ދުވަހަށް މަސައްކަތް ފަށައިގަތީމެވެ. މާލެ ދެވޭވަރަށް އަހަރެން ހަފްތާއެއް ވަންދެން މަސައްކަތްކޮށްގެން ލާރި ހޯދީމެވެ. އެންމެފަހުން މާލެ ނުދެވި އުޅެނިކޮށް އަހަންނަށް ލިބުނީ ދުވަހަކުވެސް އަޑުއަހަން ބޭނުންނުވާ ފަދަ ޚަބަރެކެވެ. އަސްމާ އާއި ޒައިދް ކައިވެނިކުރި ޚަބަރެވެ. އަހަރެން ހަމަ އެ ދުވަހުން އެ ދުވަހަށް މާލެ ދާން ހަމަޖެހިފައި އޮތް ދޯނިން މާލެ ދިޔައީމެވެ. އަދި އެކި ގޮތްގޮތުން މާލޭގައި ހިނގައި ފިހާރައެއްގެ ދޮރުމަތިން ރައްޓެއްސަކު ހޯދީމެވެ. އަހަރެންގެ ނަޞީބު ރަނގަޅީކަންނޭނގެއެވެ. އެމީހާ އަހަންނަށް ވަރަށް ހެވެވެ. އަހަރެން މާލެއިން ފައިބަން ދެން އޭނާ ދިރިއުޅޭ ގޭގައި އަހަރެން ބަހައްޓަން އޭނާ ނިންމިއެވެ.\nއަހަރެން ވަރަށް ރަނގަޅަށް އަހަރެންގެ މަސައްކަތް ފަށައިގަތީމެވެ. އަހަންނަށް އޭނާގެ ސިކުނޑި ކައިލާކަށް އެހައި އުނދަގުލެއް ނުވިއެވެ. އަހަރެން އޭނާ ގާތުގައި ބުނީ ޒައިދް އަކީ އަހަރެންގެ ފިރިމީހާ ކަމުގައެވެ. އަދި އަހަރެންގެ ކޮއްކޮ އޭނާއާއެކީ ފިލައިގެން މާލެ ތެރޭ އުޅޭ ވާހަކަ ބުނީމެވެ. ދޮގެއްގެ މައްޗަށް ދޮގު ހަދަމުންގޮސް އޭނާގެ ހިތުގައި އަހަންނާއި ދޭތެރޭ ޙަމްދަރުދީވެސް އުފެދުނެވެ. އަހަރުމެން ދެމީހުންވެގެން އަސްމާ އާއި ޒައިދް ހޯދުމުގެ މަސައްކަތް ފަށައިގަތީމެވެ.\nއަހަރުމެން ދެމީހުންނަށް އަސްމާ އާއި ޒައިދް ފެނުނީ އެއް ދުވަހަކު ފިހާރައަކަށް ވަދެ އުޅެނިކޮށެވެ. އަސްމާގެ ބޮޑުވެފައިވާ ބަނޑު ފެނުމުން އަހަންނަށް ހުރެވުނު ތަންވެސް ނޭނގުނެވެ. ދާގޮތަށްގޮސް އެ ބަނޑުގައި އެތިފަހަރެއް އަޅުވައިލަންވެސް ހިތަށް އެރިއެވެ. ނަމަވެސް ވަގުތުގެ ގޮތުން އަހަރެން ކެތްކޮށްލައިގެން ހުރީމެވެ. އަހަރެން އަވަހަށް އަސްމާ މެން އެތަނުގައި ތިބި ވާހަކަ އަހަރެންގެ ނުބައި ނުލަފާ އެކުވެރިޔާ ކައިރީ ބުނީމެވެ. އަދި ހަދަންވީގޮތް އަވަސްއަވަހަށް ކިޔައިދިނުމަށްފަހު އޭނާ އަސްމާ މެން ކައިރިއަށް ފޮނުވައިލީމެވެ އެ މަންޒަރު ބަލަން އަހަރެން ތަންކޮޅެއް ދުރުގައި ހުރި ހަރުގަނޑެއްގެ ނިވަލުގައި ހުރީމެވެ.\nއަސްމާ އާއި ވާހަކަ ދައްކައިލައި ސަލާމް ކޮށްލުމަށްފަހު އޭނާ އެނބުރި އަހަރެން ކައިރިއަށް އައެވެ. އޭނާގެ ފަރާތުން އަސްމާ ދިރިއުޅޭ ތަންވެސް އަހަންނަށް އެނގުނެވެ. އަދި އަސްމާ ވިހަން ދުވަސްތަކެއް އެބައޮތްކަންވެސް އަހަންނަށް އެނގުނެވެ. އަހަރެން ނިންމީ އަސްމާ ވިހަންދެން މާލޭގައި މަޑުކުރާށެވެ. އަދި އަސްމާއަށް ލިބޭ ދަރިފުޅު އަތުލާށެވެ. އެކަން ކުރުމަށް ރޭވުނު އެންމެ ފުރިހަމައަށް އަހަރުމެން ދެމީހުން ކަންތައްތައް ރާވައިލީމެވެ.\nކޮންމެއަކަސް އެ ދުވަސްކޮޅު އަހަރެންގެ އެކުވެރިޔާ ގިނަ ވަގުތު ހޭދަކުރަނީ އަސްމާ ގާތުގައެވެ. އަސްމާ ވިހަންދެން އަސްމާ އަށް ހުރިހާ ކަމެއްގައި އެހީތެރިވަމުން އަހަރެންގެ އެކުވެރިޔާ ދިޔައެވެ. ކޮންމެ ދުވަހަކުވެސް އޭނާ ގެއަށް އަންނައިރު އަހަރެން އޭނާ އާއި ސުވާލު ކުރަމުއެވެ. އަސްމާ އަހަރެންނޭ ކިޔައިގެން އެއްވެސް ވާހަކައެއް ދައްކައިތޯއެވެ. ނަމަވެސް އޭނާ ބުނީ އަހަރެންގެ ނަންވެސް އަސްމާ އޭނާގެ ކުރިމަތީގައި ނުގަންނަ ކަމެވެ. އަހަރެންގެ ހިތުގައި އަސްމާ އާއި ދޭތެރޭ އޮތް ރުޅިވެރިކަން އިތުރަށް ގަދަވިއެވެ. އަސްމާ މަރާލަންވީއޭ ހިތަށް އެރީ ކިތައް ފަހަރު ކަމެއްވެސް ނޭނގެއެވެ. އެކަމަކު އެއީ ކިހައި ނުބައި ކަމެއްކަން އަހަންނަށް އެނގެއެވެ. އަހަރެން ދެކޭ ގޮތުގައި އަސްމާ ޒައިދް އާއި ކައިވެނިކުރުން އެއީ އަސްމާ އަހަންނަށް ދިން ވަރަށް ބޮޑު ދެރައެކެވެ. އެހެންކަމުން އޭގެ ބަދަލު ހިފަން އަހަރެން ހުރީ ވަރަށް ބޮޑަށް ބޭނުންވެފައެވެ.\nދުވަސްތަކަކަށްފަހު އަސްމާ ވިހޭ ޚަބަރު އަހަންނަށް ލިބުނެވެ. އަހަރެން ދެން އޭނާ ކައިރީ ބުނީ އިތުރަށް ދެން އަސްމާ ކައިރިއަށް ނުދިއުމަށެވެ. އަސްމާ ގެއަށް ދޫކޮށްލަންދެން މަޑުކުރަން އަހަރެން އޭނާ ކައިރީ ބުނީމެވެ. އެހެންކަމުން އަހަރުމެން ދެމީހުން މަޑުކުރީ އަސްމާ ހޮސްޕިޓަލުން ދޫކޮށްލަންދެނެވެ. މާ ގިނަ ދުވަސްތަކެއް ނުވެ އަސްމާ ހޮސްޕިޓަލުން ދޫކޮށްލެވުނު ވާހަކަ އަޑުއިވުމުން އަހަރުމެން ދެމީހުން ހަމަ އެދުވަހު މަސައްކަތް ފަށައިގަތީމެވެ.\nއެދުވަހު އަހަރުމެން ދެމީހުން ޒައިދް ދިރިއުޅޭ ގެއަށް ދިޔައީމެވެ. އެ ބޮޑު ގެ ފެނިފައިވެސް އަހަރެން ހުރީ ބުނާނެ އެއްޗެއް ނޭނގިފައެވެ. އަސްމާ އެގޭގައި އުޅޭނެ އަރާމު އަދި ހަމަޖެހޭ ދިރިއުޅުން ހިތަށް ގެނެވުމުން އަހަރެންގެ ހިތަށް އުނދަގޫގޮތްތަކެއް ވާން ފެށިއެވެ. އަހަރުން ދެމީހުން ފާރައަށް އެ ގޭގެ ބަގީޗާ ތެރޭ އެތައް އިރަކު ތިބީމެވެ. އިރުގަނޑަކަށްފަހު ޒައިދް ނުކުތުމުން އޭނާ އެ ގޭތެރެއަށް ވެއްދީމެވެ. ނަޞީބަކުން އެގަޑީ އަސްމާއަށް އޮތީ ނިދިފައެވެ. ދަނޑިވަޅު ބަލައިފައި އޭނާ ނުކުތީ އަސްމާގެ ދަރިފުޅު ގޮވައިގެންނެވެ. އަހަރުމެން ދެމީހުން ވީހާވެސް އަވަހަކަށް ގެއަށް ދިޔައީމެވެ. އެ ދަރިފުޅު އަހަރެންގެ އަތަށް ލައިދިނުމުން އަހަންނަށް ވީގޮތެއް ވެސް ނޭނގުނެވެ. ހިތް ލޯބިން ބަންޑުންވާންފެށީއެވެ. އެ ދަރިފުޅު އޮތްލެއް މައުސޫމު ކަމުންނެވެ. އެ ދަރިފުޅު އޮތްލެއް ލޯބިކަމުންނެވެ. އަހަރެންގެ ހަރުވެފައި އޮތް ހިތް މަޑުވާން ސިކުންތުކޮޅެއްވެސް ނުނެގިއެވެ.\nއާނއެކެވެ! ޒައިން އެވެ. ޒައިން އެދުވަހު އަހަރެންގެ ހިތް އެއްކޮށް ބަދަލުކޮށްލިއެވެ. ޒައިންގެ މަންމަ އަސްމާ އާއި ދޭތެރޭ އަހަރެންގެ ހިތުގައި އޮތް ރުޅިވެރިކަން އެދުވަހު ޒައިން ފެނުމުން އެއްކޮށް ފިލައިގެން ދިޔައެވެ. ޒައިންއެވެ. ޒައިންގެ މަންމައަކީ އަހަރެންގެ އެއްބަފާ ދައްތައެވެ. މިހާރު އެއީ ފަސްކުދިންގެ މަންމައެވެ. ޒައިންއެވެ. އަވަހަށް ދާށެވެ. ޒައިންގެ މަންމަ ކައިރިއަށް އަވަހަށް ދާށެވެ. މިހާރު އަސްމާ އަހަރެންގެ މަތިން ހަނދާން ހުންނާނެކަމެއް ނޭނގެއެވެ. ޒައިންގެ މަންމައަށް މިވާހަކަތައް ކިޔައިދިނުމަކީ އަހަރެންގެ ވަރަށް ބޮޑު އެދުމެކެވެ. އަހަރެން ޒައިންގެ މަންމަގެ ފަރާތުން މަޢާފަށް އެދެމެވެ. ހެޔޮހިތުން ތިޔަ ދެމައިން އަހަންނަށް މަޢާފް ކުރާނެކަމަށް އަހަރެން އުންމީދުކުރަމެވެ…… ޙަމީދާ…’\nއެ ލިޔުންގަނޑު އެއްކޮށް ކިޔައި ނިމުނުއިރު ޒައިންއަށްވީވެސް ހަމަ އާރިފްއަށް ވީވަރެވެ. ނޫނެކެވެ. އާރިފްއަށް ވީވަރަށްވުރެ ދިހަ ގުނަ ބޮޑުވަރު ޒައިންއަށް ވިއެވެ. އެއްވެސް އިޚްތިޔާރަކާ ނުލައި ޒައިންގެ ދެލޮލުން ކަރުނަ ފައިބަން ފެށިއެވެ. ޒައިންއަށް ޒައިންއަކީ ކާކުކަން އަދި މި އެނގުނީއެވެ. މިއޮތް ހުރިހާ ދުވަހު އޭނާއަށް މިއުޅެވުނީ ކަނު އަނދިރިގަނޑެއްގެ ތެރޭގައިކަން ރޭކައިލީ އަދި ކިރިޔާއެވެ. އެތައް އިރަކު ކަރުނަ އަޅައި ރޯން ޒައިންއަށް އިނދެވުނެވެ އޭނާގެ އެންމެ ގާތް އެކުވެރިޔާ ނައިޒަކް އަކީ ހަމައެކަނި އޭނާގެ އެކުވެރިއެއްނޫންކަން މިއަދު ޒައިން އަށް އިނގިއްޖެއެވެ. އެއީ އޭނާއާއި އެއްބަނޑު އެއްބަފާ ކޮއްކޮ އެވެ. އަދި އިތުރު ހަތަރު ކޮއްކޮ ތިބޭނެތާއެވެ. އެމީހުން ދެކޭ ހިތުން ޒައިންގެ ހިތް އެވަގުތު ތެޅިފޮޅެން ފަށައިފިއެވެ. އޭނާގެ މަންމަ ދެކިލާހިތުން ކެތްތެރިކަން ކޮޅުންލާން ފަށައިފިއެވެ. މަންމަގެ އުނގުގައި ބޯ އަޅައިލައިގެން އޮވެ ހިތް ފުރެންދެން ރޯލަން ޒައިން ބޭނުންވިއެވެ. ސުވާލަކީ ޒައިންއަށް އޭނާގެ އާއިލާ ކުރިމައްޗަށް އަރައި އޭނާއަކީ ކާކުކަން ބުނާނެ ހިތްވަރު ލިބިދާނެ ހެއްޔެވެ؟ އޭނާގެ އާއިލާ މީހުން އޭނާ ބަލައިގަންނާނެ ހެއްޔެވެ؟ އަސްމާ އޭނާގެ މަތިން ހަނދާންހުންނާނެހެއްޔެވެ؟ ކޮންމެއަކަސް މިކަހަލަ އެތައް ސުވާލުތަކެއް ޒައިންގެ ސިކުނޑިތެރޭ އެނބުރެން ފެށިއެވެ. އޭނާގެ އާއިލާ ކައިރިއަށް ދާން ހަދާނެގޮތަކާއި ދޭތެރޭ ވިސްނަން އިން ޒައިން ސިހުނީ އަނެއްކާވެސް އެ ކޮޓަރީގެ ދޮރުގައި ޓަކި ދޭން ފެށުމުންނެވެ.\nއަވަސްއަވަހަށް މޫނުފުހެލައި ހަދައިލުމަށްފަހު ޒައިން ދޮރު ހުޅުވަން އަވަސްވެގަތީ ޝިމާޔާ އައީކަމަށް ހީކޮށްފައެވެ. ޒައިންއަށް ނޭނގުނުކަމަކީ އޭނާ އަރަންޖެހޭނީ އޭނާގެ އެއްބަނޑު އެއްބަފާ ކޮއްކޮއެއްގެ ކުރިމައްޗަށްކަމެވެ.\nSalaam all readers. Miothee vaahakaige ashaaravana bai upload vefa. Mi bai es dhonthi enme beynunvarakah noon meenee liyevifaeiy. Kuree bayah vure es mibai kuruhen dhonthiau heevanee. Anyways mihaaru miothee zain au zainge hageegaiy ingifa. Readers au heeveytha zain au faseyhain zainge aailaa kairiau dheveynehen? By the way enjoy reading and leaveacomment. Everybody stay safe at home. Love you all ❤❤❤❤❤🤙❤❤❤❤❤\nDhonthisss vv nala\nThank you ishu\nZain plxx you get aaailaa kairiah dahcheyyy plxxxxx…🙄🙄🙄 God Curiously Waiting for the next part…. Heyy when next part.. Love you too.. be safe…\nZain will go dear. And sorry for the late reply. Love you and yes. You also be safe. ❤❤❤\nVarah varah varah reethi💞💞💞💞\nmaa sha Allah❤❤❤❤❤❤❤❤\n❤❤❤❤love you ❤❤❤❤❤\nThank you so much Yanaa. Yes dear keep waiting. Love you too dear ❤❤❤❤❤❤💞💞💞💞💞💞💞❤❤❤💞💞💞❤💞❤\nNo more 12\nWow… I’m exited to know what’s going to happen next… Whn is nxt part??? Waiting…\nThank you so much dear. Haha. Konmeves surprising kameiy vaane dhw dhn next part ga. Hehe. Iraadhakurevviyyaa Thursday ga noonee eyge es kurin next part upload kureveythw balaanan. Yes dear keep waiting. ❤\nVrh bodu kameh vaan kanneyge eulheniii … i’m so curiouse to knw how zain will react … hehe vrh vrh vrh rythi mi part vx … ma sha allah😍😘\n😉Waiting fr nxt\nSorry dear for the late reply. Zain react kuri goiy mihaaru engeyne kamau mi balanee inge. Hehe. And thank you so much dear. Love you too😘😍❤🤙\nDhonthhssss..💞💞💞❤❤vv nice mi parts vesss,❣🖤\nIsha dear❤❤❤💞💞💞🤙 Thank you so much dear\nAwwwww 😍😍😍😍😍😍😍❤❤❤❤❤🤙🤙😘😘😘😘😘 Thank you dear 🤙🤙😍😍😍😍😘😘😘😘❤❤❤❤❤\nލޯބި ނުވެވުނު ނަމަ -3-\nހިތާމަ ލޯބި October 25, 2019\nއިންތިޒާރުގައި ހުންނަމޭ ލޯބިން\nހިތާމަ ލޯބި March 29, 2018\nމިވާވަރު އަންގާހިތްވޭ 12\nހިތާމަ ލޯބި May 1, 2019\nލޯ މެރޭ ހިނދު ހީވޭ ގާތުގާ ވާހެން (47)\nހިތާމަ އެހެނިހެން ލޯބި June 11, 2017\nނުހައްޤު ލޯބި (12 ވަނަ ބައި)\nހިތާމަ ލޯބި September 8, 2016\nވެވުނީ ލޯތްބޭ ޔާރު ހުވާ – 2\nހިތާމަ ލޯބި December 7, 2019


China Ge Eheethakaai Behey Agency Ge Veriya Ah Hulhumale Ge Mauloomath Dheefi - Vaguthu\nޗައިނާގެ އެހީތަކާއި ބެހޭ އެޖެންސީގެ ވެރިޔާއަށް ހުޅުމާލޭގެ މައުލޫމާތު ދީފި\nޗައިނާގެ ބައިނަލްއަޤުވާމީ އެހީތަކާއި ބެހޭ އެޖެންސީ ކަމަށްވާ އިންޓަނޭޝަނަލް ޑިވެލޮޕްމެންޓް ކޯޕަރޭޝަން އެޖެންސީގެ ވެރިޔާ ވަންގް ޒިއައޮޓާއޯ އަށް ހުޅުމާލެ ތަރައްޤީ ކުރުމަށް ހިންގަމުން ގެންދާ މަޝްރޫޢުތަކުގެ މައުލޫމާތު މިއަދު އެޗްޑީސީ އިން ދެއްވައިފިއެވެ.\nވަންގް ޒިއައޮޓާއޯ ހުޅުމާލެ އަށް ޒިއާރަތް ކުރެއްވެވިއިރު އަރިހުގައި ޗައިނާ އިން ރާއްޖެ އަށް ކަނޑައަޅުއްވާފައި ހުންނަވާ ސަފީރު ވަންގް ފުކާންގް ވެސް ބައިވެރިވެ ވަޑައިގެންނެވިއެވެ.\nRepresentative for the Sinamalé bridge opening ceremony from the Government of China H.E. Mr. Wang Xiaotao was welcomed to Hulhumalé, where he was briefed about the ongoing developments in #Hulhumalé and providedatour around the city. #HDCMaldives pic.twitter.com/3hAtdZzfhP\n— HDC (@hdcmaldives) August 30, 2018\nޗައިނާގެ އިންޓަނޭޝަނަލް ޑިވެލޮޕްމެންޓް ކޯޕަރޭޝަން އެޖެންސީގެ ވެރިޔާ ވަންގް ޒިއައޮޓާއޯ މިހާރު ރާއްޖެ ވަޑައިގެން އުޅުއްވަނީ މިރޭ ސިނަމާލެ ބުރިޖު ހުޅުވުމުގެ ރަސްމިއްޔާތުގައި ބައިވެރިވެ ވަޑައިގަތުމަށެވެ. ބުރިޖު ހުޅުވުމުގެ ރަސްމިއްޔާތުގައި އިންޓަނޭޝަނަލް ޑިވެލޮޕްމެންޓް ކޯޕަރޭޝަން އެޖެންސީގެ ވެރިޔާ ވަންގް ޒިއައޮޓާއޯ ބައިވެރިވެ ވަޑައިގަންނަވާނީ ޗައިނާގެ ރައީސް ޒީ ޖިންޕިންގްގެ ހާއްސަ މެހެމާނެއްގެ ގޮތުންނެވެ.\nޗައިނާ އިންޓަނޭޝަނަލް ޑިވެލޮޕްމެންޓް ކޯޕަރޭޝަން އެޖެންސީ އިފްތިތާހް ކުރީ މިއަހަރުގެ އޭޕްރިލް 18 ވަނަ ދުވަހު އެވެ.\nއެއެޖެންސީގެ މައިގަނޑު މަސައްކަތަކީ ބައިނަލްއަޤުވާމީ އެހީތައް ދޭނެ ސިޔާސަތުތަކާއި ސްޓްރެޓެޖިކް ގައިޑްލައިންތައް އެކުލަވާލުމެވެ. އަދި ބައިނަލްއަޤުވާމީ ފަރާތްތަކާއި ގުޅުން ބަދަހިކޮށް އެފަރާތްތަކަށް ދިމާވާ މައްސަލަތައް ހައްލު ކުރުމެވެ. މީގެ އިތުރުން ފޮރިން އެއިޑް ސިސްޓަމް ރިފޯމްކޮށް ސިޔާސަތުތައް ތަންފީޒު ކުރުމުގައި ހުރި ހުރަސްތައް ނައްތާލުމަކީ ވެސް އެޖެންސީގެ ޒިންމާއެކެވެ.\nއިންޓަނޭޝަނަލް ޑިވެލޮޕްމެންޓް ކޯޕަރޭޝަން އެޖެންސީގެ ވެރިޔަކަށް އައްޔަން ކުރައްވާފައިވާ ވަންގް ޒިއައޮޓާއޯ އަކީ މީގެ ކުރިން ވެސް ޗައިނާގެ ވަރަށް އިސް މަގާމުތައް ފުރުއްވާފައިވާ ބޭފުޅެކެވެ. އޭނާ ވަނީ ޗައިނާގެ ނޭޝަނަލް ޑިވެލޮޕްމެންޓް އެންޑް ރިފޯމް ކޮމިޝަންގެ މެންބަރުކަން ވެސް ކުރައްވާފައެވެ.\nމިއަދު ޗައިނާ ދުނިޔޭގެ އެންމެ ބާރުގަދަ އެއް ގައުމަށް ހެދުމުގައި ވަންގް ޒިއައޮޓާއޯގެ ދައުރު ވަރަށް ބޮޑެވެ. އޭނާ ހިމެނިވަޑައިގަންނަވަނީ ޗައިނާގެ ރައީސް ޒީ ޖިންޕިންގް އެންމެ އިތުބާރު ކުރައްވާ ބޭފުޅުންގެ ތެރޭގައެވެ.\nވަންގް ޒިއައޮޓާއޯގެ އިތުރުން ވެސް ޗައިނާ ސަރުކާރުގެ އިސް ބޭފުޅުން މިރޭ ބުރިޖު ހުޅުވުމުގެ ރަސްމިއްޔާތުގައި ބައިވެރިވާނެއެވެ.\nބަޔަކު ހީކަރުވާނެ މިރޭ.\nއޮގަސްޓް 30, 2018 11:55\nމިއަޑުތައް ކަޑުވާލުމަށް އިދިކޮޅުމީހުން ވަރަށް މަސައްކަތްކުރާނެ.. މިއީ މިހާރު ރައްރަށުގަ ހަމަނުޖެހުން ހިންގާކަމަކީ... މިހާރުން ފެށިގެން ފުލުހުން ވަރަށް ހުށިޔާރުވާންޖެހޭ މާރާމާރީތަ ހިގާނެ. ވީމާ ފުލުހުން ވަރަށް ސަމާލުވޭ..


Gina adhadhehge banguraa fulhiaai biyaru dhalhaaeku Malein dhemeehaku hahyarukohfi – Iru\nގިނަ އަދަދެއްގެ ބަނގުރާ ފުޅިއާއި ބިޔަރު ދަޅާއެކު މާލެއިން ދެމީހަކު ހައްޔަރުކޮށްފި\nމަސްތުވާތަކެއްޗާ ދެކޮޅަށް ފުލުހުން ކުރަމުންގެންދާ މަސައްކަތްތަކުގެ ތެރެއިން، ޑްރަގް އެންފޯސްމަންޓް ޑިޕާޓްމަންޓާއި، ޑްރަގް އިންޓެލިޖެންސް ގުޅިގެން ހިންގި އޮޕަރޭޝަނެއްގައި، މާލޭ މަގުމަތިން ކާރެއް ހުއްޓުވައި ބަލައި ފާސްކޮށް ދެމީހަކު ހައްޔަރުކޮށްފިއެވެ.\nޑްރަގް އިންޓެލިޖެންސަށް ލިބުނު މައުލޫމާތަކާ ގުޅިގެން މިދިޔަ އޮގަސްޓް މަހުގެ 30 ވަނަ ދުވަހު ހިންގި އެ އޮޕަރޭޝަނުގައި ހައްޔަރުކޮށްފައިވަނީ 27 އަހަރުގެ މީހަކާއި 28 އަހަރުގެ މީހެކެވެ. މި ދެ މީހުންނަކީވެސް ދިވެހި ފިރިހެނުންނެވެ.\nއެ އޮޕަރޭޝަނުގެ ތެރެއިން، އެ މީހުން ދުއްވި ކާރު ހެންވޭރުން ހުއްޓުވައި ބަލައި ފާސްކުރިއިރު 96 ބިޔަރު ދަޅާއި، 12 ފުޅި ބަނގުރާ ފެނިފައިވާކަމަށް ފުލުހުން ބުނެއެވެ.\nމި މައްސަލައާ ގުޅިގެން އެ ދެ މީހުންގެ ބަންދާމެދު ގޮތެއް ނިންމުމަށް ކްރިމިނަލް ކޯޓަށް ހާޟިރުކުރުމުން، 28 އަހަރުގެ މީހާ ދޫކޮށްލާފައިވާއިރު، 27 އަހަރުގެ މީހާ ކަފާލާތުގެ ދަށުން ދޫކޮށްލާފައިވާކަމަށް ފުލުހުން މައުލޫމާތު ދެއެވެ.\nފުލުހުން ބުނި ގޮތުގައި މި މައްސަލަ ޑްރަގް އެންފޯސްމަންޓް ޑިޕާޓްމަންޓުން ދަނީ ތަހުގީގު ކުރަމުންނެވެ.


Mamma innah haassa: ufaaveri manmma akah vumah mi5kanthah varah\nމަންމައިންނަށް ޚާއްސަ: އުފާވެރި މަންމައަކަށް ވުމަށް މި ފަސް ކަންތައް ވަރަށް މުހިއްމު\nއާއިލީ ޒިންމާ ފުރިހަމައަށް އަދާކުރެވޭނީ މައިމީހާ ދުޅަހެއު ސިއްހަތެއްގައި ހުރުމުން\nކ. މާލެ | 15 މެއި 2018 | އަންގާރަ 11:20 | 7,461\nމަންމައިންނަކީ އާއިލާގައި ވަރަށް ޒިންމާ ބޮޑު ބައެއް - ގޫގުލް\nމަންމައިންގެ ދުވަހަކީ ކޮންމެ އަހަރެއްގެ މޭމަހުގެ ދެވަނަ ހަފްތާގެ އާދިއްތަ ދުވަހު ފާހަގަ ކުރާ ވަރަށް ވެސް ޚާއްސަ ދުވަހެކެވެ.\nމި ޚާއްސަ ދުވަހާއި ގުޅުވައިގެން މަންމައިންނަށް ޚާއްސަ ސިއްހީ މައުލޫމާތުކޮޅެއް ހިއްސާ ކޮށްލާނަމެވެ.\nމަންމަ އެއްގެ ޝަރަފަކީ ވަރަށް މަތިވެރި ޝަރަފެކެވެ. އަދި އެހާމެ ޒިންމާއާއި މަސްއޫލިއްޔަތު ވެެސް ބޮޑެވެ. އާއިލާއެއް ބެލުމުގެ ބުރަ ޒިންމާއަކީ، މަންމައަކު އުފުލާނެ އެންމެ މަތިވެރި ޒިންމާއެވެ. އެކަމުގެ ބުރަކަމާއެކު މި ފުރިހަމަ ޒިންމާ އަދާކުރެވޭނީ ވެސް ފުރިހަަމަ ސިއްހަތެއްގައި މައިމީހާ ހުރުމުންކަން އެއީ ދެބަސް ވެވެން ނެތް ހަގީގަތެކެވެ. އެހެންކަމުން މަންމައިންގެ މި އުފާވެރި ދުވަހު އެ މަންމައިންނަށް ޚާއްސަ މައުލޫމާތުކޮޅެއް މި ހިމަނާލަނީ އޭގެ ސަބަބުން މަންމައިންގެ މައުލޫމާތުގެ ޚަޒާނާ އިތުރަށް މުއްސަނދިކޮށްލައި ދިނުމުގެ މަގްސަދުގައެވެ.\nމަންމައިންނަކީ ދުޅަހެއު ސިއްޚަތެއްގައި ތިބެންޖެހޭ ބައެކެވެ. އަދި ހަމަ އެހެންމެ ފުރިހަމަ ސިއްޚަތެއްގައި ހުރުމަށް މާ ބޮޑެތި ބުރަ މަސައްކަތެއް ކުރާކަށް ވެސް ނުޖެހެއެވެ. ދިރިއުޅުމުގެ ވަށްޓަފާޅިއަށް ކުޑަކުޑަ ބަދަލެއް ގެނައުމުން އެކަން ވެދާނެއެވެ. ކުދި ގޯސް އާދަތައް ބަދަލުކޮށްލައި އެ ގޮތުގައި ދެމި ހުރެވޭތޯ ބަލާށެވެ.\nއެގޮތުން ކުރެވިދާނެ4ކަމެއް ހިއްސާކޮށްލާނަމެވެ.\nގިނަގިނައިން މޭވާ އާއި ތަރުކާރީ ކެއުން\nމޭވާއާއި ތަރުކާރީން ދަރިންނަށް ކާން ދިނުމަށް އަބަދު ވެސް އަޅުގަނޑުމެން ސަމާލުކަން ދެމެވެ. ހަމަ އެ ބީދައިން ތިމާވެސް މޭވާއާއި ތަރުކާރީން ކާން އާދަކުރާށެވެ. ޚާއްސަކޮށް ސިއްހީގޮތުން ފައިދާ ބޮޑަށް ކުރާ ބާވަތްތައް ބަލައިގެން ކާށެވެ.\nހަރަކާތް އިތުރުކޮށް ހެލިފެލިވެ އުޅޭ\nދުޅަހެއު ސިއްހަތެއްގައި ހުރުމަށް ކުރެވިދާނެ އެންމެ ރަނގަޅު ކަމަކީ ގިނަގިނައިން ހެލިފެލިވެ އުޅުމެވެ. ސިއްހީ ދުޅަހެއުކަން އިތުރުވުމުގެ އިތުރުން ބަރުދަން ލުއި ކޮށްދޭނެއެވެ. އަދި ކެންސަރާއި ހަކުރު ބަލިން ދުރު ކޮށްދެއެވެ. ހެލިފެލިވެ ކަސްރަތުކޮށް ހެދުމުން މޫޑް ރަނގަޅުވެއެވެ. އަދި ގަޑިއަށް ނިދުމަށް އެހީއަކަށް ވެއެެވެ.\nމަންމައިންނަކީ ދުވާލުގެ ވަގުތު ތަކުގައި ދަރީންގެ ކަންކަމުގައި ވަރަށް އަވަދިނެތި އުޅޭ ބައެކެވެ. ހަމަ ނިދި ނުލިބޭ ނަމަ ނުވަތަ ނިދާ ގަޑިއަށް ނުނިދުމުގެ ސަބަބުން ވަރަށް ގިނަ ސިއްހީ މައްސަލަތަކާއި ކުރިމަތިލާން ޖެހެއެވެ. އެގޮތުން ހިތުގެ ބަލިތައް ޖެހުމަށް މަގުފަހި ވުމާއި، ފަލަވުމާއި ހަކުރު ބަލި ޑިޕްރެޝަންއަށް ދިއުމަކީ ވެސް ނިދި މަދުވާނަމަ ދިމާވެދާނެ ސިއްހީ މައެްސަލަތަކެވެ. އެހެންކަމުން މައިން އެމީހުންގެ ނިދި ހަމަކުރުމަށް ޚާއްސަ ސަމާލުކަމެއް ދޭން ޖެހެއެވެ.\nގަވާއިދުން މެޑިކަލް ޗެކަޕް ހެދުން\nކިތަންމެ ބިޒީކޮށް އުޅެން ޖެހުނު ކަމުގައި ވިޔަސް ތިމާގެ އަމިއްލަ ހަށިގަނޑާއި މެދު ވިސްނުން ބަހައްޓަން ޖެހެއެވެ. ތިޔައީ އާއިލާއެއްގައި އެންމެ މުހިއްމު މީހާކަން ދަންނާށެވެ. ފުރިހަމަ ސިއްހަތެއްގައި ނެތްނަމަ އާއިލާއަށް ދޭންވާ އެކަށީގެންވާ އަޅާލުމާއި ލޯބި އޮންނާނީ ނުދެވިފައެވެ. ބައެއް ކަހަލަ ބަލިތަކަކީ ހަށިގަނޑުން އޭގެ އަލާމާތްތައް ފެނުމަށް ދުވަސް ނަގާ ބަލިތަކެކެވެ. ކެންސަރަކީ އެފަދަ އެންމެ އާއްމު އެއް ބައްޔެވެ. ހިތުގެ ބަލިތަކާއި، ހަކުރު ބަލިފަދަ ބަލިތައް ވެސް ޖެހިފައި ހުންނަކަން ނޭގި ދެއެވެ. ގަވާއިދުން މެޑިކަލް ޓެސްޓް ހަދަން މި ޖެހެނީ މި ސަބަބަށްޓަކައެވެ.\nއާއިލީ އުފާވެރި ދިރިއުޅުމެއްގެ އެންމެ މުހިއްމު އެއް ކަމަކީ، ފުރިހަމަ ސިއްހަތެވެ. އެހެންކަމުން އެފަދަ ނުރައްކާ ބަލިތަކުން މައިން ސަލާމަތުން ތިބުން ވަރަށް މުހިއްމެވެ. ދަރީންނާއި މުޅި އާއިލާގެ މުސްތަގުބަލަށްޓަކައެވެ. އުފާވެރި މަންމަ އަކަށް ވުމަށްޓަކައެވެ.


REPORT: Faidhaa hoadhaidhin muvazzafun hus athaa!\nމުވައްޒަފުން ނިކަމެތިވި ދުވަހު، މިލިއަނުން ލިބުނު ފައިދާގައި އަތް ނުލި\nސަފާރީތަކުގެ މީހުން ހުޅުމާލެ ޖެޓީގައި އިހުތިޖާޖު ކުރަނީ - އަހުމަދު އަޝްހާދު | އަވަސް\n"މަހުޖަނުން"އޭ ބުނާތީ އަބަދުވެސް އެންމެ ބޮޑަށް ގައިހިރުވަނީ ރައްޔިތުންގެ މަޖިލީހުގެ ތަޅުމުގަ އެވެ. ނިކަމެތި ރައްޔިތުންގެ ވާހަކަ ދައްކާ ކޮންމެ ފަހަރަކު، މަހުޖަނުންނާ ވަރުން ނާޅުވަން ގޮވާލަމުންނެވެ. ހުއްޖަތަކަށް ދައްކަނީ މި ކަމެވެ. މަހުޖަނުންނަށް ނުބައިމިސްކޮށް ބަސްތައް ރައްދުވާނަމަ، އެ މީހުން ރާއްޖޭގައި އިންވެސްޓު ނުކޮށްފާނެ އެވެ. އިންވެސްޓަރުން ބިރު ގަންނަވާނަމަ، ސިނާއަތްތައް ތަރައްގީނުވެ، ވަޒީފާތައް ނުއުފެދޭނެކަމުގެ އިންޒާރު ދެމުންނެވެ. މިއީ ދާދި ފަހުން ރައްޔިތުންގެ މަޖިލީހުގައި އިއްޒަތްތެރި މެންބަރަކު ވިދާޅުވި އިމްތިޔާޒުން ފުރިފައިވާ ވާހަކަފުޅެކެވެ.\nމި ބަހުސް އަލުން ފެށިގެން ގޮސްފައިވަނީ މިހާރު މުޅި ދުނިޔެއަށް ކުރިމަތިވެގެން މިއުޅޭ ކޮވިޑް-19ގެ ބަލާއާފަތާ ގުޅިގެންނެވެ. އެ ބައްޔާ ގުޅިގެން، ދުނިޔޭގެ ދަތުރުފަތުރުގެ ނިޒާމު ހުއްޓި، ރާއްޖެއަށް ފައިސާ ވަންނަ މައި ދޮރު ބަންދުވެގެން ދިޔުމާއެކު، ބޮޑެތި ކުންފުނިތައް ހަމަ ކުއްލިއަކަށް ބިކާރީވީ އެވެ. ހިނގާ މަހުވެސް މުވައްޒަފުންނަށް މުސާރަ ނުދެވޭނެކަމަށް ބުނެ ރޮއެ ހޭރިގަތީ އެވެ. ބިލިއަނުން އާމްދަނީ ލިބޭ ޓޫރިޒަމް ސިނާއަތުން، މުސާރަ ނުދޭގޮތަށް މުވައްޒަފުންތައް ގެއަށް ފޮނުވާލަން މަޖޫބޫރުވީ އެވެ.\nމުސާރަ ކެނޑުމާއި ނޯޕޭ\nއަހަރަކު އެތައް މިލިއަން ޑޮލަރެއްގެ އާމްދަނީ ލިބޭ ރިސޯޓުތަކުން، މުވައްޒަފުންނަށް އެހާ ނިކަމެތިވާން ދޫކޮށްލަން މަގުބޫލު އުޒުރެއް ނުދެއްކޭނެކަމަށް ޓޫރިޒަމް އެމްޕްލޯއީސް އެސޯސިއޭޝަން (ޓީމް)އިން ގަބޫލުކުރެ އެވެ.\nޓީމުން ދާދި ފަހުން އާއްމުކުރި ލިސްޓެއްގައި ބުނާ ގޮތުން، ކޮވިޑް-19 އާ ގުޅިގެން ގިނަ ރިސޯޓުތައް ބަންދުކުރުމާ އެކު މިހާތަނަށް 11،000 މުވައްޒަފުން ނޯޕޭގައި ފޮނުވާލަން ވަނީ ނިންމައިފަ އެވެ. ޓީމުގެ ޖެނެރަލް ސެކްރެޓަރީ މައުރޫފް ޒާހިރު (މާއްޓެ) އަވަސްއަށް ވިދާޅުވި ގޮތުގައި އެ ޖަމިއްޔާއިން ނޯޕޭއަށް ފޮނުވާ މުވައްޒަފުންގެ ލިސްޓު އާއްމުކުރުމާއެކު، ގިނަ ރިސޯޓުތަކުން މިހާރު އުޅެނީ މުވައްޒަފުންނަށް ވަކި އެއްޗެއް ނާނގާ ކަމަށެވެ.\n"ލިސްޓު އާއްމުކުރީމާ، އެގޮތަށް އަމަލުކުރަން ނުކެރިގެން، ވަކި އެއްޗެއް ނާނގާ އެ ތިބެނީ. އެ ރިސޯޓުތަކުގައި ތިބި މުވައްޒަފުން ތިބީ ވާނެ ގޮތެއް ނޭނގި، ހާސްކަމާއި މާޔޫސްކަމުގައި،" މާއްޓެ ވިދާޅުވި އެވެ.\nމިލިއަނުން ފައިދާ ލިބޭ ރިސޯޓު ވިޔަފާރި\nރާއްޖޭގައިވެސް އެތަކެއް މަހުޖަނުންނެއް އުޅެ އެވެ. އޭގެ ތެރެއިން ގާތްގަނޑަކަށް އެންމެންގެ ތަނަވަސްކަން ގުޅިލާމެހިފައި އޮންނަނީ ޓޫރިޒަމާ އެވެ. ނޫނީ ރިސޯޓު ވިޔަފާރިއާ އެވެ. އެހެނަސް، އެހެން ގިނަ ގައުމުތަކާ ހިލާފަށް، ރާއްޖޭގައި އެ މީހުންގެ މުއްސަނދިކަން މިނާނެ ނާޅިއެއް ނޯވެ އެވެ. މަހުޖަނުންނާ ގުޅުވައިގެން އިވެނީ ތުންތުންމަތީން ދެކެވޭ ވާހަކަތަކެވެ. އެ މީހުންގެ ތަނަވަސްކަން އޮންނާނީ، ގިނަ ކުންފުނިތަކެއްގެ މާލީ ހިސާބުތަކުގެ އަޑީގައި، ފަސް އަޅައި ފޮރުވައިފަ އެވެ.\nޓޫރިޒަމް މާސްޓާ ޕްލޭން އިފުތިތާހުކުރަން ބޭއްވި ހަފްލާގެ ތެރޭގައި އިންޑަސްޓްރީގެ އިސް ފަރާތްތައް ނައިބު ރައީސް ފައިސަލް ނަސީމް އާއެކު. -- އަވަސް ފައިލް ފޮޓޯ\nޓޫރިޒަމުން ނޫނީ ހާއްސަކޮށް ރިސޯޓުތަކުން ފައިދާވާކަމީ އެންމެންނަށް އެނގޭ ބޮޑު ސިއްރަކަށް ވަނީ ވެފަ އެވެ. އެކި ބޭފުޅުންގެ އަންދާޒާތަކަށް ބަލާއިރު، އެވަރެޖުކޮށް ގާތްގަނޑަކަށް 100 މިލިއަނެއްހާ ޑޮލަރު ހޭދަކޮށްގެން ހަދާ ރިސޯޓުތަކުގެ އިންވެސްޓްމަންޓް ރިކަވަރީ މުއްދަތު އުޅެނީ އަށް އަހަރާއި 10 އަހަރާ ދެމެދުގަ އެވެ. ދުނިޔޭގެ ބިޔަ ބޮޑެތި ބްރޭންޑުތަކުން ރާއްޖޭގައި އިންވެސްޓް ކުރަނީ އެހެންވީމަ އެވެ. ރާއްޖެ އަންނަ ޓޫރިސްޓުންގެ އަދަދު އަހަރުން އަހަރަށް މާ ބޮޑުތަނުން އިތުރުނުވި ނަމަވެސް، އަލަށް ހުޅުވާ ރިސޯޓުތަކުގެ އަދަދުތަކަށް މަޑުޖެހުމެއް އަންނަ ތަނެއް ނުފެނެ އެވެ. އެގޮތުން، ރާއްޖޭގައި ހިންގާ ރިސޯޓުތަކުގެ އަދަދު މިހާރު ވަނީ 150 އަށް ވުރެ މައްޗަށް ގޮސްފަ އެވެ. އެއީ އަދި ގެސްޓުހައުސްތަކާއި ސިޓީ ހޮޓާތަކާއި ސަފާރީތައް ވެސް ނުހިމަނަ އެވެ. ޔަގީނުންވެސް އާ ރިސޯޓުތައް ހުޅުވަމުން އެދަނީ، އެންމެންގެ މެދުގައި ފަޅަންޖެހޭ ބޯކިބާގެ ސައިޒު ދާދި އެއް ހަމައެއްގައި ހުރި ނަމަވެސް، އެ ލިބޭ އެތިކޮޅަކުން، ރަނގަޅަށް ބަޑުފުރާ، މުއްތިކުރެވޭތީތާ އެވެ.\nނަމަވެސް، ހާއްސަކޮށް ރިސޯޓުތަކުން ހޯދަމުންދާ ފައިދާއަކީ އަބަދުވެސް އަންބޮޑިއަށް ލައިގެން ސިއްރުކޮށްގެން އުޅޭ މައުލޫމާތެކެވެ. އިންވެސްޓްމަންޓަށާއި ރިސޯޓު ހިންގުމުގެ ހަރަދު ކަނޑާފައި، ސާފު ފައިދާގެ ގޮތުގައި ރިސޯޓުތަކުން ނަގަމުންދާ އަދަދުތަކެއްގެ ތަފްސީލެއް ރަސްމީ އެއްވެސް ސިފައެއްގައި ފެންނާކަށް ނުހުރެ އެވެ. އާމްދަނީގެ ހަގީގީ ފަރަގު މީހަކަށް އެނގިދާނެކަމުގެ ބިރަށްޓަކައި ކަމަށްވެދާނެ އެވެ.\nރާއްޖޭގައި މަހުޖަނުގެ "ބަދުނާމު" އެންމެ ބޮޑަށް އަޅުވާފައިވާ، އަދި އެންމެ ގިނަ ރިސޯޓު ހިންގާ އެއް ކުންފުނީގެ މާލީ ހިސާބުތައް އަތުޖެހުމުން، އެ ބިރު ގަންނަ ސަބަބު ޒާތަކަށް ސާފުވެ އެވެ. ކޮވިޑް-19 އާ ގުޅިގެން ބިސްމި ކިޔާފައި، މުވައްޒަފުންގެ މުސާރަ ކުޑަކުރަން ނިންމި ފުރަތަމަ ކުންފުނިން ހިންގާ ރިސޯޓުތަކުގެ ތެރެއިން ހަތަރު ރިސޯޓުން، 2018 ވަނަ އަހަރު 94.2 މިލިއަން ޑޮލަރުގެ އާމްދަނީއެއް ހޯދި އެވެ. އޭގެ ތެރެއިން 21 މިލިއަން ޑޮލަރު ހިމެނުނު މުވައްޒަފުންގެ ހަރަދު ކެނޑުމަށްފަހު، ސާފު ފައިދާގެ ގޮތުގައި 11.5 މިލިއަން ޑޮލަރު ލިބުނެވެ.\nމިދިޔަ އަހަރު ރާއްޖޭގެ ޓޫރިޒަމް ރަނގަޅުވެގެން ދިޔުމުގެ އަސަރު މި ހަތަރު ރިސޯޓަށްވެސް ވަނީ ކޮށްފަ އެވެ. އެގޮތުން، މިދިޔަ އަހަރުގެ ފުރަތަމަ ހަ މަހުގެ ޖުމްލަ އާމްދަނީ އަކީ 52.2 މިލިއަން އެމެރިކާ ޑޮލަރެވެ. ހުރިހާ ހަރަދެއް ކެނޑުމަށްފަހު، މިދިޔަ ޖޫން މަހުގެ ނިޔަލަށް، އެ ހަތަރު ރިސޯޓުން 10 މިލިއަން އެމެރިކާ ޑޮލަރު ސާފު ފައިދާ ގޮތުގައި ވަނީ ހޯދައިދީފަ އެވެ. އެއާއެކު، މިދިޔަ އަހަރުގެ ނިޔަލަށް މެދުފަންތީގެ ހަތަރު ރިސޯޓުގެ ހުރިހާ ހަރަދެއް ކެނޑުމަށްފަހު ލިބުނު ސާފު ފައިދާ، 2018 ވަނަ އަހަރާ އަޅާބަލާއިރު، ބޮޑުތަނުން އިތުރުވާނެކަމީ ގޯސް އަންދާޒާއަކަށްނުވާނެ އެވެ.\nރާއްޖޭގެ އެހެން މަހުޖަނެއްގެ ދެ ރިސޯޓަކުން، ކޮންމެ އަހަރެއް ނިމޭއިރު، ޖީބަށް ވަންނަ ފައިދާގެ އަދަދުތައްވެސް ފެންނާން ހުރީ ދާދި އެއް ހަމައެއްގައި އެވެ. ޓޫރިޒަމް ދާއިރާގައި އިސް ސަފުގައި މަސައްކަތް ކުރައްވާ ބޭފުޅަކު ނަން ނުޖެހުމަށް އެދި ވިދާޅުވި ގޮތުގައި، އެ އަދަދަކީ މިހާރު އެންމެ މަދުން ފައިދާ ލިބޭ ރިސޯޓުތަކުގެ އެވަރޭޖެއް ކަމަށެވެ.\n"ގެސްޓްހައުސްތައް އައުމުގެ ކުރިން މެދުފަންތީގެ ރިސޯޓުތަކުން ހޯދި ފައިދާ އެއަށް ވުރެ ބޮޑުވާނެ. އެކަމަކު ގެސްޓްހައުސްތަކާއި ކޮމްޕީޓު ކުރަންޖެހުމުގެ ސަބަބުން ފައިދާ އެވަނީ ކޮންމެވެސް ވަރަކަށް ވެއްޓިފައި،" އޭނާ ވިދާޅުވި އެވެ.\nއޭނާ ވިދާޅުވި ގޮތުގައި، ރާއްޖޭގައި ހިންގާ އެންމެ މަތީ ފަންތީގެ ރިސޯޓުތަކުގެ ސާފު ފައިދާ ގާތްގަނޑަކަށް އަހަރަކު ފަސް މިލިއަން ޑޮލަރަށް ވުރެ މަތިވާނެ ކަމަށެވެ. މަތީ ފަންތި އޭނާ ދަރަޖަ ކުރައްވަނީ، ރެއަކު 1،000 ޑޮލަރަށް ވުރެ މަތީން ކޮޓަރި ވިއްކާ ރިސޯޓުތަކެވެ.\nމުސާރަ ނުދެވޭނެ އެއްވެސް ސަބަބެއް ނެތް\nލިބެންހުރި އިތުރު ބައެއް މައުލޫމާތުތަކުގެ އަޑިއަށް ފީނާލާއިރު، 70 ކޮޓަރީގެ ރިސޯޓަކުން، މުވައްޒަފުންގެ މުސާރައިގެ ގޮތުގައި އަހަރަކު ގާތްގަނޑަކަށް ދެ މިލިއަނެއްހާ ޑޮލަރު ހޭދަކުރާކަމަށްވެ އެވެ. އެކި ރިސޯޓުތައް ހިންގާ ގޮތަށް ބަލާއިރު، އެ އަދަދުގައި ތަފާތުތަކެއް ހުރި ނަމަވެސް، އެއީ އެވަރަޖޭއްކަމަށް ކުރިން ވާހަކަ ދެއްކި ބޭފުޅާވެސް އިއްތިފާގުވެ އެވެ. އެގޮތުން، ރިސޯޓުގެ ސައިޒާއި އޮޕަރޭޝަންސް އަ/ސް ބަލައިގެން އެވަރޭޖެއް ހަދާނަމަ، ހަމައެކަނި މުވައްޒަފުންގެ މުސާރަ އާއި އިނާޔާތްތަކަށް 250،000 އާއި 300،000 ޑޮލަރު ކޮންމެ މަހަކަށް ހޭދަވާނޭކަމީ، ގޯސް އަންދާޒާއަކަށް ނުވޭނެ އެވެ.\nގިނަ ރިސޯޓުތަކަކީ އެތައް އަހަރެއް ވަންދެން އޮޕަރޭޓުކޮށްފައިވާ ތަންތަންކަމަށްވާއިރު، ކޮވިޑް-19ގެ މަޑުޖެހުން ފެށުނުފަހުންވެސް، މިދިޔަ ފެބްރުއަރީ މަހާ ހަމައަށް އޮކިޔުޕަންސީ ރަނގަޅު ރިސޯޓުތަކުން، މާލީ ދަތިތަކަމުގެ ބަހަނާއާއެކު، މާޗް މަހުގެ މުސާރަވެސް ނުދޭންވެގެން އުޅުމަކީ ގަބޫލުކުރަން ދަތިކަމަކަށް ވަނީ ވެފަ އެވެ.\nރިސޯޓެއްގައި މަސައްކަތް ކުރާ މުވައްޒިފުންތަކެއް: ގާނޫނާ ހިލާފަށް މުވައްޒިފުންނާމެދު އަމަލުކުރާ ރިސޯޓްތަކާމެދު ފިޔަވަޅު އަޅާނެ ކަމުގެ އިންޒާރު ވަނީ ދީފައި ---\nމާއްޓެ ވިދާޅުވި ގޮތުގައި، މިފަހަރުގެ ސީޒަން ފެށިގެން، ފެބްރުއަރީ މަހާ ހަމައަށް ޓޫރިޒަމް ވިޔަފާރި ވަރަށް ރަނގަޅު ކަމަށެވެ. އެއާއެކު، ކުރިއަށްއޮތް ތިން މަސް ދުވަހުގެ މުސާރަ ނުދީ، މުވައްޒަފުން ގެއަށް ފޮނުވާލަންޖެހޭ ދެރަވަރު ހާލަތަކަށް، ހާއްސަކޮށް ރިސޯޓުތައް ވެއްޓިފައިނުވާކަމަށް މާއްޓެ ތަކުރާރުކޮށް ވިދާޅުވި އެވެ.\nޓީމުގެ ފަރާތުން ހެދި ދިރާސާއަކަށް ހަވާލާދީ، މާއްޓެ ވިދާޅުވި ގޮތުގައި، ކުރިއަށްއޮތް ތިން މަސް ދުވަހަށް ބަލާއިރު، ރާއްޖޭގައި ހިންގާ ހުރިހާ ރިސޯޓުތަކުގެ މުވައްޒަފުންގެ ޖުމްލަ މުސާރައަށް، 25 މިލިއަނެއްހާ ޑޮލަރު ހޭދަވާނެ ކަމަށެވެ.\n"އެގޮތަށް ބަލާއިރު، ރާއްޖޭގައި ހިންގާ 150 އެއްހާ ރިސޯޓުގެ މައްޗަށް އެ އަދަދު ބަހާލިޔަސް، ރިސޯޓަކަށް މަހަކު ދެ ލައްކަ ޑޮލަރުވެސް ނުޖެހޭ. ދެން އެހާވަރު ނުދެވޭނެޔޭ ބުނީމާ، ކިހިނެއްތޯ އަޅުގަނޑުމެން ގަބޫލުކުރާނީ،" މާއްޓެ ވިދާޅުވި އެވެ.\nކޮވިޑް-19 އާ ގުޅިގެން ރިސޯޓުތަކަށް ގެއްލުންވާނެކަމަށް، މުސާރަ ލިބޭނެކަމުގެ އެއްވެސް އުއްމީދެއްނެތި ހުރި ރިސޯޓު މުވައްޒަފަކު ވެސް ގަބޫލު ކުރެ އެވެ. އެކަމަކު އެ ގެއްލުމުގެ އެހާ ބޮޑު ބުރައެއް މުވައްޒަފުންނަށް އުފުލަންޖެހުމަކީ އޭނާގެ ވެސް ޝަކުވާ އެވެ.\n"ގެއްލުންވާނެތީ ރިސޯޓުތައް އެ ބަންދުކުރަނީ. އޭގެ މާނައަކީ، ރިސޯޓުގެ ހަރަދުތައް ހަމައެކަނި ސްޓާފުންގެ މުސާރައަށް އެ ތިރިވީ. ނުހިންގަންޏާ ނުދާނެތާ އިތުރު ހަރަދެއް. ދެން އަނެއްކާ އަޅުގަނޑު ގައިމުވެސް، ރިސޯޓު ނުހިންގާ، ތިން ހަތަރު މަހުގެ މުސާރަ ދޭނެ ކަމަކަށް އެކްސްޕެކްޓެއްވެސް ނުކުރަން. އެކަމަކު ކުއްލިއަކަށް މި މަހުވެސް މުސާރަ ނުދީ، ނޯޕޭގަ ދާށޭ ކިޔާފަ ގެއަށް ފޮނުވާލީމާ ކިހިނެއްތޯ އިތުރު ގޮތެއްވެސް ހޯދާނީ،" ނަން ނުޖަހަންއެދި އޭނާ ކިޔައިދިނެވެ.\nރިސޯޓުތަކުގެ މުވައްޒަފުންގެ އިތުރުން، އާއްމުންގެ ގިނަ ބައަކުވެސް ކުރަމުންދާ ޝަކުވާއަކީ މިއީ އެވެ. އެތަކެއް އަހަރެއް ވަންދެން މިލިއަނުން ފައިދާ ހޯދަމުންދިޔަ ރިސޯޓުތަކުން، ރާއްޖެ ކީއްކުރަން، ދެވަނަ ބޮޑު ހަނގުރާމައަށްފަހު މުޅި ދުނިޔެއަށް ކުރިމަތިވި އެންމެ ބޮޑު ކާރިސާގެ ތެރެއިން، އިތުރު އެއްވެސް ގޮތެއްނެތް މުވައްޒަފުން ނިކަމެތިވާން ދޫކޮށްލުމަކީ ބަލައިގަންނަންދަތި ކަމަކަށް ވަނީ ވެފަ އެވެ.\nމިކަހަލަ ދަތި ދުވަސްވަރެއްގައި ނަމޫނާ ދައްކާފައިވަނީ މަދު ރިސޯޓުތަކަކުންނެވެ. މުސާރަ ދީގެން ވިޔަސް، މަހުޖަނުންނަށް ވެވުނީ، މުވައްޒަފުންގެވެސް ހިތްވަރާއި ބުރަ މަސައްކަތުންކަން މިއަދު ގިނަ ކުންފުނިތަކުގެ ހަނދާނުން ފޮހެވުނީ އެވެ. ދައްޗަކާ ކުރިމަތިވުމާއެކު އެތައް އަހަރެއް ވަންދެން ވަފާތެރިކަމާއެކު ހިދުމަތްކުރި މުވައްޒަފުންގެ ހައްގުގައި، އަމިއްލަ ޖީބުން ލޯ ލާރިއެއްވެސް ނަގަން ފަސްޖެހުނީ އެވެ. ކޮންމެ އަހަރަކު މިލިއަނުން ފައިދާ ހޯދައިދިނުމުގައި އަވަދިނެތި އުޅުނު މުވައްޒަފުން ހުސް އަތާ ގެއަށް ފޮނުވާލީ އެވެ.\nޓޫރިޒަމް ޓޫރިސްޓް އެރައިވަލް ދައުލަތުގެ އާމްދަނީ + މިނިސްޓްރީ އޮފް ޓޫރިޒަމް އިގްތިސޯދު ކޮރޯނާ ވައިރަސް ކޮވިޑް-19 ކޮވިޑް-19 އިގެ ބަލާއާފާތް


100 Aharu Kurin Ves Antarctica Gai Insaanun Dhiriulhunu? - Vaguthu\nބައި ކޮފީ , އީވަގުތު\n100 އަހަރު ކުރިން ވެސް އެންޓާޓިކާގައި އިންސާނުން ދިރިއުޅުނު؟\nސަތޭކަ އަހަރުވެފައިވާ ފުރުޓު ކޭކެއް ހަލާކުނުވެ އޮއްވައި އެންޓާރިކާއިން ފެނުމާއި އެކު މީގެ 100 އަހަރު ކުރިން ވެސް އެންޓާޓިކާ އަށް އިންސާނުން ދަތުރުކޮށް އެސަރަހައްދުގައި ދިރިއުޅުނު ކަމަށް ގަބޫލު ކުރެވޭ ހެއްކަކަށް އެކޭކް ވެއްޖެއެވެ.\n"އެންޓްރެކްޓިކް ޓުރަސްޓްއިން" ބުނާ ގޮތުގައި މި ކޭކު ފެނިފައިވަނީ އެންޓާޓިކާގެ އަޑެއާ އިން ނެވެ. މި ކޭކް ފެނިފައިވަނީ ފޭމް އެކްސްޕލޯރާއެއް ކަމައްވާ ރޮބާޓް ފަލްކޮން ސްކޮޓް ޓީމް އަށެވެ. ކޮންޒަވޭސާ ފޯރ ޓުރަސްޓުން ބުނި ގޮތުގައި މި ކޭކްގެ ދަޅުވަނީ ހަލާކުވެފައެވެ.\nނަމަވެސް ކޭކް އެހާ ބޮޑަށް ހަލާކުނުވެ ކުނި ނުވާ ކަމަށް އޭނާ ބުނެއެވެ. މި ކޭކް ހަދާފައިވަނީ ބުރިޓިޝްގެ ބިސްކޯދު ހަދާ ކުންފުންޏެއް ކަމުގައިވާ ހަންޓްލޭ އެންޑު ޕަރުމާސް އިން ކަމަށް ރިޕޯޓްތައް ބުނެއެވެ. އެންޓާޓިކާއިން މި ފެނުނު ކާން އެކަށީގެންވާ ކަމަށް އާރޓިފެކްޓްސް ގެ ޕްރޮގްރާމް މެނޭޖާރ ލިޒީ މިލްކްސް ބުންޏެވެ. "މިކަހަލަ ކުނި ނުވާ މޮޅު ފުރުޓު ކޭކެއް ހަލާކު ވެފައިވާ ދަޅެއް ތެރޭން ފެނުމަކީ އަސްލު ވަރަށް ހައިރާން ވާންވީ ކަމެއް" މީކް ބުނެފައި ވެއެވެ.\nމިކަހަލަ އައިޑިއަލް މަތި ހަކަތައެއް ހުންނަ ކާތަކެތި އެންޓާޓިކާގައި ކެއުމައް ބޭނުންކުރުމަކީ އެންމެ ރަގަޅުގޮތް ކަމައް ވެއެވެ. އަދި ގިނަ ސައިންޓިސްޓުންނަށް އެންޓާޓިކާގައި ކެއުމައް އެންމެ ކަމުދަނީ މިކަހަލަ ތަކެތި ކަމުގައި ރިޕޯޓްތައް ބުނެއެވެ.\nއެންޓްރެކްޓިކް ޓުރަސްޓްއިން ހޯދުނު މި ކޭކް އާ ބެހޭ ގޮތުން އެ މީހުން ބުނެފައި ވަނީ ގަނޑު ފެންތަކު ތެރޭ އެހާ ފިނި ސަރަހައްދެއްގައި ކޭކް އޮތުމުން އެއީ އެ ކުނި ނުވެ އެހާ ދުވަހު ސަލާމަތުން އެ އޮތުމައް ދިމާވި ސަބަބުކަން ޔަގީންވާ ކަމުގައެވެ. ސަބަބަކީ އެހާ ފިނީގައި ބެކްޓީރިއާ ފަދަ ކާތަކެއްޗައް ގެއްލުންދޭ އެއްޗެހި އެ ސަަރަހައްދުގައި އުޅުމަކީ ދަތިކަމަަކަށް ވާތީ ކަމައް މި ޓީމުން ބުނެއެވެ.\nއޮގަސްޓް 12, 2017 - 16:12\nކޮންމެ ކަމެއްވެސް ވެރިކަމާ ގުޅުވަން ވޭތަ؟\nއޮގަސްޓް 12, 2017 - 12:11\nތިކަހަލަ ކޭކެއް މި ގައުމުގެ ވެރިންނަށް ދީ ދިގުވެރިކަމެއް ކުރެވޭނެ ގޮތެއް ނުވާނެތަ...\nމިއީ ވޭން ދެނިވި ބައްޔެއް ތަހަންމަލު ކުރަމުންދާ ކުއްޖެއް، ހަމުގައި ކިރިޔާ އަތްލިޔަސް، ހަން، ގަނޑު ގަނޑަށް ފައިބާ


India in 400 million dollar ge loan dhinee 1.75% interest rate gai\nއިންޑިއާއިން 400 މިލިއަން ޑޮލަރުގެ ލޯނު ދިނީ 1.75 ޕަސެންޓުގައި\nއިންޑިިއާ އެމްބަސީ ކައިރިން މީހަކު ހިނގާފައި ދަނީ: އިންޑިއާއިން ދަނީ ބޮޑެތި މަޝްރޫއު ތަކަށް އެހީވަމުން -- ފޮޓޯ: އަހުމަދު އަޝްހާދު އަބްދުﷲ (ޖެރީ) | އަވަސް\nތިލަ-މާލެ ބްރިޖު އަޅަން އިންޑިއާ އިން 400 މިލިއަން ޑޮލަރު ((ގާތްގަނޑަކަށް 6.1 ބިލިއަން ރުފިޔާ) ގެ ލޯނު ދިނީ 1.75 ޕަސެންޓުގެ އިންޓްރެސްޓުގައި ކަމަށް ބުނެފި އެވެ.\nލޯނުތަކުގެ މައުލޫމާތު ދޭން، ރައްޔިތުން މަޖިލީހުގައި މާލިއްޔަތު ކޮމެޓީގެ މިއަދު ބޭއްވި ބައްދަލުވުމުގައި ވާހަކަ ކޮމިޓީގެ މުގައްރިރު މުހައްމަދު ނާޝިޒު ވިދާޅުވީ އިންޑިއާއިން ނެގި 400 މިލިއަން ޑޮލަރުގެ ކްރެޑިޓް ފެސިލިޓީގެ އިންޓްރެސްޓް ރޭޓްއަކީ 1.5 ޕަސެންޓް ކަމަށާ، މި ލޯނު އަނބުރާ ދައްކަން 20 އަހަރު ލިބޭނެ ކަމަށެވެ.\n"އެހެންވީމަ މި ލޯނު އަނބުރާ ދައްކާ ނިމޭނީ 2040 ގައި،" ނާޝިޒު ވިދާޅުވި އެވެ.\nމާލެ، ވިލިނގިލި އަދި ތިލަފުއްޓާއި ގުޅީފަޅު ގުޅާލަން އަޅާ "ތިލަ މާލެ" ބްރިޖަށް، އިންޑިއާ އިން 400 މިލިއަން ޑޮލަރު (ގާތްގަނޑަކަށް 6.1 ބިލިއަން ރުފިޔާ) ގެ ލޯނުގައި ސޮއިކޮށްފައިވަނީ މިދިޔަ މަހުގެ 12 ވަނަ ދުވަހު އެވެ. މި މަޝްރޫއަށް އިންޑިއާއިން ވަނީ ޖުމްލަ 500 މިލިއަން ޑޮލަރު ދޭން ނިންމާފަ އެވެ. މީގެތެރެއިން 100 މިލިއަން ޑޮލަރަކި ހިލޭ އެހީ އެވެ\nމި ލޯނު އެއްބަސްވުމުގައި ސޮއި ކުރުމަށް ބޭއްވި ރަސްމިއްޔާތުގައި ފިނޭންސް މިނިސްޓަރު އިބްރާހިމް އަމީރު ވަނީ މި އެހީ ދިން ކަމަށްޓަކައި އިންޑިއާގެ ރައްޔިތުންންނާއި އެ ގައުމުގެ ސަރުކާރަށް ޝުކުރު އަދާ ކުރައްވާގަ އެވެ. އަދި އިންޑިއާ އިން މިހާތަނަށް ދީފައިވާ އެހީތަކުގެ މައްޗަށް އަލުއަޅުއްލައި ވަރަށް ބޮޑަށް ތައުރީފު ވެސް ކުރެއްވި އެވެ.\n"މިއީ މިހާތަނަށް ރާއްޖޭގައި ހިންގާ އެންމެ ބޮޑު މަޝްރޫއު. މިއީ ރާއްޖެއަށް ވަރަށް ދަތި ހާލަތެއް. ދައުލަތުގެ އާމްދަނީ ވަނީ 50 ޕަސެންޓް ދަށްވެފަ. ރާއްޖޭގެ ޖީޑީޕީގެ 70 ޕަސެންޓަށް ވަނީ ދަށްވެފައި. މި އެހީގެ ސަބަބުން އިންފްރާސްޓަކްޗާ މަސަައްކަތް އިތުރު ވެގެން ދާނެ. މިއީ އިކޮނޮމީ ރީސްޓާޓް ކުރަން މުހިންމު އިންވެސްޓްމަންޓަކަށްވާނެ،" އަމީރު ވިދާޅުވި އެވެ.\nމި ލޯނު ނަގާފައިވަނީ އެކްސްޕޯޓް އިމްޕޯޓް ބޭންކް އޮފް އިންޑިއާ (އެގްޒިމް ބޭންކް) އިންނެވެ.\nމި ލޯނާ ބެހޭ ގޮތުން، އިންޑިއާގެ ސަފީރު ސަންޖޭ ސުދީރު ވިދާޅުވީ މިއީ އެ ގައުމުން ކުރިން ދޭން ވައުދުވީ 500 މިލިއަން ޑޮލަރުގެ "އެހީ" ގެ ތެރޭގައި ހިމެނޭ ބައެއް ކަމަށެވެ. އަދި މި މަޝްރޫ އަށް ކޮންސެލްޓެންސީ ދޭން އެ ގައުމުގެ އާރޫޕް ކުންފުނި ނަގާފައިވަނީ ދިވެހި ސަރުކާރުން ކަމަށެވެ. އަދި މި ލޯނުގެ މައުލޫމާތުތައް އެގްޒިމް ބޭންކުގެ ޕަބްލިކް ޑޮމެއިންގައި ފެންނަން ހުންނާނެ ކަމަށާ، ބްރިޖު އަޅަން ބޭނުންވާ ސާމާނުގެ 65 ޕަސެންޓް ގެންނާނީ އިންޑިއާއިން ކަމަށެވެ.\n"ކޮންސެލްޓެންޓުގެ ޑީޓެއިލް ރިޕޯޓް އެޕްރޫވްޑް ކުރާނީ ދެ ގައުމުގެ ސަރުކާރުން. ފައިނަލް ޓެންޑާ އިޝޫ ކުރާނީ ދިވެހި ސަރުކާރުން،" ސުދީރު ވިދާޅުވި އެވެ.\nމާލެ އާއި ތިލަފުށި އަދި ވިލިމާލެ ގުޅިގެންދާ ގޮތަށް ބްރިޖް އެޅުމުގެ ގޮތުން ސާވޭގެ މަސައްކަތް ކުރަން ހަވާލުކޮށްފައި ވަނީ ނެދަލެންޑްސްގެ ކުންފުންޏަކަށް 15 މިލިއަން ޑޮލަރަށެވެ. ނެދަލޭންޑުގެ ފުގްރޯ ކުންފުނިން މި މަސައްކަތުގެ ދަށުން ކަނޑުގައި 25 ބޯހޯލް އަދި އެއްގަމުގައި 25 ބޯހޯލް ތޮރުފުމުފެ މަސައްކަތް ދަނީ ކުރަމުންނެވެ.\nގާތްގަނޑަކަށް 6.695 ކިލޯ މީޓަރުގެ ބްރިޖްތަކާއި ކޯޒްވޭގެ މައްޗަށް އެކުލެވޭ މި މަޝްރޫއު ހަވާލުކޮށްފައިވަނީ އިންޑިއާ ކުންފުންޏަކާ އެވެ. އެގޮތުން މާލެ، ވިލިނގިލި، ތިލަފުށި އަދި ގުޅީފަޅު ގުޅާލުމަށް ޖުމްލަ ތިން ބްރިޖް މި މަޝްރޫއުގެ ތެރެއިން ހެދުމަށް ވަނީ ހަމަޖެހިފަ އެވެ.\n"ގްރޭޓާ މާލެ ކަނެކްޓިވިޓީ ޕްރޮޖެކްޓް" ގެ ދަށުން މާލެ، ވިލިގިނލި، ތިލަފުށި އަދި ގުޅީފަޅު ގުޅާލުމުން ރާއްޖޭގެ އިގުތިސޯދަށް އޭގެ ގިނަ ފައިދާތަކެއް ލިބި، ވިޔަފާރިތަކަށާއި އާއްމު ރައްޔިތުންނަށް ގިނަ ފަސޭހަތަކެއް ލިބިގެންދާނެކަމަށް ސަރުކާރުން ވަނީ ބުނެފަ އެވެ.\nއިންޑިއާ އިން ދަނީ ރާއްޖޭގެ ގިނަ މަސައްކަތްތަކަށް އެހީ ވަމުންނެވެ. މީގެތެރޭގައި ހިލޭ އެހީ ހިމެނުނަސް ބޮޑު ބަޔަކީ ލޯނެވެ. ރާއްޖޭގެ އެކި މަޝްރޫއުތައް ހިންގަން އިންޑިއާ އިން 800 މިލިއަން ޑޮލަރުގެ އެލްއޯސީ ފެސިލިޓީއެއް ދީފައި ވެއެވެ. އަދި ބަޖެޓް ސަޕޯޓަށް ކޮވިޑް-19 އާ ގުޅިގެން 200 މިލިއަން ޑޮލަރު ދިންއިރު، މިދިޔަ އަހަރު 150 މިލިއަން ޑޮލަރު ދިނެވެ. އަދި ސްޓޭޓް ބޭންކު އޮފް އިންޑިއާ އިން ރާއްޖެއަށް 250 މިލިއަން ޑޮލަރު ޓްރެޝަރީ ބޮންޑެއް ވިއްކާފައިވާއިރު ކަރަންސީ ސްވޮޕުގެ ގޮތުގައި 400 މިލިއަން ޑޮލަރު ހަމަޖައްސައި ދިނެވެ. އެންމެ ފަހުން އެ ގައުމުގެ ދަރަންޏަށް އިތުރުވި އަދަދަކީ ތިލަމާލެ ބްރިޖުގެ މަޝްރޫއަށް އިންޑިއަން އެގްޒިމް ބޭންކުން ނެގި 400 މިލިއަން ޑޮލަރުގެ ލޯނެވެ. އިންޑިއާގެ ދަރަނި ވަނީ 25.44 ބިލިއަން ރުފިޔާއަށް އަރާފަ އެވެ.\nއިންޑިއާ ރައީސް އިބްރާހިމް މުހައްމަދު ސޯލިހު އިންޑިޔާގެ ބޮޑުވަޒީރު މޯދީ + ފިނޭންސް މިނިސްޓްރީ ދައުލަތުގެ އާމްދަނީ އިގްތިސޯދު އިބްރާހިމް އަމީރު ދައުލަތުގެ ދަރަނި\n2021 ގެ ބަޖެޓުގައި ހުންނާނީ ކޮން އެއްޗެއް؟\n2020 ނިމުނުއިރު ދަރަނި 86.5 ބިލިއަނަށް\nދަރަނީގެ 10 މިލިއަން ދެއްކުމަށް ލުއި ލިބިއްޖެ


Sarukaaru Verinna Dhekolhah Fiyavalhu Alhai Dheytho Nasheed Anekka Ves Aadheys Kuran Fashaifi - Vaguthu\nސަރުކާރުގެ ވެރިނާއި ދެކޮޅަށް ފިޔަވަޅު އަޅައި ދޭތޯ ނަޝީދު އަނެއްކާވެސް އާދޭސް ކުރަނީ\n13 އަހަރުގެ ޖަލު ހުކުމް އެއް ތަންފީޒު ކުރަމުންދަނިކޮށް ބޭސް ފަރުވާއަށް ކަމަށް ބުނެ އިނގިރޭސިވިލާތުން ހިމާޔަތް ހޯއްދަވައިގެން އުޅުއްވާ ކުރީގެ ރައީސް މުހައްމަދު ނަޝީދު ދިވެހި ސަރުކާރުގެ ވެރިންނަށް ދަތިކުރުމުގެ ފިޔަވަޅު އަޅައިދިނުމަށް އަދޭސް ކުރުމުގެ ގޮތުން ޑެންމާކްގެ ބޮޑުވަޒީރާއި ބައްދަލުކުރައްވައިފިއެވެ.\nޑެންމާކުގެ ބޮޑު ވަޒީރު ލާސް ރަސްމުސެންއާ ރައީސް ނަޝީދު ބައްދަލުކުރެއްވީ ބުދަ ދުވަހު މެންދުރު ޕްރައިމް މިނިސްޓަރުގެ އޮފީހުގައެވެ.\nދިވެހިރާއްޖޭގެ ހަލަބޮލިވެފައިވާ ސިޔާސީ މަސްރަޙާ ގުޅޭ ގޮތުން މަޝްވަރާ ކުރައްވައި، ސަރުކާރުގެ ވެރިންގެ މައްޗަށް ޔޫރަޕިއަން ޔޫނިއަންގެ ޤައުމުތަކުން ފިޔަވަޅު އެޅުމާ ގުޅޭ ގޮތުން މި ބައްދަލުކުރެއްވުމުގައި ރައީސް ނަޝީދު ޑެންމާކް ބޮޑުވަޒީރާއި މަޝްވަރާ ކުރެއްވެވިއެވެ.\nނަޝީދު ޑެންމާކަށް ކުރައްވާ ދަތުރުފުޅު ނިންމަވާލެއްވުމަށްފަހު މިއަދު އިނގިރޭސިވިލާތަށް ފުރާވަޑައިގަންނަވާނެއެވެ.\nރާއްޖޭގެ ސިޔާސީ މަސްރަހު ހަލަބޮލިވެފައި ވަނިކޮށް ރާއްޖެއާއި ދެކޮޅަށް ފިޔަވަޅުއަޅަން އީޔޫ ކައުންސިލްގައި އެދެން އީޔޫ ޕާލެމެންޓުން ގަރާރެއް ފާސްކޮށްފައިވާއިރު އެ ގަރާރު ދިވެހި ސަރުކާރާއި ސަރުކާރުގެ ގިނަ ވުޒާރާތަކުން ވަނީ ކުއްވެރިކޮށް ފައެވެ.\nއޭޕްރީލް 5, 2018 11:59\nމި ނުބައިމީހާގެ ދުއްތުރާ ތަކުން ސަލާމަތްކަން އެދެނީ މާތްﷲގެ ހަޟްރަތުން....!!!\nއޭޕްރީލް 5, 2018 12:49\nބޮޑުގޮހޮޑާ ހެދިގެން އުޅޭމީހެއް\nއޭޕްރީލް 5, 2018 14:04\nމި ނަސީދުގެ ނުބައިކަމުން ގައުމު ސަލާމަތް ކުރައްވާނދޭވެ.\nއޭޕްރީލް 5, 2018 14:22\nގުރުއާން ނޫންއެހެންފޮތެއް ހޯދަންމިފަހަރު އެއުޅެނީ ބޯގޯސް\nއޭޕްރީލް 5, 2018 14:26\nތިމީހާއަކީ ދިވެހީންނަށް ހުރި ހަލާކެއް\nއޭޕްރީލް 5, 2018 14:37\nމިކަން ކޮށް ދިނުމުގެެ މުގާބިލެއްގެ ގޮތުން ކިތަށް ރަށުގަބާ ފައްޅި އަޅަން އެއްބަސްވީ؟\nއޭޕްރީލް 5, 2018 14:39\nމީނަ ވިއްކާނީ އިސްލާމް ދީން. މި ޔޫރަޕުގެ މީހުންނަށްވުރެ މުސްލިމުން ދެކެ ރުޅިއަރާ ބަޔަކު ނޫޅޭނެ.\nއޭޕްރީލް 5, 2018 14:40\nމިސިފައަށް އިސްލާމް ދީން ވިއްކަން ތެޅިތެޅިހުއްޓަ މަރު މިކަލޭގެ ބަލާއައިމަވެސް ޑެންމާކާ އިނގިރޭސިންނަށް މިގޮލާ ގޮވާނީވެސް.\nއޭޕްރީލް 5, 2018 14:51\nކިތަންމެ ފިޔަވަޅެއް އެޅިޔަސް ނަސީދަށްސަލާމަތެއް ނުވެވޭނެ.\nއޭޕްރީލް 5, 2018 16:29\nމިކަލޭގެ މިހާރު މިއުޅެނީ ގޮތްހުސްވެގެން މަރު އައިސް ޖެހުމުގެ ކުރިން މިމީހާ ތައުބާވުމަށް އެމްޑީޕީގެ ކުދިންކޮޅު ގޮވާލަދީބަލަ. ހެޔޮނުވާނެ .\nއޭޕްރީލް 5, 2018 17:27\nއޭޕްރީލް 5, 2018 18:41\nމީހުން އެކިކަންކަމަށް ސަލާމް ޖަހާ ހަދާ. މިވެސް އެކަމުގެ ވައްތަރެއް. އަންނި ސަލާން ޖަހަނީ މިބަލިކަށި ކުޑަ ގައުމަށް ބާރުގަދަ ޔޫރަޕިއަން ކޮމިއުނިޓީން "ހަމަލަދީ" މިގައުމުގެ ދުވަސް ދުއްވާލާފަ ނަމަވެސް އޭނަ މިގައުމުގެ ވެރިކަމަށް އަރުވަ ދޭށޭ ކިޔައިގެންނެވެ. މީކަމަށް އޭނަ ވަރަށް ބޮޑު އަދި ޔޫރިޕިއަން ކޮމިއުނިޓީ އަށް ވަރަށް މަގުބޫލު އަގެއްވެސް އޭނަ އެބަ ހުށަހަޅައެވެ. އެއީ އޭނަ ވެރިކަމަށް ގެނެސްދީފިއްޔާ، ރާއްޖޭގެ ގާނޫނީ އަސާސީގައި އިސްލާމް ދީން ނޫން އެހެން ދީން ތަކަށް ފުރުސަތު ނުއޮންނަ ގޮތަށް އޮންނަ އޮތުން ބަދަލުކޮށް ދިނުމެވެ. ހުރިގޮތަށް ހުރި ޝައިތޯނެއް.\nއޭޕްރީލް 5, 2018 18:52\nކަލޭމެނަށް ކޮން ގެރެންޓީއެއް އޮތީ ކަލޭމެން ސަލާމަތްވާނެކަމަށް. ސައްތަ ސައްތަ މުސްލިމުނޭ ކިޔާފަ އަނގަ އަރުވާނެ. ހުސް ނަމެއްގަ މުސްލިމުން. ނުބައިވި ހުރިހާ މުންކަރާތްތަކަށް ހިތްވަރު ދިނުން ކަލޭމެންގެ ކަމަކީ. ޔާމީނަކަސް ނަޝީދަކަސް މައުމުނަކަސް ހުސް އެކައްޗެއް.\nއޭޕްރީލް 5, 2018 18:54\nތި ކަލޭގެއަށް މަރުހަބަކިޔާނެ އިސްލަމްދީނުގެ ހުރިހާ އަދުއްވުން އިސްލަމީގައުމެއްގެ ވެރިޔަކު ތިގޮލަޔަކަށް ނުކެރޭނެ މިނަ އެހެން ވަސަނެއް ބޭނުންވާކަން އިއުލާންކުރީ ކެނަދާގަ އެހެންވެ އެކަމުގެ ހަނދާ މުސްލިމުންނަށް ހަނދާން ކޮށްދެން ނަސީދަކީ ސީދާ ޔަހޫދީންގެ ބޯއީއެއް


ކީރިތި ޤުރުއާނުގައިވާ ޢަދަދުގެ މުއުޖިޒާތްތަކާއި މީލާދީ ކަލަންޑަރު -3- – DhiSalafiyyah\nﷲ ތަޢާލާގެ ފޮތުގައި ޛިކުރުކުރައްވާފައިވާ ޙިސާބަކީ އަހަރުތައް ފާއިތުވެގެން ދިޔުމުގައި ބަދަލުވުމެއް ނެތް ކަނޑައެޅި ބަޔާންވެގެންވާ ޙިސާބެވެ. އެއީ ހަނދުގެ ޙިސާބެވެ.\nﷲ ތަޢާލާގެ އަންނަނިވި ވަޙީ ބަސްފުޅާމެދު ދަންނައެވެ.\n﴿وَلَبِثُوا فِي كَهْفِهِمْ ثَلَاثَ مِائَةٍ سِنِينَ وَازْدَادُوا تِسْعًا﴾ [سورة الكهف ٢٥]\nމާނައީ: “އެއުރެންގެ ހޮހޮޅައިގައި، އެއުރެން ތިންސަތޭކަ އަހަރާއި އަދި އިތުރަށް ނުވަ އަހަރު ތިއްބެވެ.”\nބައެއް ޢިލްމުވެރިން ވިދާޅުވެފައިވާނީ 300 އަހަރަކީ އިރަށް ނިސްބަތްވާ އަހަރު (solar years) ކަމަށެވެ. އަދި 309 އަހަރަކީ ހަނދުމަހުގެ އަހަރު (lunar years) ކަމަށެވެ. މިބުނުމަށް ޝައިޚު މުޙައްމަދު ބުން ޞާލިޙު އަލްޢުޘައިމީން ވަނީ ރައްދު ދެއްވާފައެވެ. ޝެއިޚުގެ ރައްދުގައި ބަޔާންކޮށްދެއްވާފައިވަނީ ﷲ ތަޢާލާގެ ޙަޟްރަތުގައި ޙިސާބަކީ ހަނދުމަހުގެ ޙިސާބުކަމެވެ.\nޝައިޚު މުޙައްމަދު ބުން ޞާލިޙު އަލްޢުޘައިމީން رحمه الله ވިދާޅުވިއެވެ.\n﴿وَازْدَادُوا تِسْعًا﴾ (މާނައީ: “އިތުރަށް ނުވަ އަހަރު”) މިބަސްފުޅުގެ މުރާދަކީ 309 އަހަރު އެބައިމީހުން އެތަނުގައި ތިބުމެވެ.\nމީހަކު ބުނެފާނެއެވެ. “309 އަހަރޭ ނުބުނީ ކީއްވެ ހެއްޔެވެ؟”\nފަހެ، ޖަވާބަކީ މީގެ މާނައަކީ ހަމަ މިއީއެވެ. (އެބަހީ: އާޔަތުގައި އެވަނީ ހަމަ 309 އަހަރުގެ ވާހަކައެވެ.) އެނެއްކަމަކު މާތްވެގެންވާ ޤުރުއާނަކީ އެންމެ ބަލާޣާތްތެރި ފޮތެވެ. ފަހެ، އާޔަތްތަކުގެ ނިމުން އެއްގޮތް ކުރެއްވުމުގެ ގޮތުން ވަޙީކުރައްވާފައިއެވަނީ ﴿ثَلَاثَ مِائَةٍ سِنِينَ وَازْدَادُوا تِسْعًا﴾ އެވެ. އަދި އެއީ ބައެއް މީހުން ބުނާ ފަދައިން އިރުގެ އަހަރުން 300 އެއީ ހަނދު މަހުގެ އަހަރުން އިތުރު ނުވަ އަހަރަށް ވާތީއެއް ނޫނެވެ. ފަހެ، ހަމަކަށަވަރުން ﷲ ތަޢާލާގެ ބަސްފުޅުގެ މުރާދަކީ އެއީ ކަމަށް އަހަރެމެންނަށް ހެކި ނުވެވޭނެއެވެ. ﷲ ތަޢާލާގެ ބަސްފުޅުގެ މުރާދަކީ އެއީ ކަމަށް ހެކިވާނީ ކާކު ހެއްޔެވެ؟ އިރު އަހަރުގެ 300 އަހަރު، ހަނދުމަހުގެ 309 އަހަރާ އެއްވަރުވީ ކަމުގައިވިޔަސް، ފަހެ ﷲ ތަޢާލާގެ މުރާދަކީ އެއީ ކަމަށް ހެކި ނުވެވޭނެއެވެ. އެހެނީ ﷲ ތަޢާލާގެ ޙަޟްރަތުގައި ޙިސާބަކީ ހަމަ އެންމެ ޙިސާބެކެވެ.\nﷲ ތަޢާލާގެ ޙަޟްރަތުގައިވާ ޙިސާބުގެ ޢަލާމާތްތަކަކީ ކޮބާ ހެއްޔެވެ؟\nޖަވާބަކީ: އެއީ ހުޅެވިހަނދެވެ. އެހެންކަމުން އަހަރެމެން ބުނާނީ، އިރުގެ އަހަރުން 300 ކަމަށާއި ހަނދުގެ އަހަރުން އިތުރު ނުވަ އަހަރު ކަމަށް ބުނާ ބަހަކީ ޟަޢީފު (ބަލިކަށި) ބުނުމެކެވެ.\nފުރަތަމައީ: ހަމަކަށަވަރުން ﷲ ތަޢާލާގެ މުރާދަކީ އެއީ ކަމަށް އަހަރެމެންނަށް ހެކި ނުވެވޭނެއެވެ.\nދެވަނައީ: ހަމަކަށަވަރުން ﷲ ތަޢާލާގެ ޙަޟްރަތުގައި މަސްތަކާއި އަހަރުތައް ބިނާވެގެންވަނީ ހަނދުމަހުންނެވެ. އެއިލާހު ވަޙީކުރައްވާފައިވެއެވެ.\n﴿هُوَ الَّذِي جَعَلَ الشَّمْسَ ضِيَاءً وَالْقَمَرَ نُورًا وَقَدَّرَهُ مَنَازِلَ لِتَعْلَمُوا عَدَدَ السِّنِينَ وَالْحِسَابَ …﴾ [سورة يونس ٥]\nމާނައީ: “އެއިލާހީ އަލިކަމެއްކަމުގައި އިރު ލައްވާ، ނޫރެއްކަމުގައި ހަނދު ލެއްވި އިލާހެވެ. އަދި އެހަނދު ހިނގުމަށް މަންޒިލުތަކެއް މިންވަރުކުރެއްވިއެވެ. (އެއީ) ތިޔަބައިމީހުން އަހަރުތަކުގެ ޢަދަދާއި (މައްސަރުތަކާއި ދުވަސްތަކުގެ) ޙިސާބު ދެނެގަތުމަށްޓަކައެވެ…”\n﴿يَسْأَلُونَكَ عَنِ الْأَهِلَّةِ قُلْ هِيَ مَوَاقِيتُ لِلنَّاسِ وَالْحَجِّ …﴾ [سورة البقرة ١٨٩]\nމާނައީ: “ހުޅެވިހަނދާމެދު ކަލޭގެފާނާ އެއުރެން ސުވާލު ކުރެތެވެ. ކަލޭގެފާނު ވިދާޅުވާށެވެ! އެއީ މީސްތަކުންނަށް (އެކިއެކި ކަންކަމުގެ) ވަގުތު އެނގުމަށާއި ޙައްޖުގެ ދުވަސްތައް ފާހަގަކުރުމަށްވާ އެއްޗެކެވެ”. – ޝައިޚުގެ ބަސްކޮޅު ނިމުނީއެވެ. –\nހަނދާއި ހުޅެވިހަނދަށް ބަލައިގެން (މަސްތަކާއި އަހަރުތައް) ޙިސާބުކުރުމަކީ ނަބީބޭކަލުންނާއި އެބޭކަލުންގެ ޤައުމުތަކުގެ މީސްތަކުންވެސް ކޮށްއުޅުނު ކަމެކެވެ. ނަމަވެސް އިރަށް ބަލައިގެން (މަސްތަކާއި އަހަރުތައް) ޙިސާބުކުރުމަކީ ޖާހިލު ދީންތަކަށް ތަބާވީ މީހުން ކޮށްއުޅުނުކަމެކެވެ. މިއަދު ވަރަށް ގިނަ މުސްލިމުންވެސް އެބައިމީހުންނަށް ތަބާވާކަމީ ވަރަށް ހިތާމަ ހުރި ކަމެކެވެ.


ޓޮކްސޯޕްލާޒްމޯސިސް - ވިކިޕީޑިއާ\nޓޮކްސޯޕްލާޒްމޯސިސް(އިނގިރޭސި ބަހުން: Toxoplasmosis) އަކީ ބުޅާ ފަދަ ޖަނަވާރުގެ ހަށިގަނޑުގައި އުޅޭ ޖަރާސީމްގެ ވައްތަރެއް ކަމުގައިވާ ޕެރަސައިޓް އަކުން ޖެހޭ ބައްޔެކެވެ. ދިފާޢީ ނިޒާމް ރަގަޅަށް ހުންނަ މީހުންގެ ހަށިގަނޑަށް މިޖަރާސީމް ވާޞިލްވި ނަމަވެސް، މިބަލީގެ ޢަލާމާތްތައް ނުފެނިހުރެއެވެ. ނަމަވެސް ދިފާޢީ ނިޒާމް ބަލިކަށިވެއްޖެނަމަ، ބަލީގެ އަލާމާތްތައް ފެށި، އުދަގޫތައް ފެންނަން ފަށައެވެ. މިބަލީގެ ނުރައްކާބޮޑީ މިބަލީގެ ސަބަބުން ލޮލަށް ގެއްލުންވުން، މާބަނޑު މީހުންނަށާއި، ބަނޑުގައިވާ ދަރިފުޅަށް މީގެ އަސަރުކުރުން ގާތްކަމުންނެވެ. މިބަލި ޖައްސާ ޕެރަސައިޓް އަކީ ޓޮކްސޯޕްލާޒްމާ ގޮންޑީ އެވެ.\n2 ބަލީގެ ފުރަތަމަ އަލާމާތްތައް\n3 ބަލީގެ ނުރައްކާ\n3.1 ބަނޑުގައިވާ ދަރިފުޅަށް މިބަލީގެ އަސަރުކުރުން\n3.2 ލޮލުގެ ފެނުމަށް އަސަރުކުރުން\n5 ބަލީގެ ފަރުވާ\nޓޮކްސޯޕްލާޒްމޯސިސް ޖެހެނީ ޓޮކްސޯޕްލާޒްމާ ގޮންޑީ ގެ ބިސް އިންސާނާގެ ހަށިގަނޑަށް ވަނުމުންނެވެ. މިއީ ބުޅަލުގެ ނަޖިހުގައި ހުންނަ ޖަރާސީމަކަށްވާތީ، މިޖަރާސީމް ބުޅަލުގެ ނަޖިހުގެ ޒަރީޢާއިން އެހެން ޖަނަވާރުތަކަށާއި، އިންސާނުންނަށް ވާޞިލްވާގޮތް މެދުވެރިވެއެވެ. ބަލީގެ ޖަރާސީމް ހަށިގަނޑަށް ވަދެދާނެ ސަބަބުތަކުގެ ތެރޭގައި:-\nބުޅާއުޅޭ ފުރާޅުތަކުން ފެންނަގައި އެފެން ބޮވިގެން\nފަތްޕެލި ކާންބޭނުންކުރާއިރު ރަގަޅަށް ނުދޮވެހުރުމުން : ގަސްކާނާގެ ގޮތުގައި ބޭނުންކުރާ ގެރިގުއި ފަދަ ތަކެތީގައި ޖަރާސީމް ހުރެ، އެތަކެތި ފަތްޕިލާވެލީގައި ހޭކިފައި ހުރެދާނެތީ އެވެ.\nއެއްގަމު ޖަނާވަރުގެ މަސް ކެއުމުގައި އެމަހުގައި ޓޮކްސޯޕްލާޒްމާ ގެ ބިސް ހުރިނަމަ އެމަސް ކެވިގެން : މިފަދަ މަސްކާނާމަ ރަގަޅަށް ކައްކައިގެން ކާށެވެ.\nމާބަނޑު އަންހެނަކަށް ޖެހިފައި ހުރިނަމަ ބަނޑުގައިވާ ދަރިފުޅަށް\nބަލިޖެހިފައިވާ މީހެއްގެ ހަށިގަނޑުން ގުނަވަނެއް ލެއްވުމުން\nބަލީގެ ފުރަތަމަ އަލާމާތްތައް[އުނިއިތުރު ގެންނަވާ]\nހުން ވައްތަރު ވެފައި ހުންނަ ކަހަލަ އިހްސާސެއްވުން\nގައިގައި ރިއްސުން، ބޮލުގައި ރިހުން، ކަރުގައި ރިއްސުން، އަދި ކަރުގައި ގޮށްލުން\nލޮލަށް ފެނުމުގައި ފުސްވެފައިހުރުން\nކުނޑިކޮޅުތަކެއް ލޮލުގެ ކުރިމަތިން ފެންނަހެން ހީވުން\nބަލީގެ ނުރައްކާ[އުނިއިތުރު ގެންނަވާ]\nބަނޑުގައިވާ ދަރިފުޅަށް މިބަލީގެ އަސަރުކުރުން[އުނިއިތުރު ގެންނަވާ]\nމާބަނޑު ދުވަސްވަރު މިބަލި ޖެހުމުން ބަނޑުގައިވާ ދަރިފުޅަށް ބަލީގެ އަސަރު ކުރާގޮތްވެއެވެ. ބަލިވެ އިންނަތާ ކުރީކޮޅު މިބަލީގެ ޖަރާސީމް ހަށިގަނޑަށް ވާޞިލްވެއްޖެނަމަ ދަރިފުޅަށް މީގެ އަސަރުކުރުން ބޮޑުވެއެވެ. އެގޮތުން:-\nލޮލުގެ ރެޓިނާ ފަށަލަ ދުޅަވެ ލޮލުގެ ފެނުމަށް ބަދަލުއައުން\nބޮޑުވަމުން އަންނަ ދުވަސްވަރު ބުއްދިއަށް ހީނަރުކަން އައުން\nކަންފަތުގެ މައްސަލަ ޖެހުން\nޗިސްމޭ ދުޅަވުން، ހުންކޮށި ދުޅަވުން\nއުފަންވުމާއެކު ރީނދޫވުމުގެ ފުރުޞަތު އިތުރުވުން\nކުރިން ޓޮކްސޯޕްލާޒްމޯސިސް ޖެހިފައި ހުރިމީހަކު ބަލިވެ އިންނަމަ ބަނޑުގައިވާ ދަރިފުޅަށް ބަލި ވާޞިލްވުމުގެ ފުރުޞަތު ކުޑައެވެ.\nލޮލުގެ ފެނުމަށް އަސަރުކުރުން[އުނިއިތުރު ގެންނަވާ]\nބަލިޖެހޭތާ ކުރީކޮޅު ފަރުވާ ނުކުރެވިއްޖެނަމަ ލޮލުގެ ފެނުމަށް އަސަރުކުރުން އެކަށީގެންވެއެވެ. ލޮލަށް ލިބޭ ގެއްލުން ބިނާވެފައި އޮންނަނީ ބަލީގެ އަސަރުކުރާ މިންވަރަށާއި، ފަރުވާގެ އަވަސް ލަސްމިނަށެވެ. ބަލިޖެހުމާއި ގުޅިގެން އަވަހަށް ފަރުވާ ނުކުރެވިއްޖެނަމަ، ލޮލުގެ ކޮޔަށް ލިބޭ ގެއްލުމުގެ ސަބަބުން ލަކުނުލައި ލޮލުގެ ފެނުމަށް ބުރޫއެރުން އަދި ލޮލަށް ނުފެނުން ވެސް އެކަށީގެންވެއެވެ.\nބަލި ޖެހިފައިވޭތޯ ބެލުމަށް ލޭގެ ޓެސްޓެއްކުރުން\nބަނޑުގައިވާ ދަރިފުޅަށް ބަލީގެ އަސަރު ކޮށްފައިވޭތޯ ބެލުމަށް ފެންދުލިން އެތިކޮޅެއް ނަގައިގެން ޓެސްޓްކުރުން\nބުޅަލުގެ ނަޖިހުން ރައްކާތެރިވުން\nފުރާޅުން ފެން ނެގުމުގައި ރައްކާތެރި ގޮތްތައް އަބަދުވެސް ބޭނުންކުރުން\nފުރާޅުން ނަގާފެން ކައްކައިގެން ނޫނީ ބޭނުންނުކުރުން\nތަރުކާރީ އާއި މޭވާ އަދި ޚާއްޞަކޮށް ރޯފަތް ވަރަށް ރަގަޅަށް ދޮވެގެންނޫނީ ބޭނުންނުކުރުން\nރޯކިރު އެއްގަމު މަސް ރަގަޅަށް ކައްކައިގެން ބޭނުންކުރުން\nބަލީގެ ފަރުވާ[އުނިއިތުރު ގެންނަވާ]\nޓޮކްސޯޕްލާޒްމޯސިސްގެ އުދަގޫތައް ނުވާނަމަ، ފަރުވާ ބޭނުމެއް ނުވެއެވެ. ނަމަވެސް ހަށިގަނޑުގެ ދިފާޢީ ނިޒާމް ބަލިކަށިވެ، ބަލީގެ އުދަގޫވާނަމަ، ޑޮކްޓަރަށް ދެއްކުން މުހިއްމެވެ. ބަލީގެ ފަރުވާ ދިނުމުގައި ބޮޑަށް ސަމާލުކަން ދެވެނީ މާބަނޑު މީހުންނަށާއި އަލަށްވިހާފައިވާ ތުއްތު ކުދިންނަށެވެ. ޚާއްޞަކޮށް ލޮލަށް ބަލީގެ އަސަރުކޮށްފިނަމަ، އަވަހަށް ފަރުވާ ދިނުން މުހިއްމެވެ.\nމި ޞަފްހާ އަށް އެންމެ ފަހުން ބަދަލެއް ގެނެވިފައިވަނީ4އެޕްރީލް 2013، 21:08 ގައެވެ.


ވަޒީފާ އަދާކުރާ ސެކްޝަނާއި ތަން:\n- އިތުރުގަޑީގައި މަސައްކަތްކުރަން ޖެހޭނަމަ، ހަމަޖެހިފައި އޮންނަ އުސޫލެއްގެމަތިން އިތުރުގަޑީގެ ފައިސާ ލިބޭނެއެވެ.\n- ހަމަޖެހިފައިވާ ތާވަލްތަކާ އެއްގޮތަށް ލެބުގައި ނަގާ ޕްރެކްޓިކަލްތަކަށް ތައްޔާރުކުރުން.\n- ޕްރެކްޓިކަލްއަށް ބޭނުން ތަކެތީގެ ލިސްޓް ލިބުމުން، ތަކެތި ހަމަކުރުން.\n- ޕްރެކްޓިކަލް ނިމުމުން، އިކުއިޕްމަންޓްތައް ނަގައި ސާފުކުރުން.\n- ލެބުގައި ބޭނުންކުރާ ހުރިހާ އިކުއިޕްމަންޓްތަކާއި ތަކެތި އިންތިޒާމްކޮށް ބެލެހެއްޓުން.\n- ލެބުގައި ފިލާވަޅުތައް ނަގައިދޭއިރު ޓީޗަރަށް އެހީތެރިވެދިނުން.\n- ސެޝަން ނިމުމުން، ދޮރުތައް ލައްޕައި، ސްޓޯރޫމްއާއި ލެބް ތަޅުލުން.\n- ސެޝަން ފެށުމުގެ ކުރިން ޤަވައިދުން ސްކޫލުގެ އޮފީހުން ތަޅުދަނޑި ނަގައިގެން، ލެބް ހުޅުވުމާއި، ސެޝަން ނިމުމުން ލެބް ތަޅުލުމަށްފަހު އޮފީހާ ތަޅުދަނޑި ހަވާލުކުރުން.\n- ލެބުން ހަލާކުވާ ތަކެތީގެ ލިސްޓް ތައްޔާރުކޮށް ބެލެހެއްޓުން.\n- ކޮންމެ އަހަރެއް ނިމުމުން، އިންވެންޓްރީ ޗެކްކޮށް، ސްކޫލުގެ އޮފީހަށް ރިޕޯޓް ހުށަހެޅުން.\nމަޤާމުގެ މަސައްކަތާ ގުޅޭ ދާއިރާއަކުން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް4ގެ ސަނަދެއް ހާސިލުކޮށްފައިވުމާއެކު، މަޤާމުގެ މަސައްކަތާ ގުޅޭ ދާއިރާއެއްގައި4އަހަރު ދުވަހުގެ މަސައްކަތުގެ ތަޖުރިބާ ލިބިފައިވުން. ނުވަތަ؛\nމަޤާމުގެ މަސައްކަތާ ގުޅޭ ދާއިރާއަކުން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް5ގެ ސަނަދެއް ހާސިލުކޮށްފައިވުމާއެކު، މަޤާމުގެ މަސައްކަތާ ގުޅޭ ދާއިރާއެއްގައި2އަހަރު ދުވަހުގެ މަސައްކަތުގެ ތަޖުރިބާ ލިބިފައިވުން. ނުވަތަ؛\nމަޤާމުގެ މަސައްކަތާ ގުޅޭ ދާއިރާއަކުން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް6ގެ ސަނަދެއް ހާސިލުކޮށްފައިވުން. ނުވަތަ\nމަޤާމުގެ މަސައްކަތާ ގުޅޭ ދާއިރާއަކުން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް4ގެ ސަނަދެއް ހާސިލުކޮށްފައިވުމާއެކު، ގުޅުންހުރި އެހެން ދާއިރާއަކުން ލެވެލް5ގެ ސަނަދެއް ނުވަތަ އެއަށްވުރެ މަތީ ސަނަދެއް ހާސިލުކޮށްފައިވުން.\nވަޒީފާއަށް ޤާބިލް ފަރާތެއް ހޮވުމުގައި ބެލެވޭ ކަންތައްތައް:\nކޮމްޕިއުޓަރަށް އަހުލުވެރިވެފައިވާ މިންވަރަށް ބަލައިގެން.\nމި މަޤާމަށް މީހުން ނެގުމަށް ހަމަޖެހިފައިވަނީ، އިންޓަވިޔު ކުރުމަށް ފަހުގައެވެ. އިންޓަވިޔު އޮންނާނީ، 22 އެޕްރީލް 2015 އާއި 27 އޭޕްރީލް 2015 އާ ދެމެދުގެ ތާރީޚެއްގައި ރެހެންދި ސްކޫލުގައެވެ.\nމި މަޤާމަށް އެދިފައިވާ ޝަރުޠު ހަމަވާ ފަރާތްތަކުގެ އަދަދު 15 އަށްވުރެ ގިނަނަމަ، ވަޒީފާއަށް ކުރިމަތިލާފައިވާ ފަރާތްތަކުގެ ތަޢުލީމީ ފެންވަރާއި ތަޖުރިބާއަށް ބެލުމަށްފަހު، ޝޯޓްލިސްޓް ކުރެވޭނެއެވެ. އިންޓަވިއު ކުރެވޭނީ ޝޯޓް ލިސްޓް ކުރާއިރު ހޮވޭ ފަރާތްތަކަށެވެ.\nމި ޢިއުލާނާ ގުޅިގެން މި މަޤާމަށް ކުރިމަތިލާ ފަރާތްތަކުގެ ތެރެއިން ޝަރުޠު ހަމަވާ ފަރާތްތަކާ އިންޓަވިއު ކުރުމަށްފަހު، އެންމެ މަތީ މާކްސް ލިބޭ، އަދި އެންމެ ޤާބިލުކަމަށް ފެންނަ ފަރާތަކަށް މި ވަޒީފާ ހަމަޖައްސައިދެވޭނެއެވެ.\nޝަރުތު ހަމަވާ ފަރާތަކުން ހުށަހަޅަންޖެހޭ ތަކެތި:\nސިވިލް ސަރވިސްގެ ވަޒީފާއަށް އެދޭ ފޯމް (ސިވިލް ސަރވިސްގެ ވަޒީފާއަށް އެދޭ ފޯމު، މި ސްކޫލުގެ އޮފީހުން ލިބެން ހުންނާނެއެވެ. އަދި ސިވިލް ސަރވިސް ކޮމިޝަނުގެ ވެބްސައިޓުން (www.csc.gov.mv ން) ޑައުންލޯޑް ކުރެވެން ހުންނާނެއެވެ.)\nސިވިލް ސަރވިސްއަށް / ސަރުކާރަށް ޚިދުމަތްކުރުމުގެ އެއްބަސްވުމެއް އޮތް މުވައްޒަފުން، ކުރިމަތިލާ މަޤާމަށް ހޮވިއްޖެނަމަ، އަދާކުރަމުންދާ ވަޒީފާއިން ވީއްލުމާމެދު އިޢުތިރާޒެއް ނެތްކަމަށް، އެ މުވައްޒަފު ވަޒީފާ އަދާކުރާ އޮފީހުގެ ލިޔުމެއް.\nލިބިފައިވާ ތަޢުލީމާއި ތަމްރީނު ދެނެގަތުމަށް ބޭނުންވާ ލިޔުންތައް (މޯލްޑިވްސް ކޮލިފިކޭޝަންސް އޮތޯރިޓީން ފެންވަރު ބަލައި، ތައްގަނޑު ޖަހާފައިވާ ލިޔުމުގެ ކޮޕީ)\nވަޒީފާއަށް އެދޭ ފަރާތުގެ ދިވެހި ރައްޔިތެއްކަން އަންގައިދޭ ކާޑުގެ ދެފުށުގެ ލިޔުންތައް ފެންނަ، ލިޔެފައިވާ ލިޔުންތައް ކިޔަން އެނގޭފަދަ ސާފު ކޮޕީއެއް\nވަޒީފާއަށް ކުރިމަތިލާ ފަރާތުގެ ވަނަވަރު / ސީ.ވީ (ގުޅޭނެ ފޯނު ނަންބަރާއެކު)\nމި މަޤާމަށް ޝަރުޠުހަމަވާ ފަރާތްތަކުން، 2015 އެޕްރީލް 19 ވާ އާދީއްތަ ދުވަހުގެ މެންދުރުފަހު 13.00 ގެ ކުރިން، ބަޔާންކުރެވިފައިވާ ތަކެއްޗާއެކު، ރެހެންދިސްކޫލުގެ އޮފީހަށް ހުށަހެޅުން އެދެމެވެ.\nމި ޢިއުލާނާ ގުޅިގެން މި މަޤާމަށް ކުރިމަތިލާ ފަރާތްތަކުގެ ތެރެއިން ޝަރުޠުހަމަވާ ފަރާތްތަކާ އިންޓަވިއު ކުރުމަށްފަހު އެންމެ މަތީ މާކްސް ލިބޭ، އަދި އެންމެ ޤާބިލުކަމަށް ފެންނަ ފަރާތަކަށް މި ވަޒީފާ ހަމަޖައްސައިދެވޭނެއެވެ.\nމި އިޢުލާނާ ގުޅިގެން އިތުރު މަޢުލޫމާތު ސާފުކުރަން ބޭނުންވާ ފަރާތްތަކުން، މި ސްކޫލުގެ 3359901 ނަންބަރު ފޯނަށް ގުޅުން އެދެމެވެ.\n18 ޖުމާދަލްއާޚިރާ 1436\nޕަބްލިޝްކުރި ތާރީޚު: 09 އޭޕްރިލް 2015\nޕަބްލިޝްކުރި ގަޑި: 16:35\nސުންގަޑި: 19 އޭޕްރިލް 2015 13:00


Ingireysi safeeru, chief of defence aa badhalu kurahvaifi\nއިނގިރޭސި ސަފީރު، ޗީފް އޮފް ޑިފެންސްއާ ބައްދަލްކުރައްވައިފި\nއިނގިރޭސިވިލާތުން ދިވެހިރާއްޖެއަށް ކަނޑައަޅުއްވާފައި ހުންނަވާ ސަފީރު ކެރޮން ރޮސްލާ، ޗީފް އޮފް ޑިފެންސް ފޯސް މޭޖާ ޖެނެރަލް އަބްދުﷲ ޝަމާލް މިއަދު ބައްދަލްކުރައްވަނީ --\nއިނގިރޭސިވިލާތުން ދިވެހިރާއްޖެއަށް ކަނޑައަޅުއްވާފައި ހުންނަވާ ސަފީރު ކެރޮން ރޮސްލާ، ޗީފް އޮފް ޑިފެންސް ފޯސް މޭޖާ ޖެނެރަލް އަބްދުﷲ ޝަމާލުއާ މިއަދު ބައްދަލުކުރައްވައިފި އެވެ\nބަންޑާރަކޮށީގައި މިއަދު ކުރިއަށްދިޔަ މި ބައްދަލުވުމުގައި، އެމްއެންޑީއެފްގެ ގާބިލްކަން އިތުރު ކުރުމަށް އެހީތެރިކަން ފޯރުކޮށްދެވިދާނެ ދާއިރާތަކާ ގުޅޭ ގޮތުން ދެ ބޭފުޅުން މަޝްވަރާކުރެއްވި ކަމަށް އެމްއެންޑީއެފުން ބުނެއެވެ.\nއަދި، އެމްއެންޑީއެފްގެ ސްޓެރެޓަޖީ މިސްރާބާ ބެހޭގޮތުންނާއި، މެރިޓައިމް ސެކިއުރިޓީ އަދި ކައުންޓާ ޓެރަރިޒަމްއާ ގުޅޭ ގޮތުން ދެ ގައުމުގެ ގުޅުން ބަދަހި ކުރެވިދާނެ ދާއިރާތަކާ ބެހޭގޮތުން ވެސް ދެ ބޭފުޅުން މަޝްވަރާކުރައްވާފައިވާ ކަމަށެވެ.\nއިނގިރޭސި ސަފީރު، ޗީފް އޮފް ޑިފެންސްއާ މިއަދު ބައްދަލްކުރައްވާފައިވާއިރު މިދިޔަ ބުރާސްފަތި ދުވަހު ކ. މާފުށީގައި މަސްތުގެ ހާލުގައި އައުރަ ނިވާނުކޮށް އުޅުނު އިނގިރޭސި އަންހެނަކު ހައްޔަރުކުރި މައްސަލަ ވަނީ ވަރަށް ހޫނުވެފައެވެ. އަދި އެ މައްސަލައާއި ގުޅިގެން ރާއްޖޭގެ ފަތުރުވެރިކަމަށް އަސަރު ކުރާނެ ކަމަށް ބުނެ މަޖިލީހުން ވަނީ އޭނާގެ ކިބައިން މައާފަށްވެސް އެދިފައެވެ.\nއަންހެން ފަތުރުވެރިޔާ، ފުލުހުން ހައްޔަރުކުރީ މާފުށީގެ މަގުމަތީގައި ނިވާކަން ކުޑަ ހެދުމެއްގައި އުޅެނިކޮށެވެ. އޭނާ ނިވާ ކުރުމަށް ފުލުހުން މަސައްކަތް ކުރުމުން ވަނީ ގަދަކަން ދައްކައި ފުލުހުންނަށް ހުރަސް އަޅާފަ އެވެ. އެހެންވެ ފުލުހުން އޭނާ ހައްޔަރުކުރަން ޖެހުނީ ގަދަކަމުންނެވެ. އަންހެން މީހާގެ އަމަލުތަކަށް ގިނަ ބަޔަކު ދަނީ ފާޑުކިޔަމުންނެވެ.


ޙައްޖު: މުސްލިމުންނަށް އޮތް އިމްތިޙާނެއް - DhiDaily\nހުކުރު, މެއި 14, 2021\nޙައްޖު: މުސްލިމުންނަށް އޮތް އިމްތިޙާނެއް\nއިސްލާމްކަމުގެ 5ވަނަ ރުކުން ކަމުގައިވާ ޙައްޖުގެ މާތް އަޅުކަން އަޅުގަނޑުމެންނާއި ދާދި މިދާކަށް ދުވަހު ޢަލްވަދާޢު ކިޔައިފިއެވެ. ޙައްޖުގެ އެންމެހާ މަނާސިކުތަށް އަދާކުރި އެންމެހާ ޙައްޖާޖީންގެ އިޙުސާސްތަކަކީ ދުލަކުން، ޤަލަމަކުން ބަޔާން ކޮށްދެވޭވަރުގެ އިޙުސާސްތަކެއް ނޫނެވެ. ޙައްޖު ފަރުޟުވާނެ ކަމަށް މާތް ﷲ އަންގަވާފައިވަނީ ”ކުޅަދާނަކަން“ ލިބިފައިވާ މުސްލިމުންނަށެވެ. ސަަބަބުތަކެއް ނެތިއެއްވެސް ނޫނެވެ. ޙައްޖުގެ މާތް އަޅުކަމަކީ އެތަކެއް ތަކުލީފެއް އުފުލައި، އެތަކެއް ޤުރުބާނީ ތަކެއްވެގެން ކުރެވޭ އަޅުކަމެކެވެ. އެހެންނަމަވެސް، އެންމެހައި ޙައްޖާޖީން ކުރަނީ އެއްކަމެކެވެ. ލައިގެން ހުންނަނީ އެއްކަހަލަ ފޭރާމެކެވެ. ޒުވާނެއް މުސްކުޅިއެއް ތަފާތެއް ނުވެއެވެ. ފަޤީރެއް މުއްސަންޖެއް ވައްކެތް ނުވެއެވެ.\nމާތް ﷲ އެކަލާނގެ އަޅުތަކުން އިމްތިޙާން ކުރައްވަނީ އެކި ގޮތް ގޮތަށެވެ. ތިމާ ބޭނުންވާ އެއްޗެއް ތިމާ އަތުން ބީވެގެން ހިނގައިދާނެެއެވެ. ދިމާގެ ސިއްޙަތު ގޯސްވެ ރަނގަޅުވާ ދުވަސް ދުވަސް ވެސް އާދެއެވެ. ތިމާގެ މާލީ ތަނަވަސްކަން އެއްގޮތަކަށް އަބަދަކު ދެމިއެއް ނޯވެއެވެ. މިއީ ހައްތަހާވެސް އިމްތިޙާނެވެ. އެހެންނަމަވެސް އުފާވެރިކަން ލިބިގެންވަނީ ހަމައެކަނި ކެތްތެރި އަޅުންނަށެވެ.\nޙައްޖުގެ އަޅުކަމަށް އަޅުގަނޑުމެން ނަޒަރު ހިންގާލާއިރު، ތަފާތު އެކި އެކި ޚާއްސައެހީއަށް ބޭނުންވާ މީހުން އަޅުގަނޑުމެންނަށް ފެނެއެވެ. އެހެން އިންސާނެއްގެ އެހީއާއި ނުލާ ޙައްޖުގެ އަޅުކަންތައް އަދާ ނުކުރެވޭ މީހުން ބައިވަރެވެ. މިފަދަ މަންޒަރު ތަކަކީ އަޅުގަނޑުމެން ލޮލަށް ފެންނަ މަންޒަރުތަކެވެ. އެހެންނަމަވެސް، ދަންނަވަން މިއުޅޭ ވާހަކައަކީ އަޅުގަނޑުމެންގެ ތެރޭއިން ޙައްޖުގައި ލޮލަށް ނުފެނި ހިތާމަ ކުރާ ބޮޑެތި ތަކުލީފުތަކުގައި ފަތަން ޖެހިފައިވަނީ ކިިތައް ބޭފުޅުންކަން އަޅުގަނޑުމެންނަށް ތަސައްވަރު ކުރެވޭ ތޯ އެވެ. ޙަރަމްފުޅުގައި އެކުގައި ޖެހިގެން ނަމާދަށް ހުންނަ އަޚާގެ ތަކުލީފުތައް އަޅުގަނޑުމެންގެ ހިތަށް ތަސައްލީ ކުރެވޭނެ ތޯއެވެ. ކޮންމެ ޙާލެއްގައި ހުރި މީހެއް ކަމުގައި ވީ ނަމަވެސް، ޙައްޖުގެ އަޅުކަމުގައި ތަފާތު ކުރުމެއް ނެތެވެ. ދީނުގައި މި ފަދަ ތަފާތުުކުރުމެއް ނެތް އިރުގައި، އަޅުގަނޑުމެން އެކަކު އަނެކަކާއި ތަފާތުކުރުމުގެ ޙައްޤެއް އެބައޮތް ތޯއެވެ.\nމިއަހަރުގެ ޙައްޖާޖީންގެ ތެރޭގައި ހިމެނުނު އެއްބަޔަކީ މުޅި ދުނިޔެ ސިއްސުވާލި ޢުދުވާނީ ޙަމަލާއެއް މުސްލިމުންނަށް ދިން ނިޔު ޒިލެންޑުގެ ކްރައިސްޓް ޗާރޗްގައި ޝަހީދުވި ޢާއިލާ ތަކުގެ މެންބަރުން އަދި އެ ޙަމަލާ އިން ސަލާމަތްވި މީހުންނެވެ. އެމީހުންގެ ކައިރިން ތަވާފް ކުރި މީހުންނަށް އެމީހުން އެނގޭނެ ހެއްޔެވެ. އެމީހުން ގެ ހިތުގައި އަޅަމުން ދިޔަ ވޭން ތަހަންމަލު ކުރެވޭނެ ހެއްޔެވެ. އޭގެ ތެރެއިން އެކަކަކީ އެ ޙަމަލާ ހިނގި އިރު އެ ޙަމަލާއިން އެނާގެ ތުއްތު ދަރިފުޅު ސަލާމަތް ކުރުމަށް ދަރިފުޅުގައިގާ ބައްދައިގަނެގެން ހުރި ވަސީމްއެވެ. މި ޙަމަލާގައި ވަސީމް ގެ ގަޔަށް9ވަޒަން އަރާފައި ވެއެވެ. އެނާ ވަނީ3ހަފްތާ މި ކަމުގެ ސަބަބުން ކޯމާއެއްގައި އޮވެފައެވެ. އަދި މާތް ﷲގެ ރަޙުމަތްފުޅުން ވަސީމްއާއި ވަސީމްގެ4އަހަރުގެ އަންހެން ދަރިފުޅުވެސް ސަލާމަތްވިއެެވެ. މިފަދަ އެތަކެއް ކަންތައްތަކެއް ދިމާވެފައިވާ އެތަކެއް ޙައްޖާޖީންނެއް ޙައްޖަށް ދާނެކަން ކަށަވަރެވެ. ކިތަންމެ ބޮޑު ކަމެއް ދިމާވެފައިވާ މީހަކަށްވެސް މާތް ﷲ އިރާދަކުރައްވައިފި ނަމަ ޙައްޖަށް ދެވިދާނެއެވެ. އުންމީދު ކަނޑާނުލައްވާށެވެ. ކެއްތެރިވެ ވަޑައިގަންނަވާށެވެ. އަޅުގަނޑުގެ ދުޢާއަކީ އަޅުގަނޑުމެން އެންމެނަށްވެސް ޙައްޖުގެ އަޅުކަން އަދާކުރުމުގެ ނަސީބު މާތް ﷲ މިންވަރުކުރެއްވެވުމެވެ.\nއަޝްރަފަށް ފެނިލެއްވި ހުވަފެނުން އަޅުގަނޑަށް ފެނުނީ…!\nމެއި 5, 2021\nއެ ހަނދާނުގައި… ”ޖަމީލާ ޙަސަން“\nމެއި 1, 2021\nފިޓަނަސް ދާއިރާގައި ފިޔަޖަހަމުން އަންނަ ”އައިހަމް“\nއޭޕްރިލް 30, 2021


Anbimeehaa Ah Aniyaa Kurumun Dhe Anbin Hoadhan Kuri Uhmeedhu Fenah - Vaguthu\nއަނބިމީހާއަށް އަނިޔާ ކުރުމުން ދެއަނބަށް ކައިވެނި ކުރަން ކުރި އުއްމީދު ފެނަށް!\nއިންޑިއާ މީހަކު ދެއަނތްބަށް ކައިވެނި ކުރަން އުޅުމުން އޭނާގެ މިހާރުގެ އަނބިމީހާ ވަނީ އެކަމާއި ދެކޮޅު ހަދާފައެވެ. އަނބިމީހާ ދެކޮޅު ހެދުމުން ފިރިހެން މީހާ ވަނީ މަގުމަތީގައި އަނބިމީހާއަށް އަނިޔާކޮށް އޭނާގެ ނުލަފާކަށް ދައްކާލާފައެވެ. އެމަންޒަރު ފެންނަ ފޮޓޯތައް މިހާރު މީސް މީޑިއާގައި ދަނީ ދައުރުވަމުންނެވެ.\nއަނބިމީހާ އަށް އަނިޔާ ކުރީ ހުސައިނީ ކިޔާ މީހެއް ކަމަށް މީޑިއާގައި ރިޕޯޓް ކޮށްފައި ވެއެވެ. ހުސައިނީ އަނބިމީހާ އަށް އަނިޔާ ކުރި މަންޒަރު އާއްމު ވުމުން އޭނާ އަށް ވަނީ ވަރަށް ބޮޑު ދެރައެއް ލިބިފައެވެ. އެއީ އޭނާ ދެއަނތްބަށް ކައިވެނި ކުރަން އުޅުނު އަންހެން މީހާގެ އާއިލާ އިން މިހާރު އެކައިވެންޏާއި ދެކޮޅު ހަދާފައި ވާތީއެވެ.\nއިންޑިއާގެ މީޑިއާތަކުން ރިޕޯޓް ކުރާ ގޮތުގައި ހުސައިނީގެ ވާން އުޅުނު އަނބިމީހާގެ އާއިލާ އިން މިހާރު ވަނީ އެކައިވެންޏަށް ހުރަސްއަޅައި ކައިވެނި ހުއްޓުވާފައެވެ.\nއިންޑިއާ ފުލުހުން ބުނީ އަންހެނަކަށް އޭނާގެ ފިރިމީހާ އަނިޔާ ކުރި މަންޒަރު ފެންނަ ވީޑިއޯއެއް ފުލުހުންގެ ސަމާލުކަމަށް އައިސްފައިވާ ކަމަށެވެ. ނަމަވެސް ވީޑިއޯ އިން ފެންނަ މީހުން އަދި ދެނެގަނެވިފައި ނުވާތީ އެއްވެސް މީހަކު ހައްޔަރު ކޮށްފައި ނުވާ ކަމަށް ފުލުހުން ބުނެއެވެ.\nއާންމުވެފައިވާ ވީޑިއޯ އިން ފެންނަ ގޮތުގައި ހުސައިނީ އޭނާގެ އަނބިމީހާ މަގުމައްޗަށް ވައްޓާލައިގެން އަނިޔާ ކުރެއެވެ. އަދި ބޮލުގެ އިސްތަށިގަނޑުގައި ހިފައިގެން އަނބިމީހާ ދަމާފައި ވެސް ގެންދެއެވެ. އެކަން ހިނގިއިރު ކައިރީގައި ގިނަ ބަޔަކު ތިބި ނަމަވެސް އެކަން ހުއްޓުވަން އެއްވެސް މީހަކު މަސައްކަތެއް ނުކުރެއެވެ.\nއިންޑިއާގައި އަންހެނުންނަށް ގެވެށި އަނިޔާ ކުރުމަކީ ވެސް ވަރަށް އާއްމު ކަމެކެވެ. ނަމަވެސް ވަރަށް މަދު ފަހަރެއްގައި ނޫނީ އަނިޔާ ކުރާ މީހުންނާއި މެދު އެއްވެސް ފިޔަވަޅެއް އަޅާފައެއް ނުވެއެވެ.